އަނެއްކާވެސް ރައީސް ނަޝީދުގެ ބަހުގެ ހަމަލާއެއް ރައީސް މައުމޫނަށް! – Dhen.mv\nމަރްޔަމް ވަޙީދާ September 19, 2020 - 2:22 pm\nދުވަސްކޮޅަކަށް ފަހު އަނެއްކާ ވެސް ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ގެ ބަހުގެ ހަމަލާއެއް ކުރީގެ ރައީސް މައުމޫން ޢަބްދުލްޤައްޔޫމަށް އަމާޒު ކޮށްފިއެވެ.\nކުރީގެ ރައީސް , ރައީސް ނަޝީދު، މިއަދު ކުރެއްވި ޓްވީޓެއްގައި ވިދާޅުވެފައި ވަނީ މިއަދަކީ ރައީސް މައުމޫނުގެ ވެރިކަމުގެ އަނިޔާވެރިކަން ހައްދު ފަހަނައަޅާ ގޮސްފައިވާކަން އެންމެ ބޮޑަށް ފާހަގަވި އެއް ދުވަސް ކަމުގައެވެ.\n"އަނިޔާ އާއި ދެކޮޅަށް ދިވެހިން ތެދުވެ ރާއްޖެ ބަދަލު ކުރުމަށް ނިންމާ ނިކުތް ދުވަސް. ޖަލުގައި އީވާން ނަސީމު ގައިގަ ތަޅާ މަރާލި ދުވަސް" އީވާން ނަސީމަށް މާތް ﷲ ސުވަރުގެ މިންވަރު ކުރެއްވުމަށް އެދި ދުޢާ ކުރައްވަމުން ރައީސް ނަޝީދު ވިދާޅުވެފައިވެއެވެ.\nMiadhakee RMaumoon ge verikamuge aniyaverikan hahdhufahana alha gosfaivakan enme bodah fahagavi eh dhuvas.Aniyaai dhekolhah Dhivehin thedhuve Raajje badhalu kurumah ninma nukui dhuvas.Jalugai Evan Naseem gaiga thalhamaraali dhuvas.Maaiy Allah marhoomah suvaruge minvarukuravvashi\n— Mohamed Nasheed (@MohamedNasheed) September 19, 2020\nރައީސް މައުމޫންގެ ވެރިކަމުގައި ނުޙައްޤުން އެތައް ބަޔަކަށް އަނިޔާ ލިބިފައިވާ ކަމަށް އަބަދުވެސް ރައީސް ނަޝީދު ދަނީ ވިދާޅުވަމުންނެވެ. ނަމަވެސް ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމް ގެ ވެރިކަން ނިންމަވާލެއްވުމަށް ރައީސް މައުމޫނާއެކު ވަރަށް ގާތުން އެމަނިކުފާނު މަސައްކަތް ވެސް ކުރައްވާފައިވެއެވެ.\nޖަލުގައި އީވާން ނަސީމު މަރާލާފައި ވަނީ 2003 ވަނަ އަހަރުގެ ސެޕްޓެމްބަރު މަހުގެ 19 ވަނަ ދުވަހުގައެވެ. ނަމަވެސް އީވާން ނަސީމާއި ބެހޭގޮތުންނާއި އެދުވަހުގެ އެހާދިސާ އާއި ބެހޭގޮތުން ތަފާތު އެކި އަޑުތައް އަރާފައިވެއެވެ.\nރައީސް ނަޝީދު ރައީސް މައުމޫން\nއަނދުން ޙުސެއިން ޣައްސާނަށް: ލަދު ކޮބައިތޯ؟ ޒުވާނުންތަކެއް މެރުމަށް އަމުރު ކުރެއްވީ ރައީސް މައުމޫންގެ ވެރިކަމުގަ!\nރާއްޖެއިން ނަގާފައިވާ ގިނަ ލޯނުތައް އަނބުރާ ދެއްކުން 2024 އާއި ހަމަޔަށް ފަސްވާން ޖެހޭ: ނަޝީދު\nއ.ދގެ ސަބް ކޮމިޓީއެއްގެ މެންބަރުކަމަށް ފަނޑިޔާރު ޝުޖޫން އިންތިޙާބުވެއްޖެ\nރައީސްގެ ހަށިކޮޅިގައި އަލިފާން ޖަހަން ގޮވާލި މީހާގެ މައްޗަށް ދައުވާ ކުރަން ފޮނުވައިފި\n1.4 މިލިޔަން ރުފިޔާގެ ޕާޓީ ޑްރަގްސް ޕޯސްޓުން އެތެރެކުރަން އުޅެނިކޮށް އަތުލައިގެންފި\nކޮވިޑް-19: އަލްޙަމްދުލިﷲ އިތުރު 149 މީހުން ބަލިން ރަނގަޅު ވެއްޖެ!


4 meehunnaa eku dhathuru kuri dinghy eh bandun jahaalaifi - One Online\nމިއަދު ބަންޑުން ޖަހާލި ޑިންގީއަށް މަސް ދޯންޏަކުން އެހީވަނީ، ޑިންގީއިން ދަތުރުކުރި މީހުން ވަނީ އެމްއެންޑީއެފްގެ އުޅަނދެއްގައި ހދ. ނޮޅިވަރަމަށް ގެނެސްފައި.. ފޮޓޯ: އެމްއެންޑީއެފް\nހަތަރު މީހުންނާއެކު ދަތުރުކުރި ޑިންގީއެއް ބަންޑުން ޖަހާލައިފި\nހަތަރު މީހުންނާއެކު ދަތުރު ކުރި ޑިންގީއެއް ބަންޑުން ޖަހާލައި، ކަނޑުވި ބަޔަކު ސަލާމަތްކޮށްފިއެވެ.\nބަންޑުން ޖަހާލާފައއިވަނީ ހދ. ނޮޅިވަރަމާއި ހދ. ނޮޅިވަރަންފަރާ ދޭތެރޭ މަހަށް ނުކުމެ އުޅުނު ޑިންގީއެކެވެ. އެ ޑިންގީ ބަންޑުން ޖަހާލާފައިވަނީ މޫސުން ގޯސްވެ، ވިލާގަނޑެއްގައި ޖެހިގެން ކަމަށް އެމްއެންޑީއެފުން ބުންޏެވެ.\nއެމްއެންޑީއެފުން ބުނީ އެ ހާދިސާގައި ބަންޑުން ޖަހާލި ޑިންގީ ދެ ފިރިހެނުންނާއި ދެ ކުޑަކުދިން ތިބި ކަމަށެވެ. އެއްވެސް މީހަކަށް އަނިޔާއެއް ނުވެއެވެ.\nއެމްއެންޑީއެފުން ބުނީ އެ ހާދިސާ ހިނގައިގެން އުޅޭކަން އެތަނުގެ ނޮދަން އޭރިއާ ކޮމާންޑަށް އެނގުނީ އެ ސަރަހައްދުގައި އޮންނަ އެމްއެންޑީއެފްގެ ހާބާ ކްރާފްޓް ލޯންޗް ގަޑި ހަމަކުރުމަށް ދުއްވަން ނުކުމެ އުޅެނިކޮށް މިއަދުގެ 3:40 ހާއިރު ކަމަށެވެ.\nއެމްއެންޑީއެފުން ބުނީ ނޮދަން އޭރިއާގެ ލޯންޗަށް މިހާދިސާ ހިނގައިގެން އުޅޭކަން އެނގުނުއިރު އެސަރަހައްދުން ދަތުރުކުރި މެރީނާ ނަމަކަށް ކިޔާ ދޯންޏަކަށް ކަނޑުވެފައި ތިބި މީހުން ނަގާފައިވާ ކަމަށެވެ.\nއެމްއެންޑީއެފް ނޮދަން އޭރިއާ ގަލްފް ކްރާފްޓް ލޯންޗްގައި ތިބި ސިފައިން ވަނީ ބަންޑުން ޖަހާލި ލޯންޗްގައި ތިބި ކުޑަކުދިން ނޮޅިވަރަމަށް ގެންގޮސްދީފައެވެ މީހުން ސަލާމަތްކުރުމަށް ފަހު އެނބުރި ލޯންޗު އޮތް ސަރަހަށްދަށް ގޮސް ލޯންޗް ފުށުން ޖަހައި ކަފުޖަހައިގެން ގަލްފު ކުރާފްޓްގައި ނޮދަން އޭރިއާގެ ސިފައިން ވަނީ ބަންޑުން ޖަހާލި ލޯންޗް މިއަދު 5:15 ހާއިރު ނޮޅިވަރަމަށް ގެންގޮސްދީފައެވެ.\nގުޅޭ ޓެގު ކޯސްޓްގާޑް އެމްއެންޑީއެފް ކަނޑުމަތީގެ ހާދިސާތައް ރެސްކިއު ކަނޑު މަތީ ހދ. ނޮޅިވަރަންފަރު ހދ. ނޮޅިވަރަމް


Covid vaccinege booster dose Pfizer jahan fashaifi | ThePress\n18 އަހަރުން މަތީގެ މީހުންނަށް ބޫސްޓާ ޑޯޒް ޖަހަން ފަށައިފި\n15 January 2022, 11:21\nބޫސްޓާ ޑޯޒް ޖެހުމަށް ދަރުމަވަންތަ ހޮސްޕިޓަލުގައި މީހުން ކިއުގައި / ފޮޓޯ: ދަ ޕްރެސް\nކޮވިޑް ވެކްސިންގެ ބޫސްޓާ ޑޯޒް އާއްމުކޮށް މިއަދު ޖަހަން ފަށައިފިއެވެ.\nބޫސްޓާ ޑޯޒް ޖަހަން ފަށާފައި ވަނީ ކޮވިޑުން ރައްކާތެރި ވުމަށް ޖެހި ވެކްސިނެއްގެ ކަނޑައަޅާފައިވާ ޑޯޒްތައް ފުރިހަމަކުރިތާ ހަ މަސް ފުރިހަމަ ވެފައިވާ 18 އަހަރުން މަތީގެ އެންމެންގެ ތެރެއިން އެޕޮއިންޓްމަންޓް ހައްދާ ތަރުތީބުން އެމީހުންނަށެވެ.\nވެކްސިން ސެންޓަރުތަކުގައި ބޫސްޓާ ޑޯޒް ޖަހަން ފަށާފައި ވާއިރު ވެކްސިން ޖަހަން ދާއިރު ބަލަންޖެހޭ ކަންތައްތަކުގެ ތެރޭގައި އައިޑީ ކާޑު ނުވަތަ ކާކުކަން އަންގައިދޭ ރަސްމީ ލިޔުމެއް ގެންދިއުމާއި، ބަލީގެ އެއްވެސް އަލާމާތެއް ނެތުން ހިމެނެއެވެ. އަދި ކަރަންޓީންގައި ހުރި މީހަކަށް ނުވުމާއި ގަޔަށް ދޫ، ފަސޭހައިން ވެކްސިން ޖަހަން ކޮނޑު ދެއްކޭނެ ހެދުމެއް ލައިގެން ދިޔުން ހިމެނެއެވެ.\nމީގެ އިތުރުން ވެކްސިން ޖަހަން ދާއިރު ރަނގަޅަށް ކައިގެން ހުރުމަށާއި، ވެކްސިން ޖަހަންދާ އިރު އަމިއްލަ ފެން ފުޅިއެއް ގެންދިއުމުގެ އިތުރުން ވެކްސިން ޖަހަންދާ އިރު އެކުގައި އެކަކަށް ވުރެ ގިނަ މީހުން ނުގެންދިއުމަށް އެޗްޕީޢޭއިން އިލްތިމާސް ކުރެއެވެ.\nމާލެ ސަރަހައްދުގައި ބޫސްޓާ ޑޯޒް ވެކްސިން ޖަހަން ބޭނުންވާ މީހުން އެޗްޕީއޭގެ ވެބްސައިޓުން އެޕޮއިންޓް ހެދުމަށް އެ އެޖެންސީން ބުނެއެވެ.\nއެޗްޕީއޭއިން ބޫސްޓާ ޑޯޒް ޖަހަން ފަށާފައި ވަނީ މިދިޔަ މަހުގެ ހަތަރުވަނަ ދުވަހުން ފެށިގެންނެވެ. ބޫސްޓާ ޑޯޒްގެ ގޮތުގައި ޖެހުމަށް ހަމަޖެހިފައި ވަނީ ފައިޒާ ވެކްސިންއެވެ.\nމިހާތަނަށް 29،089 މީހަކު ބޫސްޓާ ޑޯޒް ޖަހާފައި ވާއިރު ވެކްސިންގެ ފުރަތަމަ ޑޯޒް ޖަހާފައި ވަނީ 397،123 މީހުންނެވެ. އަދި 368،622 މީހުން ދެވަނަ ޑޯޒް ޖަހައި، ވެކްސިން ފުރިހަމަ ކޮށްފައިވާ ކަމަށް، އެޗްޕީއޭގެ ތަފާސްހިސާބުތަކުން ދައްކައެވެ.\nހަބަރު ކޮވިޑް-19 ވެކްސިން އެޗްޕީއޭ


Thiee Nidhi gadha meehehtha? Miothee bodu musaara aai eku ekasheegenvaa vazeefaa eh!\nތިއީ ނިދިގަދަ މީހެއްތަ؟ މިއޮތީ ބޮޑު މުސާރައާއެކު އެކަށީގެންވާ ވަޒީފާއެއް!\nހަމަ ނިދި ނުލިބި މަސައްކަތަށް ނިކުންނަން ޖެހޭ ކަމަށް ބުނެ ކުރާ ޝަކުވާއަކީ އާންމު ޝަކުވާ އެކެވެ. ނިންޖާހުރެ ގަޑިއަށް މަސައްކަތްތަކަށް ނުނިކުމެވުމަކީ ވެސް އާންމުކޮށް ބައެއް މީހުންނަށް ކުރިމަތިވާ ކަމަށްވާއިރު މިއީ އެފަދަ ފަރާތްތަކަށް އޮތް އުފާވެރި ހަބަރެކެވެ.\nއިންޑިއާގެ ކުންފުންޏަކުން، ނިދަން ލޯބިކުރާ ފަރާތްތަކަށް ހާއްސަ ވަޒީފާއެއް މިވަނީ ތައާރަފުކޮށްފަ އެވެ. ކުރަން ޖެހޭ ހަމައެކަނި ކަމަކީ ކޮންމެ ދުވަހަކުވެސް ނުވަ ގަޑިއިރު ވަންދެން ނިދުމެވެ.\nބެންގަލޫރަށް ނިސްބަތްވާ، "ވޭކް ފިޓް" ނަމަކަށް ކިޔާ ކުންފުންޏަކުން މިވަޒީފާއަށް ހުޅުވާލާފައިވާއިރު މިކަމަށް ކުރިމަތިލާން ވާނީ މިކަމަށް ލޯބިކުރާ މިކަމުގެ ހުނަރު ހުރި މީހުން ކަމަށްވެސް ކުންފުނިން ބުނެފައިވެ އެވެ.\nމީގެއިތުރުން މިވަޒީފާއަށް ދާއިރު ލާންޖެހެނީ ނިދަން ހާއްސަ ހެދުމެކެވެ. އެގޮތުން މިވަޒީފާއަށް ހޯދަމުން ގެންދަނީ 100 ދުވަހުގެ މުއްދަތަކަށް މިކަމަށް ޝައުގުވެރިވާ ފަރާތްތަކެވެ. މިމުއްދަތުގައި ނުވަ ގަޑިއިރު ނިދުމުގެ ވަޒީފާ އަދާކުރާ ކޮންމެ މީހަކަށް އެއްލައްކަ ރުޕީސް ދޭން ވަނީ ނިންމާފަ އެވެ.\nމިވަޒީފާގެ އިންޓާންޝިޕްގެ ބައިވެރިންގެ ނިދުމުގެ ޕެޓާން އެ ކުންފުނިން ބަލާނެ އެވެ. އެއާއެކު ކައުންސިލިން ސެޝަންތައްދީ އެމީހުންގެ ނިދުމުގެ ވައްޓަފާޅިއަށް އަންނަ ބަދަލުތައް ކުންފުނިން ދެނެގަންނާނެ ކަމަށްވެސް ބުންޏެވެ.\nވެކް ފިޓް ކުންފުނީގެ ޑިރެކްޓަރު އަދި ކޯފައުންޑަރު، ޗައިތަންޔާ ރަމަލިންގެގޯޑާ ބުނީ އެގޮތަށް ނިދައިގެން އާމްދަނީ ލިބޭނެ ކަމެއް ކުރަން ނިންމީ ދިރިއުޅުމުގެ އެހެން ކަންކަމާ އެއްގޮތަށް ހަމަ ނިދި ލިބުމަކީވެސް ވަރަށް މުހިއްމު ކަމެއްކަމަށް ދެކޭތީ ކަމަށެވެ.\nއާންމުކޮށް ބިޒީ ދިރިއުޅުމެއްގައި އުޅޭތީ ދުވާލަކު މަދުވެގެން ހަތްގަޑިއިރު ނުނިދޭ ފަހަރުތައް ވެސް ކުރިމަތިވެ އެވެ. އެހެންކަމުން މިއީ ނިދިގަދަ މީހުންނާއި ނިދި ހަމައަށް ނުލިބިގެން ޝަކުވާ ކުރާ މީހުންނަށް ވަރަށް ރަނގަޅު ފުރުސަތަކަށް ވާނެ އެވެ.


Nuttella uffadhdhaa emme bodu factoru bandhu koffi | Mihaaru\nނަޓެއްލާ އުފައްދާ އެންމެ ބޮޑު ފެކްޓަރީ ވަގުތީ ގޮތުން ބަންދު\n24 ފެބުރުއަރީ 2019 - 17:59\nނަޓެއްލާ ތައްޔާރުކުރާ އެންމެ ބޮޑު ފެކްޓްރީ ވަގުތީ ގޮތުން ބަންދުކޮށްފި އެވެ.\nސީއެންއެން ބުނި ގޮތުގައި ފްރާންސްގެ ވިލާޒް-އެކަލޭސްގައި ހިންގާ ފެކްޓްރީ ވަގުތީ ގޮތުން ބަންދު ކުރީ ނަޓެއްލާގެ ކޮލިޓީގައި މައްސަލަތަކެއް ހުރިކަން ފާހަގަކުރެވިގެންނެވެ. ކޮކޯ އާއި ހެޒެލް ނަޓުން ތައްޔާރުކުރާ ނަޓެއްލާއަކީ ހެނދުނު ނާސްތާގައި އާންމުކޮށް ގިނަ ބަޔަކު ޕާނާ އެކު ބޭނުން ކުރާ އެއްޗެކެވެ.\nނަޓެއްލާގެ ބެލެނިވެރި ކުންފުނި އިޓަލީގެ ފެރޭރޯ އިން ނެރުނު ބަޔާނެއްގައި ބުނީ މިކަން އިތުރަށް މިހާރު ބަލަމުން އަންނަ ކަމަށެވެ.\n"އަހަރެމެންގެ ކޮލިޓީގެ ފެންވަރަށް ފްރާންސްގެ ފެކްޓަރީގައި ތައްޔާރު ކުރަމުން ދިޔަ ނަޓެއްލާގެ އުފެއްދުން ނުފެތޭތީ މި ވަގުތު އެތަނުގެ މަސައްކަތް ވަގުތީ ގޮތުން ހުއްޓުމަކަށް ގެނައީ،" ފެރޭރޯ އިން ބުންޏެވެ. "އަދި މިއީ ކިހިނެއްވެގެން ދިމާވި ކަމެއްތޯ ބަލައި، މިކަން އިތުރަށް ބަލަމުން މި އަންނަނީ. ފެކްޓަރީ ވަގުތީ ގޮތުން ބަންދުކުރީ ރައްކާތެރިކަމުގެ ފިޔަވަޅެއްގެ ގޮތުން."\nއެ ކުންފުނިން ބުނި ގޮތުގައި ފްރާންސްގެ ފެކްޓްރީ ބަންދުކުރަން ޖެހުނަސް، ބާޒާރުގައި މި ވަގުތު ވިއްކަން ހުރި ނަޓެއްލާގެ އުފެއްދުންތަކުގައި މައްސަލައެއް ނުހުންނާނެ އެވެ. އެހެންވެ އެ އެއްޗެހި ގަނެގެން ބޭނުން ކުރުމުގައި އެއްވެސް މައްސަލައެއް ދިމާނުވާނެ ކަމަށް ބުންޏެވެ.\nނަޓެއްލާ ފުޅިއެއް: މި ތައްޔާރު ކުރާ ފްރާންސްގެ ފެކްޓްރީ މިހާރު ވަނީ ވަގުތީ ގޮތުން ބަންދުކޮށްފައި.\nނަޓެއްލާއަކީ ދެވަނަ ބޮޑު ހަނގުރާމައިގެ ފަހުން ކޮކޯ ލިބުން ދަތިވެގެން، އޭގެ ބަދަލުގައި ހެޒެލް ނަޓާއި ކޮކޯ އާއި ހަކުރު ބޭނުންކޮށްގެން އިޓަލީގެ އޭރުގެ މަޝްހޫރު ޝެފް ޕިއެޓްރޯ ފެރޭރޯ ވުޖޫދަށް ގެނައި އެއްޗެކެވެ. އަދި މިއީ ދުނިޔޭގެ އެކި ކަންކޮޅުތަކުގައި މިހާރު ވަރަށް ބޮޑު މަގުބޫލު ކަމެއް ހޯދާފައިޗާ އެއްޗެކެވެ.\nއިތުރު ލިޔުންތައް ސިއްހަތު އިޓަލީ ފްރާންސް ފުޑް އިންސްޕެކްޝަން


ކޯވިޑް19: މިއަދު ފެނުނީ އިތުރު 138!ވޭދަނަ! | Sandhaanu\nރާއްޖެއިން ކޯވިޑް19 އަށް އިތުރު 138 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 44 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން6މީހަކާއި ސިނާޢީ މަސައްކަތް ކުރަމުން އަންނަ ރަށަކުން4މީހަކު ވަނީ ފައްސިވެފައެވެ. އަނެއް 84 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 25,191 އަށް އަރައިފައެވެ. އޭގެ ތެރޭގައި، 3,101 އެކްޓިވް ކޭސް ހިމެނޭއިރު\n88 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 67 މީހަކުވަނީ މި ބަލީގައި މަރުވެފައެވެ. އަދި 22,014 މީހަކު ވަނީ މިބަލިން ރަނގަޅުވެފައެވެ.


Samsung Galaxy Note9ge aa kulaeh baazaarah nerenee - One Online\nސެމްސަންގ ގެލެކްސީ ނޯޓް9-- ފޮޓޯ: ސީނެޓް\nސެމްސަންގ ގެލެކްސީ ނޯޓް 9ގެ އާ ކުލައެއް ބާޒާރަށް ނެރެނީ\nއޮގަސްޓް މަހުގެ ނުވަވަނަ ދުވަހު ރިލީސް ކުރި ސެމްސަންގ ގެލެކްސީ ނޯޓް 9ގެ މުޅީން އާ ކުލަތަކެއް ތައާރަފް ކުރާނެކަން އިއުލާން ކޮށްފިއެވެ. މީގެ ތެރޭގައި މިފަހަރު އެތައް ބައެއް އިންތިޒާރު ކުރަމުންގެންދާ ކްލައުޑް ސިލްވަރ ކުލަ ވެސް ފާހަގަ ކުރެވެއެވެ.\nއަންނަ ހަފްތާގައި ތައާރަފް ކުރަން ހަމަޖެހިފައިވާ މި ކުލަތަކުގެ ފޯނު ތަކުގައިވެސް ކުރިން ފެނިގެންދިޔަ ނޯޓް ސީރީސްގެ ފޯނުތަކުގައި ވެސް ހުންނަ ގޮތަށް ފޯނުގެ ފަހަތުގައި ބިއްލޫރިގަނޑެއް ވާނެއެވެ. މިކަމުގެ ސަބަބުން އަލަށް ތައާރަފްވާ ކުލަތަކުގެ ޝައިންކަން ފާހަގަ ކުރެވޭނެއެވެ. ކްލައުޑް ސިލްވަރ މޮޑެލްތަކުގައި މިފަހަރު ނެރޭ ކުލަތަކުގެ ފޯންތައް ކެރިއާ އަންލޮކް އަދި އަންލޮކްޑް ވާޝަންގެ އިތުރުން ސެމްސަންގ އޮންލައިނުން ވެސް އަންލޮކް ކުރެވޭނެއެވެ.\nސެމްސަންގ ގެލެކްސީ ނޯޓް 9ގެ GB128ގެ މިޑްނައިޓް ބޮލެކް މޮޑެލްގެ ފޯނުތައް ދުނިޔޭގެ ބާޒާރުގައި ހަލުވިކަމާއެކު ވިކެމުންދާއިރު މިފަހަރު ވަނީ GB512ގެ ފޯން ވެސް ތައާރަފް ކުރުމަށް ހަމަޖެހިފައެވެ. ނަމަވެސް 12 އޮކްޓޯބަރުގައި ތައާރަފްކުރާ މިފޯން ހަމައެކަނި ބޭނުންކުރެވޭނީ އެމެރިކާގައެވެ.\nމިފަހަރު ކްލައުޑް ސިލްވަރ ގައިވެސް އެސް ޕެން ސްޓައިލްސް ހުންނާނީ އަޅި އަދި ކަޅުކުލައިގައެވެ.\nއެޕަލްގެ އާ މެކްބުކް ޕްރޯ، ވަރުގަދަ ޗިޕަކާއެކު ދައްކާލައިފި\nގޫގަލް "ލޫން ޕްރޮޖެކްޓް" ގެ ބެލޫނެއް އައްޑޫ ކަނޑަށް ވެއްޓިއްޖެ


މާމެންދޫގައި ހިނގި އެކްސިޑެންޓެއްގައި މީހަކު މަރުވެއްޖެ\nގއ. މާމެންދޫގައި މިރޭ ދެ ސައިކަލެއް ޖެހި ހިނގި އެކްސިޑެންޓެއްގައި ޒުވާން ފިރިހެނަކު މަރުވެއްޖެ އެވެ.\nޖަޒްލާން މަރުވީ އެހެން އުޅަނދެއްގައި ޖެހިގެންނެއް ނޫން\nހުޅުމާލޭގައި މިދިޔަ ހޮނިހިރު ދުވަހު ހިނގި އެކްސިޑެންޓުގައި ޒުވާނަކު މަރުވީ، އޭނާ ދުއްވި ސައިކަލު ބަމްޕަރެއްގެ މަތިން ކަހާލައިގެން ވެއްޓި ކަމަށާއި އެއީ އެހެން އެއްވެސް އުޅަނދެއްގައި ޖެހިގެން ހިނގި އެކްސިޑެންޓެއް ނޫން ކަމަށް ފުލުސްް އޮފީހުން ބުނެފި އެވެ.\nހުޅުމާލޭގެ އެކްސިޑެންޓުގައި އަނިޔާވި މީހާ މަރުވެއްޖެ\nހުޅުމާލޭގެ މަގެއްގައި ޕާކް ކޮށްފައި އޮތް ޕިކަޕެއްގައި ޖެހި އިއްޔެ ރޭ ހިނގި އެކްސިޑެންޓުގައި ސީރިއަސް އަނިޔާތަކެއް ވި މީހާ ރޭ މަރުވެއްޖެ އެވެ.\nގައްދޫ އެކްސިޑެންޓާ ގުޅިގެން މީހަކު ހައްޔަރުކޮށްފި\nގދ. ގައްދޫގައި ރޭ ހިނގި ނުރައްކާތެރި އެކްސިޑެންޓުގައި މީހަކު މަރުވި މައްސަލައާ ގުޅިގެން މީހަކު ހައްޔަރުކޮށްފި އެވެ.\nއެކްސިޑެންޓުގައި އަނިޔާވި 80 އަހަރުގެ މީހާ މަރުވެއްޖެ\nގދ. ގައްދޫގައި މިރޭ ހިނގި އެކްސިޑެންޓުގައި އަނިޔާވި، އުމުރުން 80 އަހަރުގެ ފިރިހެންމީހާ މީގެ އިރުކޮޅެއް ކުރިން މަރުވެއްޖެ އެވެ.\nޕިކަޕް ޑްރައިވަރުގެ ބަންދަށް ހަ ދުވަސް\nއައްޑޫ ލިންކް ރޯޑުގައި މިދިޔަ ހަފުތާގައި ހިނގި އެކްސިޑެންޓުގައި ސައިކަލުގައި ޖެހުނު ޕިކަޕް ދުއްވަން އިން ޑްރައިވަރުގެ ބަންދަށް ހިތަދޫ މެޖިސްޓްރޭޓް ކޯޓުން ހަ ދުވަސް އިތުރު ކޮށްދީފި އެވެ.


ކޮވިޑް19: ރާއްޖޭގައި ބަލި ޖެހުނު މީހުންގެ 54 އިންސައްތަ މީހުން ގައިން އަލާމާތެއް ނުފެނޭ – Dhen.mv\nކޮވިޑް19: ރާއްޖޭގައި ބަލި ޖެހުނު މީހުންގެ 54 އިންސައްތަ މީހުން ގައިން އަލާމާތެއް ނުފެނޭ\nދެން އެމްވީ May 11, 2020 - 1:02 am\nހަލުވިކަމާއެކު މާލޭގައި ކޮވިޑް19 ފެތުރެމުން އަންނަ އިރު ވައިރަސް ކޮންޓްރޯލް ކުރުމަށް އޮތް އެންމެ ބޮޑު އެއް ހުރަހަކީ ރާއްޖޭއިން ބަލި ޖެހުނު ގިނަ މީހުންގެ ގައިން އެއްވެސް އަލާމާތެއް ނުފެނުމެވެ. އެޗްޕީއޭ އިން ހާމަކޮށްފައިވާ ގޮތުގައި ރާއްޖެއިން ބަލި ޖެހުނު މީހުންގެ ތެރެއިން 54 އިންސައްތަ މީހުންގެ ކިބައިން އެއްވެސް އަލާމާތެއް ނުފެނެއެވެ.\nމިގޮތުން އަލާމާތް ނުފެންނަ މީހުންގެ ފަރާތުން އެހެން މީހުންނަށް ބަލި ޖެހުމުގެ ފުރުސަތު ބޮޑުވުމަކި އެކަށީގެންވާ ކަމެއް ކަމުގައި މީގެ ކުރިން ޑރ. ޑރ. އިބްރާހިމް އަފްޒަލް ވެސް ވަނީ ވިދާޅުވެފައިވެއެވެ. ރާއްޖޭގައި އަލާމާތް ފެންނަ މީހުންނާއި، އަލާމަތް ނުފެންނަ މީހުން އުޅެނީ ހަމަ ގާތްގަނޑަކަށް އެއްވަރަކަށް ކަމަށް ވިދާޅުވެ ޑރ. ވަނީ އެއީ ހުތް ފޮނި ކަމެއްގެ ގޮތުގައި ސިފަކުރައްވާފައެވެ.\nޑޮކްޓަރު ވިދާޅުވިގޮތުގައި އަލާމާތް ނުފެންނަ މީހުން ގިނަވުމުގެ މާނައަކީ ރާއްޖޭގައި ގިނަ މީހުންނަށް ބަލި ޖެހެނީ ވަރަށް "މައިލްޑް" ކޮށް ކަމަށެވެ. އަދި އެގޮތަށް ބަލި ޖެހުނީމާ އެމީހާގެ ހަށިގަނޑަށް އެކަމުން އެއްވެސް ކަހަލަ އަސަރެއް ނުކޮށް، އަލާމާތް ފެންނަ ވަރަށް ބަލީގެ އަސަރެއް ނުކޮށް ބަލި އަމިއްލަ އަށް ފަސޭހަވެގެން ދަނީއެވެ.\nއެހެންކަމާއެކު އެންމެ ރަނގަޅު ގޮތަކީ ކޮންމެ މީހަކަށް ވެސް ބަލި ޖެހިފައި ހުރެދާނެ ކަމަށް ގަބޫލުކޮށް ގޭގައި މަޑުކުރުމެވެ. އަދި ގޭތެރޭގައި އުޅޭއިރުގައިވެސް ފިޒިކަލް ޑިސްޓެންސިން ދަމަހައްޓައި ސައިބޯނި ލައިގެން އަތް ދޮވުން ފަދަ ކަންކަމަށް ސަމާލުކަން ދިނުން މުހިންމެވެ.


SunOnline: Falijehumun evvana ah Fire Rescue, Riyaludhoani dhuvvumun evvana ah SPG\nސިފައިންގެ ފަލިޖެހުމާއި ރިޔަލު ދޯނި ދުއްވުމުގެ މުބާރާތް ނިންމާލުން --- ސަން ފޮޓޯ/ މުހައްމަދު އަފްރާހް\nފަލިޖެހުމުން އެއްވަނައަށް ފަޔާ ރެސްކިއު، ރިޔަލުދޯނި ދުއްވުމުން އެއްވަނައަށް އެސްޕީޖީ\n1 އަހަރު5މަސް ކުރިން - 09 ޖެނުއަރީ 2017 0\nޑިފެންސް މިނިސްޓްރީން އިސްނަގައިގެން ސިފައިންގެ މެދުގައި ކުރިއަށްގެންދިޔަ ފަލި ޖެހުމާއި ރިޔަލު ދޯނި ދުއްވުމުގެ މުބާރާތުގެ ނިމުން ފާހަގަކޮށްފި އެވެ.\nއެ މުބާރާތުގެ ތެރެއިން ފަލި ޖެހުމުގެ މުބާރާތުން އެއްވަނަ ހޯދާފައި ވަނީ އެމްއެންޑީއެފްގެ ފަޔާ އެންޑް ރެސްކިއު ސާވިސްގެ ޓީމެވެ. އެ ޓީމުން ރޭސް ނިންމީ 11 މިނިޓް 33 ސިކުންތުންނެވެ. އަދި ރިޔަލު ދޯނި ދުއްވުމުން އެއްވަނަ ހޯދާފައި ވަނީ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) ގެ ޓީމެވެ. އެ ޓީމުން ރޭސް ނިންމީ 25 މިނިސްޓް 31 ސިކުންތުންނެވެ.\nމިއަދު ހަވީރު ބޭއްވި ރަސްމިއްޔާތުގައި އެ ޓީމުތަކަށް ހަނދާނީ ލިޔުން އަދި ޓްރޮފީ ހަވާލުކޮށްދެއްވީ ދިފާއީ ވަޒީރު އާދަމް ޝަރީފް އުމަރެވެ.\nމިއަދުގެ މުބާރާތުން ރިޔަލު ދޯނި ދުއްވުމުން ހަތަރުވަނަ ހޯދާފައި ވަނީ ކޯސްޓްގާޑެވެ. ރިޔަލު ދޯނި ދުއްވުމުން ތިންވަނަ ކުއާޓާ މާސްޓާ ސާވިސް ހޯދި އިރު ދެވަނަ ހޯދާފައި ވަނީ މެރިން ޑިޕްލޮއިމެންޓް ޔުނިޓް ތިނެކެވެ.\nފަލިޖެހުމުން ހަތަރު ވަނަ މެރިން ޑިޕްލޮއިމެންޓް ޔުނިޓް ހަތަރެއް ހޯދާފައިވާ އިރު ތިންވަނަ ހޯދާފައި ވަނީ މެރިން ޑިޕްލޮއިމެންޓް ޔުނިޓް އެކެކެވެ. ފަލިޖެހުމުން ދެވަނަ ހޯދާފައި ވަނީ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) އެވެ.\nމިއަދުގެ ރަސްމިއްޔާތުގައި ވާހަކަ ދައްކަވަމުން ޑިފެންސް މިނިސްޓަރު އާދަމް ޝަރީފް ވިދާޅުވީ، މިއަދު ނިންމާލި މުބާރާތުގެ މަސައްކަތަކީ ވަރަށް ބުރަ އަދި އޭގެ ސަބަބުން ސިފައިންގެ ސިފަވަންތަކަން އިތުރަށް ހަރުދަނާ ވާނެ މުބާރާތަކަށް ވާނެ ކަމަށެވެ.\n"އަޅުގަނޑުމެން ގައުމަކީ ވަށައިގެން ކަނޑު އޮތް ގައުމަކަށްވާ އިރު، އަދި އެ ތަންތަން ބަލަހައްޓަން މަސައްކަތް ކުރަނީ ސިފައިން ކަމަށްވާ އިރު ސިފައިންނަކީ ކޮންމެހެން ވެސް މިފަދަ ހުނަރުތައް ދަސްވެފައި ތިބޭ ބަޔަކަށް ވާންޖެހޭ. މި މުބާރާތުން ސިފައިންނަށް އެފަދަ ހުނަރުތަކެއް ވަނީ ދަސްވެފައި،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ސިފައިންނަކީ އަބަދު ވެސް ދިވެހީންނަށް ދިމާވެދާނެ އެކި ކަންކަމުން ސަލާމަތްކޮށްދީ ދިމާވާ ކޮންމެ ކަމެއްގައި އެހީވުމަށް އަތުގުޅާލައިގެން ތިބޭނެ ބައެއް ކަމަށެވެ.\nމިއަދު ބޭއްވި މުބާރާތުގައި ސިފައިންގެ 18 ޓީމަކުން ވަނީ ބައިވެރިވެފައެވެ. އެ މުބާރާތުގައި ދުއްވީ އެކަމަށް ހާއްސަކޮށް ފަރުމާކޮށް ބަނދެފައިވާ އުޅަނދުތަކެކެވެ.\nކުޅިވަރު ސިފައިން ޑިފެންސް މިނިސްޓްރީ އެމްއެންޑީއެފް ޑިފެންސް މިނިސްޓަރު އާދަމް ޝަރީފް\nބާއިސް ޗެމްޕިއަނަކަށް ހަދައިދިނީ އިންމަ!6ގަޑި 54 މިނެޓް ކުރިން\nނިއުގެ ކޮންޓްރެކްޓް ބާތިލުކުރުމަށް ދަގަނޑޭ އެފްއޭއެމްއަށް! 21 ގަޑި 55 މިނެޓް ކުރިން\nޓީސީއާއި ވިކްޓަރީގެ މެޗަށް ހަމަހަމަ ނިމުމެއް 21 ގަޑި 43 މިނެޓް ކުރިން\nލަންކާގައި ދިރިއުޅޭ ދިވެހިންނަށްވެސް ވޯލްޑް ކަޕް ބެލުމަށް ހާއްސަ ޖަގަހައެއް! 21 ގަޑި 56 މިނެޓް ކުރިން


Uthuru gadubaduge handhaan aakohllamaa, kuhverin eluvaigen ves thelhi\nއުތުރު ގަޑުބަޑުގެ ހަނދާން އާކޮށްލަމާ! ކުށްވެރިން އެލުވައިގެން ވެސް ތެޅި!\nއުތުރުގެ ތިން އަތޮޅުން މާޗު ،3 1943 ގައި، 9،000 އަށް ވުރެ ގިނަ މީހުން މާލެ އައީ ވަރަށް "ހިތްވަރު ގަދަ" ބައެއްގެ ގޮތުގަ އެވެ. ބައެއް ތާރީހީ އިލްމުވެރިން ވިދާޅުވާ ގޮތުގައި 17،000 އަށް ވުރެ ގިނަ މީހުން އެ ދަތުރުގައި މާލެ އަ އެވެ. އެންމެން ވެސް އައީ ވަރަށް ބޮޑު އުންމީދުތަކެއްގެ ހުޅުކޮޅު ހިތުގައި ރޯ ކޮށްގެނެވެ. އެއީ ގާނޫނާ ހިލާފު އެއްވުމަކަށް ކުރި ދަތުރެއް ނަމަވެސް އެ މީހުންގެ އަޒުމަކީ، އެ މީހުންގެ ހިތަށް ފެންނަ ގޮތަކަށް އެ މީހުން ބޭނުންވާ ބަދަލުތަކެއް އޭރު އޮތް ދިވެހި ސަރުކާރަށް ގެނައުމެވެ. ދިވެހި ސަރުކާރުގެ ބައެއް އިސް ވެރިން ބަންދުކޮށް މާ ކުރިން ރާވާފައިވާ ރަށްތަކަކަށް ފޮނުވާލުމެވެ.\nހާއްސަކޮށް އޭރު ސަރުކާރު ހިންގެވުމުގައި އިސްކޮށް ހުންނެވި މުހައްމަދު އަމީނާއި ސިޔާސީ ގޮތުން އަމީނުގެ އެންމެ ބޮޑު "ފޭވަރިޓް" ކަމަށް ހެއްދެވި ވެލާނާގެ އިބްރާހިމް ދީދީ ފަދަ ބޭބޭފުޅުން ސަރުކާރުން ވަކިވެ، ނުވަތަ ވަކިކޮށް އަރުވާލުމުގެ އިތުރަށް 1930 ވަނަ އަހަރުގެ ކުރީކޮޅު ރަސްކަމުން އަޒަލު ކުރި އައްސުލްތާނު މުހައްމަދު ޝަމްސުއްދީނު ރަސްކަމަށް އިސްކޮށްދިނުމަކީ އެ މީހުންގެ އެޖެންޑާގެ އެންމެ މުހިންމު ނުކުތާ އެވެ.\nމުހައްމަދު އަމީނަކީ ވަރަށް "ކޫލް" ބޭފުޅެކެވެ. ތާރީހު ލިޔުއްވާ ބައެއް ބޭފުޅުން ވިދާޅުވާ ގޮތުގައި އެމަނިކުފާނު އުންމީދުކުރެއްވި ގޮތާ ހިލާފަށް އާހިރުގައި "ބޮނޑި" އެޅީ ވެސް މާ ބޮޑަށް ކަންކަމާ މެދު "ޕޮޒިޓިވް ތިންކިން" އެއްގައި ދިރިއުޅުއްވުން ބައްޓަން ކުރެއްވުމުންނެވެ.\nއުތުރު މީހުންގެ ބަޣާވާތަކީ ހަގީގަތުގައި މުހައްމަދު އަމީނަށް ލިބިވަޑައިގެންނެވި ވަރަށް ބޮޑު ސިހުމެކެވެ. ނަމަވެސް އެ މަނިކުފާނު ވަރަށް ފަރުވާތެރިކަމާ އެކު ބޭނުންކުރެއްވި ސިޔާސީ އުކުޅުތަކަކުން، ނުރައްކާތެރި ހާދިސާތަކެއް ކުރިމަތި ނުވެ، ބަޣާވާތުގައި ބައިވެރިވި އިސް މީހުން ހައްޔަރުކޮށް، ޝަރީއަތްކޮށް އަދި އަދަބު ވެސް ދެއްވި އެވެ. އުތުރުގެ އެހާ ގިނަ އަދަދެއްގެ ބަޔަކު މާލޭގެ ފަޅުގައި ރުޅިވެރިކަމާ އެކު ތިބުމަކީ، ރައްކާތެރި ކަމަކަށް ނުވާނެތީ މުހައްމަދު އަމީނު މަސައްކަތް ކުރެއްވީ ވީހާ ވެސް އަވަހަކަށް އެ މީހުން ފޮނުވާ ލެއްވޭތޯ އެވެ.\nމި ގޮތުން އުތުރުގެ ހުށަހެޅުންތަކަށް އަމަލު ކުރައްވާނެ ކަމަށާއި އަދި ހުރިހާ އެންމެންނަށް މާފު ދެއްވާނެ ކަމަށް، ދެ ފަރާތުގެ ދެމެދުގައި ދެކެވުނު ވާހަކަތަކުގައި އަމީނު އެއްބަސްވެ ވަޑައިގަތެވެ.\nސަރުކާރުގެ ހުށަހެޅުންތައް ގަބޫލުކޮށް އުންމީދުތަކެއް އާކުރަމުން އުތުރުގެ މީހުން ވަރަށް އަވަހަށް ފުރައިގެން ހިނގައްޖެ އެވެ. އެކަމަކު އެ މީހުންގެ ތެރޭގައި ނަގާ ކިޔަން ތިބި އިސް ވެރިން މާލޭގައި ބައިތިއްބައިފަ އެވެ. ފަހުން ތަސްވީރު ބަދަލުވެގެން ދިޔައީ މުޅިން އެހެން ކުލައަކަށެވެ. ސަރުކާރާ ވާހަކަ ދެއްކުމަށް މާލޭގައި މަޑުކުރި އުތުރުގެ މަންދޫބުންނާއި ހަމަނުޖެހުމުގައި ބައިވެރިވި ކަމަށް ތުހުމަތު ކުރެވޭ މާލޭގެ ބައެއް މީހުން ސަރުކާރުން ހައްޔަރުކުރި އެވެ.\nއުތުރުގެ ބަޣާވާތުގެ މައި މުގޫ ކަމަށް ބެލެވޭ ކުޅުދުއްފުށީ ބޮޑު މުހައްމަދާއި އެ ރަށު ބޮޑު ރުއްދޮށުގޭ މޫސަ އާއި މާޅެންދޫ މުދިން މޫސަގެ އިތުރަށް މާލެ އިން ބައިވެރިވި ކަމަށް ޝައްކު ކުރެވިގެން ހައްޔަރު ކުރީ އިބުރާހިމް ހިލްމީ އާއި ގަލޮޅުގޭ އިބުރާހިމް ދީދީ އަދި އަބްދުﷲ ހިލްމީ އެވެ.\nބައެއް މީހުން ބަނޑޭރި ގޭގައި ބަންދުކޮށް ތަހުގީގު މަރުހަލާ ފެށުނީ ދެ ތިން ދުވަހުގެ ތެރޭގަ އެވެ. މި ތަހުގީގުގައި އެންމެ އިސް ވެރިޔަކަށް ހުންނެވީ ސީދާ މުހައްމަދު އަމީނެވެ. ތަހުގީގުތައް ފުރިހަމަ ކުރެއްވުމަށް އަމީނާ ބައިވެރިވެވަޑައިގެންނެވި އެހެން ބޭފުޅުންނަކީ މަހުކަމަތުއް ދާހިލިއްޔާގެ ވަކީލު ވެލާނާގޭ އިބްރާހިމް ދީދީ އާއި މަހުކަމަތުލް އަމަން އާންމުގެ ވަކީލު އެސްޖެހިގޭ ޅަސީދީ އެވެ. މުހައްމަދު އަމީނު ލިޔުއްވާފައިވާ ގޮތުގައި ތަހުގީގުގައި ގާޒީ އާއި ބަންޑާރަ ނައިބު ވެސް ބައިވެރިވެވަޑައިގަތެވެ.\nއުތުރުން އުފެދި އުފުލިގެން އައި ގަޑުބަޑުގެ ޝަރީއަތް ކުރުމަށާއި އަދި ޝަރީއަތުގައި ކަނޑައެޅި އަދަބުތައް ދިނުމަށް މަހެއްހާ ދުވަސް ނެގި ކަމަށް ފެންނަން ހުރި ތާރީހީ ލިޔުންތަކުން ސާބިތުވެ އެވެ. އަމީން ލިޔުއްވާފައިވާ ގޮތުގައި އުތުރުގެ ބަޣާވާތުގެ ފަހަތުގައި ތިބި މީހުންގެ ގަސްދަކީ އެ ހިނދު ދިވެހި ދައުލަތް ހިންގަވަން ތިއްބެވި ބައެއް ވެރިން ނައްތާލައި އެހެން ބައެއްގެ މައްޗަށް ދައުލަތުގެ ބާރުތައް ފުރޮޅައިލުމެވެ.\n"މި ގަޑުބަޑުގައި މާލޭގެ އިއްޒަތްތެރި ބައެއް ބޭފުޅުންނާއި ރާއްޖޭގެ ރައްޔިތުންގެ ވަރަށް ގިނަ ވެރިން ބައިވެރިވިކަން ސާބިތުވި އެވެ. އެ މީހުންނަށް ނުހަނު ހައްގު ވެގެންވާ އަދަބު ދިނުމުގެ ހިތާމަވެރި ވާޖިބު އަޅުގަނޑުމެން އުފުލަން ޖެހުނެވެ،" އަމީނު ލިޔުއްވާފައިވެ އެވެ.\nއުތުރު ބަޣާވާތުގެ ކުށްވެރިންގެ ތެރެއިން އެންމެ އަނިޔާވެރި އަދަބު ލިބުނީ ބަޣާވާތުގެ "މައި ސޯބު" ކަމަށް އަބަދުމެ ބެލެވެމުން އައި އޭރު އުތުރުގެ "ހީރޯއެއް" ކަމަށް ބައެއް މީހުން ބެލި ކުޅުދުއްފުށީ ބޮޑު މުހައްމަދަށެވެ. ދެން ބޮޑު ރުއްދޮށުގޭ މޫސަ އާއި މާޅެންދޫ މުދިން މޫސަ އެވެ. މި އެންމެނަށް ދިން އަދަބަކީ ބުރިން ހަން ނެގުމެވެ. އެ އަދަބު ދިނީ އެ ދުވަސްވަރު ރާއްޖޭގައި އެކަން ކުރާ އެންމެ އަނިޔާވެރި އުސޫލަށް ފައްތައިގެން ކަމަށްވެ އެވެ. އެއީ ތިންފަށް އެއްތެލުން ތަޅައިގެންނެވެ. ތަޅަނީ ބިންމަތީގައި ބަންޑުން ބާއްވައި، ދެ އަތާއި ދެ ފައިގައި ސިފައިންގެ މީހުން ހިފަހައްޓައިގެން ތިބެ އެވެ. އެއްތެލުން ތަޅައި އަހުވަ ދައްކާއިރު ބުރަކައްޓާއި ފިނދުމަހާއި ގައިގެ ތަންތަން ފެޅި، ލޭ އޮހޮރި ހަންގަނޑު އޮޅެންދެން މި ތެޅުން ކުރިޔަށް ގެންދެ އެވެ.\nއާންމުކޮށް ދެ ދޮރާށި ދޭތެރޭ، (މިހާރު އިސްލާމީ މަރުކަޒު އެހުރި ތަން) ގިނަ އަދަދެއްގެ މީހުންގެ ކުރިމަތީގައި އެ މީހުންގެ ބުރިން ހަން ނެގީ ޝަރީއަތުން އަތް ދޫކޮށްލިތާ މާ ގިނަ ދުވަހެއް ނުވަނީހެވެ.\nއުތުރު ބަޣާވާތުގައި މިއަށް ވުރެ ކުދި އަދަބު ދިން މީހުންނަށް އޮތީ ތައުޒީރު ކުރުމެވެ. އުތުރު ގަޑުބަޑާ ބެހޭ ގޮތުން މައުލޫމާތު އެއްކުރައްވައި ތަފާތު ލިޔުއްވުންތައް ލިޔުއްވާފައިވާ މަރުހޫމް އަބްދުލް ހަކީމް ހުސެންމަނިކުގެ އެއް ލިޔުއްވުމެއްގައި ވިދާވެފައި ވަނީ "އެ މީހުން ]ގަޑުބަޑުގެ ބައެއް ކުށްވެރިން[ ގެނެސް ދުއްރައިން ތެޅީ ތެޅުމުގެ ބޮޑެތި މާހިރުން ލައްވަ އެވެ. އަދި 30 އެތިފަހަރު އަޅައިލަނީ ފަޅަފަޅައިގެން ދާ ގޮތަށެވެ. އަނބުރައިގެންފައި ތިބޭ މީހުންގެ ދެ ފަރާތުގައި ސިފައިން ހިފަހައްޓައި އެލުވައިގެން ދުއްރައިން ތެޅުމުގެ ތެރޭ ބައެއް މީހުންގެ މައިބަދައިގައި ތަޅައި އުނަގަނޑަށާއި މައިބަދަ އަށް ބޮޑެތި ގެއްލުންތައް ލިބުނެވެ. އެހެންނަމަވެސް މާލެ އިން ބައިވެރިވި ކަމަށް ބުނާ ކުށްވެރިންނަށް ދިން އަދަބަކީ އަރުވާލުމެވެ."\nބައްޕަގެ ނުހަނު ލޯބިވާ އަމީނާއަށް!\nބަނޑަށްޖެހި ހަށިގަނޑުތައް ކަށިގަނޑުތަކަކަށް!


"Sasural Simar Ka" silsilaage bathalaa Dipika Islam vejje\n“ސަސުރާލް ސިމަރް ކާ” ސިލްސިލާގެ ބަޠަލާ ދިޕިކާ އިސްލާމްވެއްޖެ\nޓީވީ ޝޯވ " ސަސުރާލް ސިމަރް ކާ" ގެ ބަޠަލާގެ ބައި އަދާކުރަމުން ގެންދާ މަޝްހޫރު ދިޕިކާ އިސްލާމްދީން ޤަބޫލުކޮށްފިއެވެ. މިހާރު އޭނާގެ ނަމަކީ ފާއިޒާއެވެ.\nޓައިމްސް އޮފް އިންޑިއާއަށް ދިން އިންޓަވިއު އެއްގައި ފާއިޒާ ވަނީ އޭނާ އިސްލާމްދީން ޤަބޫލު ކޮށްފައިވާ ކަން ކަށަވަރު ކޮށްދެއްވާފައެވެ. އޭނާ ބުނެފައިވަނީ ތެދު ވިއްޔާ ވާނީ ތެދަށް ކަމަށާއި، އޭނާ އެކަން ކޮށްފައިވާ ކަމަށެވެ. އެކަމަކު އެކަން އޭނާ ކުރީ ކީއްވެގެން ، ކޮން އިރަކު ކަމާއިމެދު ވާހަކަ ދައްކަން ޖެހޭ ކަމަކަށް އޭނާއަށް ގަބޫލު ނުކުރެވޭ ކަމަށްވެސް ބުނެފައިވެއެވެ.\nއެއީ އެމީހުންގެ ޒާތީ ކަމެއް ކަމަށާއި މީޑިއާގެ ކުރިމަތީގައި އެވާހަކަ ކޮންމެހެން ދައްކަން ޖެހޭ ކަމަކަށް ނުފެންނަ ކަމަށްވެސް އޭނާ ބުންޏެވެ.\n"ބެލުންތެރިންނަށް ޓަކައި އަހަރުމެންނަކީ އެކްޓަރުން..އަބަދުވެސް ހުރިހާ ކަމެއް އެމީހުންނާއި އަހަރުމެން ހިއްސާ ކުރަން..ހުރިހާ އުފަލަކާއި ހިތާމައެއްވެސް ހުރިހާ މީހުންނާއި އަހަރުމެން ވާނީ ޙިއްޞާ ކޮށްފަ. އެކަމަކު މިއީ އަހަރުމެންގެ ޒާތީ ދިރިއުޅުން. މީގެ ތެރެއަށް އެއްވެސް މީހަކު ވަނުމަކަށް އަހަރެން ހުއްދައެއް ނުދެން" ފާއިޒާ ބުންޏެވެ.\nއިތުރަށް ވާހަކަ ދައްކަމުން ބުނެފައިވަނީ އެއީ ޔަޤީންކޮށް ތެދެއް ކަމަށާއި ، އެކަމާއި އޭނާ އެއްވެސް ވަރަކަށް ދެކޮޅު ނަހަދާ ކަމަށެވެ. އަދި އޭނާ އެކަމާއި އުފާ ކުރާ ކަމަށާއި ފަޚުރުވެރިވާ ކަމަށްވެސް ބުނެފައި ވެއެވެ.\n" އަހަރެން އެކަން ކުރީ އަހަރެންގެ އަމިއްލަ ނަފްސަށާއި އަމިއްލަ އުފަލަށްޓަކައި" ފާއިޒާ ބުންޏެވެ.\nފާއިޒާ އާއި ޝުޢައިބުގެ ކައިވެނި ކުރެވުނީ 22 ފެބްރުއަރީ 2018 ގައެވެ. މިދެމަފިރިން ވަނީ މިދިޔަ އަހަރު ގެނެސްދިން " ނަޗް ބަލިޔޭ" ޑާންސް ޝޯވ ގައި ބައިވެރިވެފައެވެ. ޝުޢައިބު ފާއިޒާ ގާތު ކައިވެންޏަށް އަހާފައި ވަނީ އެ ޝޯވ ގެ ތެރެއިންނެވެ.


އޭސީސީގެ އަހަރީ ރިޕޯޓު، އެ ކޮމިޝަނުގެ ރައީސް ހަސަން ލުތުފީ މިއަދު ނެރެދެއްވަނީ. --ފޮޓޯ: އޭސީސީ\n09 މާޗް 2017 - 11:52 41 comments\nއޭސީސީގެ އަހަރީ ރިޕޯޓް އާއްމުކުރަން ބޭއްވި ނިއުސް ކޮންފަރެންސްގައި އެ ކޮމިޝަންގެ ރައީސް ހަސަން ލަތީފް ވިދާޅުވީ އެ މައްސަލައިގެ ރިޕޯޓް ލަސްވަނީ، މައްސަލައިގެ ބާވަތުން އެއީ އެ ކޮމިޝަނުން ވެސް މިހާތަނަށް ތަހުގީގުކުރާ އެންމެ ބޮޑު މައްސަލަ ކަމަށްވާތީ ކަމަށެވެ. ތަހުގީގު ނިމި މިހާރު ކުރަމުން އަންނަނީ، ފަހުގެ މަސައްކަތްތައް ކަމަށާއި އަންނަ މަހު ނެރޭނެ ކަމަށް ވެސް އޭނާ ވިދާޅުވި އެވެ.\nގައުމު ސިއްސުވާލި ބޮޑު ޚިޔާނާތުގެ ތަހުގީގު އޭސީސީން ކުރަމުން އަންނަތާ ދޮޅު އަހަރަށް ވުރެ ގިނަ ދުވަސް ވެއްޖެ އެވެ. އެ މައްސަލައިގެ ރިޕޯޓް ލަސްވާތީ، މީގެ ކުރިން އަމާޒުކުރި ފާޑުކިއުންތަކަށް ރައްދު ދީ އޭސީސީން ބުނެފައި ވަނީ، "ހީކުރާ ވަރަށް ވުރެ މާ ބޮޑު" ތަހުގީގެއް ކަމަށެވެ. މައްސަލައިގެ ބާވަތުންނާއި މައުލޫމާތު ހޯދަން ޖެހުނު ގޮތުން އެއީ އެހާ ފަސޭހަ އިން ނިންމާލެވޭނެ ތަހުގީގެއް ނޫން ކަމަށް ވެސް އެ ކޮމިޝަނުން ވަނީ ބުނެފަ އެވެ.\nއޭސީސީގެ ނައިބު ރައީސް މުއައްވިޒް ވިދާޅުވެފައިވާ ގޮތުގައި މީގެ ކުރިން އޭސީސީން ކޮށްފައިވާ ބޮޑެތި ބައެއް ތަހުގީގުތަކާ އަޅާބަލާއިރު އެމްއެމްޕީއާރުސީގެ ޚިޔާނާތުގެ ތަހުގީގު ކުރިއަށްދާ ސްޕީޑު އަވަހެވެ.\nއެމްއެމްޕީއާރުސީގެ ތަހުގީގަށް އޭސީސީން ވަނީ ނުވަ މީހުންގެ ހާއްސަ ޓީމެއް އެކުލަވާލައިފަ އެވެ. ތަހުގީގުގެ ހުރިހާ މަސައްކަތެއް ކުރިއަށް ގެންދަނީ ވެސް އެ ޓީމުންނެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ކޮރަޕްޝަން އެމްއެމްޕީއާރުސީ ހަސަން ލުތުފީ (އޭސީސީ) އެމްއެމްޕީއާރްސީގެ ކޮރަޕްޝަން


ފުޓްބޯޅައިގެ އެންމެ މޮޅު ގޯލްތައް\n26 މާރޗް 2014\nވޭތުވެދިޔަ ބައި ގަރުނުގައި ފުޓުބޯޅައިގެ ދުނިޔޭގައި ޖަހާފައިވާ ގޯލްތަކަށް ބަލާއިރު، އޭގެ ތެރެއިން ހޮވާލެވޭ އެންމެ މޮޅު ކަމަށް ބެލެވޭ ގޯލްތައް ކަނޑައެޅުމުގައި، އެ ގޯލް ޖެހި ތާރީޚާއި އެ ދުވަސްވަރުގެ އިޖުތިމާއީ ހާލަތަށް އިންސާފު ކުރަން ޖެހެއެވެ. މީގެ އިތުރުން އެ ފަދަ ގޯލެއް ޖެހުމުގައި ހުރި އުނދަގޫތަކާއި ކުޅަދާނަ ކަމާއި ހުނަރަށް ވެސް ބަލަން ޖެހެއެވެ.\nއެގޮތުން ބަލާއިރު ފުޓްބޯޅައަށް ލޯބި ކުރާ ގިނަ ފަރާތްތަކާއި އަދި ފުޓްބޯޅައިގެ ތާރީޚު ދިރާސާ ކުރައްވާ ތަޖުރިބާކާރުންގެ ލިސްޓްގެ އެއްވަނައަށް އަދިވެސް އަންނަނީ 1958 ގައި ބްރެޒިލްގެ ޕެލޭ ޖެހި ލަނޑެވެ. ސްވިޑްންއާ ދެކޮޅަށެވެ. އެއީ 1950 ގައި ބްރެޒިލްގައި ބޭއްވުނު ވޯލްޑް ކަޕް އުރުގުއޭ ގެންދިއުމާ ގުޅިގެން ބްރެޒިލަށް ލިބުނު ހިތާމަ ފިލައިގެން ނުދަނީހެވެ.\nޕެލޭގެ އުމުރުން އެއިރު އެންމެ 17 އަހަރެވެ. ނަމަވެސް އޭނާގެ އެ ލަނޑުގެ ސަބަބުން ފުޓުބޯޅައިގެ ތާރީޚުގައި އޭނާގެ ނަން ވަނީ ރަން އަކުރުން ފެވިފައެވެ. ފައިނަލް މެޗުގެ ދެވަނަ ހާފުގައި 55 ވަނަ މިނެޓުގައި ޕެލޭ ޖެހި ގޯލުގެ ސަބަބުން ބްރެޒިލްގެ ރޫހު އަލުން ގަދަވެ، 1962 އަދި 1970 ގެ ވޯލްޑް ކަޕް ވެސް ބްރެޒިލަށް ކާމިޔާބު ކުރެވޭ ގޮތްވިއެވެ.\n“ގޯލް އޮފް ދަ ސެންޗަރީ” ނުވަތަ “ގަރުނުގެ ގޯލް”ގެ ގޮތުގައި އަދިވެސް މަޝްހޫރު ވެފައިވަނީ 1986 ގައި މެކްސިކޯގައި ބޭއްވި ވޯލްޑް ކަޕްގައި އާޖެންޓީނާގެ މެރަޑޯނާ ޖެހި ލަނޑެވެ. މުޅި މުބާރާތް ވެސް ހީވީ މެރަޑޯނާގެ މުބާރާތެއް ހެންނެވެ. ބޯޅަ ކޮންޓްރޯލް ކުރަމުން ހަލުއި ދުވެއްޔެއްގައި ދާއިރު އެކަކަށް ވެސް އޭނާއަށް ހުރަހެއް ނޭޅުނެވެ. އަދި ހާފުގެ މެދެއްހާ ހިސާބުން މެރަޑޯނާ އެ ދިޔަ ބާރު މިނުގައި ގޮސް ގޯލްގެ ތެރެއަށް ބޯޅަ ފޮނުވާލިއިރު، އިނގިރޭސި ޑިފެންޑަރުންނަށް ކުރެވުނު އެއްވެސް ކަމެއް ނެތެވެ.\nއެންމެ ހިތާމަވެރި ފުޓުބޯޅަ ކުޅުންތެރިއަކަށް އިޓަލީގެ ރޮބާޓޯ ބާޖިއޯ ވެދާނެއެވެ. އެއީ 1994 ގެ ވޯލްޑް ކަޕްގެ ފައިނަލްގައި ބްރެޒިލާ ދެކޮޅަށް ޕެނަލްޓީ ޖެހިއިރު، އެންމެ ފަހު ޕެނަލްޓީ އޭނާ ބޭރަށް ޖެހުމުން އިޓަލީ އަށް ތަށި ގެއްލުމުންނެވެ. އަދި ހުއްޓުން އަރާފައި ހިމޭންވެފައި ދަނޑުމަތީގައި ބާޖިއޯ ހުރި ގޮތަށް ހުރި މަންޒަރަކީ އަދިވެސް ފުޓުބޯޅައިގެ އެތައް ބިލިއަން ފޭނުންނަށް ހަނދާނުން ފުހެ ނުލެވޭ މޮޅިވެރި ވަގުތުކޮޅެކެވެ. ނަމަވެސް އޭގެ ހަތަރު އަހަރު ކުރިން އިޓަލީގައި ބޭއްވި ވޯލްޑް ކަޕްގައި ބާޖިއޯ ޖެހި ލަނޑުތަކަކީ ފުޓުބޯޅައިގެ ތާރީޚުގައި އަދިވެސް ބެލުންތެރިންގެ ހަނދާނުން ކައްސާ ނުލާ ގޯލްތަކެކެވެ.\nފުޓުބޯޅައިގެ ވާހަކަ ދައްކާ ނަމަ، ގިނަ ބަޔަކަށް ނެގޭނީ އެއީ ފިރިހެނުންގެ ކުޅިވަރެއްގެ ގޮތުގައެވެ. ސިކުނޑިއަށް ކުއްލިއަކަށް އަންނާނީ ޕެލޭ، ބެބޭޓޯ، ރޮމާރިއޯ، ރޮނާލްޑޯ، ރޮނާލްޑީނިއޯ، ރޮބާޓޯ ކާލޮސް އަދި ކަކާ ފަދަ ނަންތަކެވެ. ނަމަވެސް ހަގީގަތުގައި އަންހެނުންގެ ފުޓުބޯޅައަކީ ވެސް ހުނަރުން ފުރިފައިވާ ގޭމްތަކެކެވެ. އެގޮތުން 2007 ގެ ފީފާ އަންހެނުންގެ ވޯލްޑް ކަޕްގެ ސެމީ ފައިނަލް މެޗެއްގައި ބްރެޒިލްގެ މާޓާ، އެމެރިކާ އާ ދެކޮޅަށް ޖެހި ހުނަރުވެރި ލަނޑަކީ ގިނަ ފިރިހެނުން ވެސް ސިއްސުވާލި މޮޅު ލަނޑެކެވެ.\nހުނަރުވެރި އުނދަގޫ ގޯލްތަކަށް ބަލާއިރު، ވަސްކުއެޒް ލީގު މެޗެއްގައި ޖެހި އޭނާގެ ފުރަތަމަ ލަނޑަކީ ވެސް އަޖައިބުން ފުރިފައިވާ ގޯލެކެވެ. “ރެބޯނާ ކިކް”ގެ ނަން ދެވިފައިވާ މި އުކުޅަކީ ސްޕީޑްގައި ދުވަމުން ދާއިރު ކުރަން ވަރަށް އުނދަގޫ ކަމެކެވެ. ނަމަވެސް ވަސްކުއެޒް ވަނީ އޭނާގެ ކަނާތު ފައިގެ ފަހަތުން ވައަތު ފައި ވިއްދާފައި، ވައަތު ފައިން ޖަހާ، ގޯލުގެ ދާގަނޑުގައި ބޯޅަ ތަތްކޮށްލައިފައެވެ.\nލީގު މެޗެއް ވިޔަސް ނޫނީ އޮލިމްޕިކްސްގައި ކަމަށް ވިޔަސް ނުވަތަ ވޯލްޑް ކަޕްގައި ނަމަވެސް، ފުޓުބޯޅަ މެޗެއްގެ ހިތްގައިމު ކަމަކީ އެ މެޗު ކުޅޭ ގޮތެވެ.\nކުޅުންތެރިން ކުރާ ހިތްވަރާއި ދައްކާ ހުނަރުތަކުގެ ސަބަބުން އެތައް ފަހަރަކު ތަކުރާރުކޮށް ވެސް އެ މެޗުތަކާއި އެ ގޯލްތައް ބަލާހިތްވެއެވެ. އެ ގޮތުން ޗެލްސީ އާއި ބާސެނޯލާ ބައްދަލު ކުރި މެޗެއްގައި ލަމްޕާޑް ދެއްކި ހުނަރުތަކަކީ އަދިއަދަށް ދާން ދެން ވެސް މީހުން ހައިރާންކޮށްލި ކުޅަދާނަ ކަމެކެވެ. ކުޑަ ސިކުންތު ކޮޅެއްގެ ތެރޭގައި އެތައް އުކުޅުތަކެއް ދައްކައި، ގޯލް ކާމިޔާބު ކުރި ގޮތެވެ. އޭނާއަށް ބޯޅަ ޕާސް ކުރުމުން، އެ ކޮންޓްރޯލްކޮށް، ގޯލް ރޮނގު ހުރަސް ނުކޮށް، އިދިކޮޅު ޑިފެންޑަރެއްގެ ހަމަލައަކުން ރެކެން ވެގެން 360 ޑިގްރީއަށް އެނބުރި، ބޯޅަ ކުރިއަށް ފޮނުވާލުމަށް ފަހު، ދުވެފައި ގޮސް ކުރި ހޯދައި،9ފޫޓު މަތިން ބޯޅަ ފޮނުވާލައި، ގޯލްގެ ތެރެއަށް ބޯޅަ ވައްދާލި މަންޒަރަކީ މިހާރު ވެސް ބަލާ ފޫހި ނުވާ ލަނޑެކެވެ.\nއިނގިރޭސި ވިލާތުގެ ޑޭވިޑް ބެކަމް އަކީ ފްރީ ކިކް ޖެހުމުގައި ދެވަނައެއް ނެތް މީހެކެވެ. ނަމަވެސް ބްރެޒިލް އާއި ސްޕެއިނަށް ވެސް ނިސްބަތްވާ ރޮބާޓޯ ކާލޮސްގެ “ކާވް”ތައް މާ ނުރައްކާ ކަމަށާއި އުނދަގޫ ކަމަށް ބައެއް ތަޖުރިބާކާރުން ބުނެއެވެ. ބްރެޒިލް 1998 ގެ ވޯލްޑް ކަޕްގައިި ބަލިވުމުގެ އެއް އަހަރު ކުރިން 1997 ގައި ފްރާންސާ ދެކޮޅަށް ކާލޯސް ސާޅީހަކަށް ފޫޓު ދުރުން ފޮނުވާލި ބޯޅަ ފުރަތަމަ ހީވީ ގޯލްގެ ދަނޑީގެ އަރިމަތިން ބޭރުވަނީ ހެންނެވެ. ނަމަވެސް އެންމެ ފަހު ވަގުތު ބޯޅަ “އެނބުރިގަތްފައި” ވަނީ ގޯލްގެ ތެރެއަށެވެ!\n“ބައިސިކަލް ކިކް” އަކީ ވެސް ވަރަށް ހުނަރުވެރި، އަދި ބެލެންސް ރަނގަޅު ނޫން ކުޅުންތެރިންނަށް ނޫނީ ފުރިހަމަ ނުކުރެވޭ އުކުޅެކެވެ. މި އުކުޅު ބޭނުންކޮށްގެން ޖެހި އެންމެ މޮޅު ގޯލްގެ ވެރިޔަކީ ބްރެޒިލްގެ ރިވާލްޑޯއެވެ. ސްޕައިން ލީގުގައި ވެލެންސިޔާ32 އިން ބަލި ކުރި މެޗުގައި ރިވާލްޑޯއަށް ބޯޅަ ލިބުމުން، ވަރަށް ހަމަޖެހިލާފައި މެއިން ކޮންޓްރޯލް ކުރުމަށް ފަހު، ފުއްމައިގެން އަރައި، ވައަތު ފައިން “އިދިފުށަށް” ވަނީ ގޯލްގެ ތެރެއަށް ވަރަށް ބާރަށް ބޯޅަ ފޮނުވާލައިފައެވެ. އަދި އެ ލަނޑު ޖެހީ އެންމެ ފަހު ވަގުތު 90 ވަނަ މިނެޓުގައި ކަމުން ދަނޑު ކެކިއެރިއެވެ. މިއީ މިހާތަނަށް ފުޓުބޯޅަ މެޗެއް އެންމެ ފޯރިގަދަވާން ދިމާވި ލަނޑު ވެސް މެއެވެ. ރިވާލްޑޯގެ މި ހެޓްރިކުން ބާސެލޯނާ ޔޫއެފާ ޗެމްޕިއަންސް ލީގަށް ކޮލިފައިވިއެވެ.\nފަހަރެއްގައި އެންމެ މޮޅު އުކުޅުތައް އީޖާދު ކުރި މީހަކީ ނެދަލެންޑްސްގެ ޔޮހާން ކްރަޔަފް ކަމަށް ވެދާނެއެވެ. ޕެލޭ އާއި އިޓަލީގެ މިޝޭލް ޕްލެޓިނީ ފަދަ ފުޓުބޯޅައިގެ “ބޮނޑުން”ނާ އެއް ސަފެއްގައި ގުނާލެވޭ ކްރަޔަފް މަޝްހޫރު ވެގެން ދިޔައީ 1960 އާއި 1970 ގެ އަހަރުތަކުގެ ތެރޭގައެވެ. އޭނާގެ އެންމެ މޮޅު ގޯލް ކަމަށް ބެލެވެނީ ނެދަލެންޑްސްގެ ލީގުގައި2ޖެނުއަރީ 1972 ގައި އަޑޯ ޑެން ހާގް އާ ދެކޮޅަށް އަޔެކްސް ކުޅުނު މެޗުގައި ޖެހި “ޓޫ ޓަޗް” ގޯލެވެ. އޭނާ އަށް ކުރި ދިގު ޕާސް ކޮންޓްރޯލް ކުރުމަށް ފަހު، ޑިފެންޑަރަކަށް އަތު ނުޖެހޭނެ ހިސާބަކަށް ބޯޅަ ފޮނުވާލާފައި، ބޯޅައާ އަލުން އަރާ ހަމަ ކުރުމަށް ފަހު، ގޯލްކީޕަރަށް ވެސް އަތު ނުޖެހޭނެ ހިސާބުން ގޯލްގެ ތެރެއަށް ވައްދާލި ބޯޅައަކީ “ޖާދުލެއް”ގެ ސިފައިގައި އަދިވެސް ގިނަ ބަޔަކު ފާހަގަ ކުރާ ގޯލެކެވެ. ގޯލެއް “ޕާފެކްޓް” ނުވަތަ އެންމެ ފުރިހަމަ ކަމަށް ބެލެވޭނީ މިހާކަންހާ ވަރަށެވެ.\nއާޖެންޓީނާގެ ރޮޑްރިގުއެޒް ވެސް މިފަދަ އެވެ. ބައެއް ފަހަރަށް މެޗެއް ކާމިޔާބު ކޮށްދެނީ އެންމެ މަޝްހޫރުކަން ގަދަ ތަރިންނެއް ނޫނެވެ. ނަމަވެސް “ދެވަނަ ދަރަޖައިގެ” ކުޅުންތެރިން ކަމަށް ބެލެވޭ ކުޅުންތެރިންނެވެ. އެގޮތުން 2006 ގެ ވޯލްޑް ކަޕްގެ ކުއާޓާފައިނަލަށް އާޖެންޓީނާ ދިޔައީ، މެކްސިކޯ އާ ދެކޮޅަށް ކުޅުނު މެެޗުގައި، އިތުރު ވަގުތުގައި، އޭނާއަށް ދުރުން ކުރި ހުރަހެއް، މެއިން މަތަކޮށް، ލޭޒާ އައްޔެއްހާ ބާރު މިނުގައި ގޯލްގެ ތެރެއަށް ބޯޅަ ފޮނުވާލައިގެން، 2-1 އިން އާޖެންޓީނާ މެޗު ކާމިޔާބުކޮށްގެންނެވެ. ފުޓުބޯޅައަކީ “އަންޕްރެޑިކްޓަބްލް” ނުވަތަ “ކުރިއަށް ގޮތް ކިޔަން ނޭނގޭ” ކުޅިވަރެއް ކަމަށް ބެލެވެނީ މިހެންވެއެވެ. ވަގުތާއި ހާލަތް ނިޔާ ކުރާ ގޮތުން ހަމަ ކޮންމެ މީހަކަށް ވެސް އާދަޔާ ޚިލާފު ހުނަރުތައް ދައްކާލަން ފުރުސަތު ލިބޭތީއެވެ. ދުނިޔޭގެ އެންމެ ގިނަ މީހުންނަށް ކަމުދާ ކުޅިވަރަކަށް ފުޓުބޯޅަ ވެގެން ދިޔައީ ވެސް މިހެންވެއެވެ.


މުސްލިމަކަށްވުމުން ބާކީކޮށް ހޮސްޕިޓަލަށް އެއްލައިލި ލިސާ - ބައްޕައަށް ފަރުވާކުރާ ނިޔުރޯ ސަރޖަނަށް!\nލިސާ ހޮސްޕިޓަލަށް ގެންދެވުނީ ސިކުނޑީގައި މައްސަލައެއް ހުންނާތީ ފަރުވާ ދިނުމަށެވެ. ހޮސްޕިޓަލަށް އެޑްމިޓް ކުރުމަށްފަހު މައިން ބަފައިންގެ ވެސް އަދި ރައްޓެއްސެއްގެ ވެސް އެއްވެސް އަޅައިލުމެއް ނުލިބެއެވެ. ޢާއިލާއިން ވަނީ އޭނާގެ ޚަރަދުތަކާއި ހަވާލުވެފައެވެ. ކެއުން ބުއިމާއި ބޭސްފަރުވާކުރުމުގެ ބިލްތައް ދައްކައެވެ. ނަމަވެސް ހަފްތާއަކު2ދުވަހު ޒިޔާރަތްކޮށްލުން ނޫން އެއްވެސް ކަމެއް ކޮށެއް ނުދެއެވެ. އެއްވެސް އަޅައިލުމެއް ނުލިބެއެވެ.\nއުމުރުން 20 އަހަރުގެ ލިސާ އެކަމާ ޝަކުވާއެއް ނުކުރެއެވެ. އެކަން އެގޮތަށް މެދުވެރިވި ސަބަބު ވިސްނޭތީއެވެ. އޭނާގެ ބައްޔަކީ ދުވަސްވީ ބައްޔަކަށްވުމުން ފޫހިވީއެވެ. ގެއަށް ގެންދިއަ ނަމަވެސް އެނާގެ ކިބައިން އުނދަގޫވާނެ ކަމަށް ބަލައި ގެއަށް ގެންދަން ވެސް ބޭނުން ނުވީއެވެ. މިހުރިހައި ކަންކަމަށްވުރެ ބޮޑު މައްސަލައަކީ ލިސާގެ ދީނެވެ. ލިސާ ދެކެ ޢާއިލާއިން އެންމެ ބޮޑަށް ރުޅި އަންނަނީ އޭނާގެ ޢާއިލާގެ ދީން ކަމަށްވާ ކްރިސްޓިއަން ދީން ދޫކޮށް އިސްލާމް ދީނަށް ވަނުމުންނެވެ.\nލިސާގެ ބަލި ބޮޑުވާން ފެށީ ވެސް އޭނާ އާއިމެދު ފަރުވާކުޑަކުރަން ފެށުމުންނެވެ. ލިސާ އިސްލާމް ވުމުން ޢާއިލާ އިން ވަނީ އެކުގައި ބާކީކޮށްލައިފައވެ. ގެއިން ނެރެ އެއްލައި ނުލަނީވެސް އޭނާގެ ހުންނަ ބަލީގެ ގޮތުން ވަރަށް އަވަހަށް މަރުވެދާނެ ކަމަށް ބަލައިގެން ކަމަށްވެސް ވެދާނެ އެވެ.\nމިހުރިހާ ކަމެއް ލިސާއަށް އެނގެއެވެ. އެއްވެސް މީހަކު ދުވަހަކު އޭނާ އާއި އަޅައިނުލި ނަމަވެސް ލިސާގެ އެއްވެސް މައްސަލައެއް ނެތެވެ. ލިސާ އެންމެ ގިނައިން ކިޔައި އުޅޭ އެއް ޛިކުރަނީ "ޙަސްބިﷲ، ވަނިޢްމަލްވަކީލް" އެވެ. "މިއަޅާގެ ހުރިހާ ކަމަކަށް އިނބަﷲ ފުދެއެވެ. މިއަޅާގެ ހުރިހާކަމެއް އިނބަ ﷲ އަށް ވަކީލްކޮށްފީމެވެ."\nﷲ ތަޢާލާއަށް ވަކީލުކުރުން މަތީގައި އޮއްވައި ހޮސްޕިޓަލުން ލިސާ އާއި ބައްދަލުވަނީ ކުވައިތުގެ ޒުވާނެކެވެ. އޭނާ ހޮސްޕިޓަލުގައި އުޅުނީ އޭނާގެ މަންމަ ބާއްވައިގެނެވެ. ދެމީހުންގެ މެދުގައި ވާހަކަ ދެކެވެމުން އައިސް ގާތް ގުޅުމެއް އުފެދުނެވެ. އެ ގުޅުމުގެ ތެރެއިން ލިސާއަށް ކިޔަވައިދޭން އޭނާ ހުށަހެޅިއެވެ. ލިސާ ވެސް އެކަން ޤަބޫލުކުރިއެވެ.\nލިސާގެ މައިން ބަފައިން ޒިޔާރަތް ކުރި ދުވަހަކު އޭނާއަށް ލިބިފައިވާ ފުރުޞަތުގެ ވާހަކަ ކިޔައިދީ އޭނާ އެކަމަށް ދޫކޮށް ދިނުމަށް މައިން ބަފައިންގެ ކިބައިން އެދުނެވެ. އަދި ލިސާގެ އެދުން ޤަބޫލުކޮށް މައިން ބަފައިންވެސް އެ ފުރުޞަތު ލިސާއަށް ދީ އަވަސް އަވަހަށް ލިސާގެ ކިބައިން އަތް ދޫކޮށްލިއެވެ. އެއަށްފަހު ލިސާ ކޮބައިތޯ ވެސް ބަލައެއް ނުލައެވެ.\nއެއިގެ 10 އަހަރު ފަހެވެ. ލިސާގެ ބައްޕައަށް ސްޓްރޯކެއް ޖެހިގެން ހޮސްޕިޓަލަށް ގެންދިއަ ދުވަހެވެ. ޢާއިލާގެ އެންމެން އެކުގައިހެން ހޮސްޕިޓަލަށް ދިއައެވެ.\nއިމަރޖެންސީ ރޫމުގައި ފަރުވާ ދިނުމަށްފަހު ނަރުސް ބުނީ ޕޭޝަންޓް މިހާރު ވަނީ އައިސީޔޫގައި ކަމަށާއި ކޮންސަލްޓިންގ ރޫމް 124 އަށް ގޮސް އިތުރު މައުލޫމާތު ނިޔުރޯ ސަރޖަންގެ ކިބައިން ހޯދުމަށެވެ. އެންމެން އެކުގައިހެން އަވަސް އަވަހަށް ގޮސް ބަލައިލިއިރު އެ ކޮޓަރީގައި ހަރުކޮށްފައިވާ ބޯޑުގައި ލިޔެފައި އޮތީ "ލިސާ ޢަބްދުލްޙަކީމް- ނިޔުރޯ ސަރޖަން" އެވެ.\nލިސާ އަކީ އިނގިރޭސިވިލާތުގައި ޢާންމު ނަމަކަށްވުމުން އެއްވެސް މީހަކަށް ނަމާއިމެދު ވިސްނާކަށްވެސް ނުއެނގުނެވެ. ހުއްދަ ލިބުމުން އެތެރެއަށް ވަނީ އެވެ. ކަމެއް ވެއްޖެކަން އިހްޞާޞް ކުރެވުނީ ބޮޑު ހުދު ކޯޓެއް ލައިގެން ކަރުގައި ކަށިގަނޑު އަޅުވައިގެން އިން ޑރ. ލިސާ ޢަބްދުލްޙަކީމް ފެނުމުންނެވެ. ޑޮކްޓަރުގެ ވަށައިގެން އިތުރު3ޑޮކްޓަރުން ތިބުމުން ޑޮކްޓަރުގެ ހައިބަތު އެނގިގެންދިއައެވެ. "ޔޫ ލިސާ! ލިސާ ތޯމަސް! މައި ޑޯޓަރ! މައި ސިސްޓަރ!" މިހެން ގޮސް ނަންތައް ހުސްކޮށް ކިޔަން ފެށިއެވެ.\nލިސާ ބޯޖަހައިލިއެވެ. ލިސާ ބުނީ އޭނާއަކީ ލިސާ ތޯމަސް ކަމަށާއި ނަމަވެސް އެއިގެ 10 އަހަރު ކުރިން ކަމަށެވެ. މިހާރު އޭނާއަކީ ލިސާ ޢަބްދުލްޙަކީމް ކަމަށެވެ.\nލިސާ ބުނީ ކަންބޮޑު ނުވުމަށާއި ކަންބޮޑުވުމަކުން ކުރާނެ އެއްވެސް ފައިދާއެއްވެސް ނެތް ކަމަށެވެ. ބައްޕަގެ ހާލު ސީރިއަސް ކަމަށާއި ނަމަވެސް ކުރެވެން ހުރި ހުރިހާ މަސައްކަތެއް ކޮށްދޭނެ ކަމަށެވެ. ސިކުނޑިއަށް ގިނަ އަދަދެއްގެ ލޭ އެޅިފައިވާތީ ރަނގަޅުވި ނަމަވެސް އެކަމަށް މުއްދަތެއް ނަގާނެ ކަމަށެވެ.\nއެހެން ޕޭޝަންޓުން ވަންނަން ޖެހެތީ އެންމެންނަށްވެސް ޖެހުނީ ކޮޓަރިން ނުކުންނާށެވެ. މާގިނަ އިތުރު ވާހަކަތަކެއް ދެއްކުމުގެ ފުރުޞަތެއް ނުލިބެއެވެ\nލިސާ ޑިޔުޓީ ނިންމާފައި ނުކުތް އިރުވެސް އެންމެން ބޭރުގައި ތިއްބެވެ. ލިސާ އާއި ވާހަކަ ދެއްކުމުގެ ބޭނުމުގައެވެ. ލިސާ ގޮސް މަންމަގެ ގައިގައި ވަރަށް ލޯބިން ބައްދައިލިއެވެ. "އޮޕަރޭޝަން ކުރާނީ މިރޭގެ ދަންވަރުގެ ވަގުތެއްގަ. ގަޑި ހަމަޖެއްސީމާ އަހަރެން އެނބުރި އަންނާނަން. އަހަރެން ﷲ އަށް ދުޢާ ކުރާނަން. މަންމަމެން ބޭނުން ފަރާތަކަށް މަންމަމެން ދުޢާކުރޭ." ބުނެފައި ލިސާ ނުކުމެގެން ދިއައީއެވެ.\nމިހުންނަނީ ދުނިޔޭގައި ކަން ހިނގާ ގޮތެވެ. ހިނގަމުންދާ ގޮތެވެ. މިއަދު މުޅި ޢާއިލާ އެތިބީ މީގެ 10 އަހަރު ކުރިން އެއްވެސް ބޭނުމެއް ނެތިގެން ހޮސްޕިޓަލަކަށް އެއްލައިލި ލިސާއަށް ބޭނުންވެ ސަޖިދަ ޖަހާ ހިސާބުގައެވެ.\nލިސާ ކައިވެނިކޮށްގެން އުޅެނީ ހޮސްޕިޓަލުން ބައްދަލުވެ އޭނާއަށް ކިޔަވައިދޭނެ ކަމަށް ބުނެ ހޮސްޕިޓަލުން ގެންދިއަ ޢަބްދުލްޙަކީމް ޢާއިއެވެ. މިއަދު ދެމަފިރިންނަށް2ދަރިންވެސް ވަނީ ލިބިފައެވެ. ޢަބްދުލްޙަކީމް މަސައްކަތް ކުރަމުން ގެންދަނީ ލިސާ މަސައްކަތް ކުރާނެ ހޮސްޕިޓަލް ފެންވަރުގެ އަމިއްލަ ކްލިނިކެއް ހަދައި ދިނުމަށެވެ.\nކަންކަން މެދުވެރިވާނެއެވެ. ކެތްތެރިވާށެވެ. ކޮންމެ ކަމެއްވެސް މެދުވެރިވާނީ ރަނގަޅަކަށް ކަމުގައި ޔަޤީންކޮށްގެން އަބަދުވެސް ހުންނާށެވެ! ލިސާޢަށް ކަންކަން ފަހިކޮށް ދެއްވެވި ﷲ ތަޢާލާގެ ރަޙްމަތްފުޅު ހުސްވުމެއް ނެތްކަން ހިތުގެ އަޑިން ޔަޤީން ކުރާށެވެ!\nސިކުނޑީގެ މައްސަލަ ޖެހޭތީ ހޮސްޕިޓަލަށް އިރުއުރުކޮޅުން ގެންދަން ޖެހުނު ލިސާ މިއަދު އެހެރީ ސިކުނޑި އޮޕަރޭޝަންކޮށް ބޮޑެތި ބަލިތަކަށް ފަރުވާކުރާށެވެ! "ޙަސްބިﷲ، ވަނިޢްމަލްވަކީލް"ގެ ބާރު ނުފެނޭ ހެއްޔެވެ؟\nލިސާ އެދުވަހު އެހައި ނިކަމެތިވީ ﷲ ތަޢާލާގެ މަގުގައި ސާބިތުވުމުންނެވެ. ޢާއިލާއިން ބާކީކޮށް އެއްލައިލީ ހަމަ އެސަބަބަށްޓަކައެވެ. ކަންކަން ބަދަލުވެގެން މިދިއަ ގޮތް ނިކަން ބަލައިބަލާށެވެ! ވިސްނައި ފިކުރުކޮށް ބަލާށެވެ! ނުސިހޭނީ ކާކު ހެއްޔެވެ؟\n- މިޞުރުގެ ނޫޙެއްގައި ޝާއޢުކޮށްފައިވާ ލިޔުމެއްގެ ޚުލާޞާ ތަރުޖަމާއެއް!


Nuclear hakatha baaru gadha kurumuge maskayi Iran fashaifi\nނިއުކްލިއާ ހަކަތައިގެ ބާރުގަދަ ކުރުމުގެ މަސައްކަތް އިރާން ފަށައިފި\nއިރާނުގެ ނިއުކިލިއާ ލެބޯޓަރީ: އިރާނުން ވަނީ ނިއުކްލިއާ ބާރުގަދަ ކުރުމުގެ މަސައްކަތް ފަށައިފައި\nއިރާނުގައި މިހާރު ބޭނުން ކުރަމުންދާ ނިއުކްލިއާ ހަކަތަ އިތުރަށް ފައްކާކޮށް ބާރުގަދަ ކުރުމުގެ ގޮތުން ނިއުކްލިއާ މިސައިލްތަކުގައި ބޭނުންކުރާ ސެންޓިރެފިއުޖެސްއަށް ޔޫރޭނިއަމް ގޭސް އެޅުމުގެ މަސައްކަތް ފަށައިފި އެވެ.\nސެންޓިރެފިއުޖެސް ތަކަށް ޔޫރޭނިއަމް އެޅުމުގެ މަސައްކަތް އިރާނުގެ އަސްކަރިއްޔާއިން ފެށީ ރޫހާނީ ލީޑަރު އާޔަތުﷲ އަލީ ހާމަނާއީ އެންގެވުމަކަށެވެ. އިރާނުން ނިއުކްލިއާ މިސައިލްތައް ބާރުގަދަ ކުރުމުގެ ގޮތުން ސެންޓިރެފިއުޖެސް ބޭނުން ކުރަން ފެށީ މި އަހަރުގެ ކުރީ ކޮޅުގަ އެވެ. ނަމަވެސް އޭރު ގައުމުތަކުގެ ފިއްތުންތަކުގެ ސަބަބުން ސެންޓިރެފިއުޖެސްއަށް ޔޫރޭނިއަމް ގޭސް އެޅުމުގެ މަސައްކަތް ހުއްޓާލަން ޖެހުނީ އެވެ.\nހާމަނާއީ އިރާނުގެ މީޑިއާތަކާ ބައްދަލު ކުރައްވާ ވިދާޅުވީ، އިރާނުގައި ބޭނުންކުރާ ނިއުކްލިއާ މިސައިލްތަކުގެ ތެރެއިން 1044 މިސައިލެއްގެ ސެންޓިރެފިއުޖެސްއަށް ޔޫރޭނިއަމް ގޭސް އަޅާނެ ކަމަށެވެ. މިއާއެކު ޔޫރަޕުގެ ގައުމުތަކުންނާއި އެމެރިކާއިން ވަނީ އެކަމާ ކަންބޮޑުވުން ފާޅު ކޮށްފަ އެވެ.\nދެހާސް ފަނަރަ ވަނަ އަހަރު ދުނިޔޭގެ ބާރުގަދަ ގައުމުތަކާއެކު އިރާނުން ހެދި ނިއުކްލިއާ އެއްބަސްވުމުގައި، އިރާނުގެ ދިފާއީ ވުޒާރާގެ ގިނަ އުފެއްދުންތަކަށް ހުރަސް އެޅޭ ކަމަށް އިރާނުން ވަނީ ބުނެފަ އެވެ. ނަމަވެސް އެއްބަސްވުމުގައި ހިމެނޭ ގައުމުތަކުން ބުނަމުން ދިޔައީ، އެގައުމުތަކުގެ ސަލާމަތަށް އިރާނުގެ ނިއުކިލިއާ ޕްރޮގްރާމް މަޑު ޖައްސާލަން ޖެހޭ ކަމަށެވެ.\nހާމަނާއީ އިސްވެ ވަނީ މިއަހަރު ނިއުކްލިއާ އެއްބަސްވުމުގައި ޝަރުތުކޮށްފައިވާ ގޮތަށް އަމަލު ކުރުމުގެ މަސައްކަތް ފަށައިފަ އެވެ. ނަމަވެސް އެމެރިކާއިން އަޅާފައިވާ ދަތިކުރުމުގެ ފިޔަވަޅުތަކުގެ ސަބަބުންނާއި އިރާނުގެ އިގްތިސޯދު ހަލާކުވަމުންދާތީ ހާމަނާއީ ނިންމީ ނިއުކްލިއާ ހަކަތަށް އިތުރަށް ބާރުގަދަކޮށް ގައުމުތަކަށް ގޮންޖެހުމަށެވެ.\nސެންޓިރެފިއުޖެސްއަށް ޔޫރޭނިއަމް ގޭސް އަޅަން ފެށުމުން، އީޔޫ އާއި ޔޫރަޕުގެ ގިނަ ގައުމުތަކުން އެކަން އެގޮތަށް ނުކުރަން ވަނީ އެދިފަ އެވެ.\nއީރާނުން ޖަލަށްލި ވަކީލުގެ ހާލު ދެރަވެއްޖެ


Lanka ge Budget faasnukurevi dhaulaiy huhtidhaane kamuge biru boduvehjje\nލަންކާގެ ބަޖެޓް ފާސްނުކުރެވި ދައުލަތް ހުއްޓިދާނެ ކަމުގެ ބިރުބޮޑުވެއްޖެ\nމިހާރު ލަންކާގައި ބޮޑު ވަޒީރަކާއި ސަރުކާރެއްވެސް ނެތް ކަމަށް މަޖިލީހުގެ ރައީސް ވަނީ ވިދާޅުވެފަ އެވެ. -- ފޮޓޯ: ރޮއިޓާސް\nކޮލޮމްބޯ (ނޮވެމްބަރު 27) - ސިޔާސީ ހަމަނުޖެހުންތަކަކަށް ވެއްޓިފައިވާ ސްރީލަންކާގެ ގާނޫނު ހަދާ މަޖިލީހުގެ ޖަލްސާތައް ސަރުކާރު ހިންގާ ޕާޓީން ބޯއިކޮޓް ކުރަމުންދާތީ، އަންނަ އަހަރަށް ދައުލަތުގެ ބަޖެޓު ފާސްނުކުރެވިދާނެ ކަމުގެ ބިރު ހީވެއްޖެ\nމިދިޔަ މަހުގެ 26 ވަނަ ދުވަހު އެ ގައުމުގެ ބޮޑު ވަޒީރު ކަމުން ރަނިލް ވިކްރަމަސިންހަ ކުއްލި ގޮތަކަށް ވަކިކުރެއްވުމަށް ފަހު، ކުރީގެ ރައީސް މަހިންދަ ރާޖަޕަކްސަ އެ މަގާމަށް އައްޔަނުކުރުމާއި ގުޅިގެން، މުޅި ގައުމު ވަނީ ސިޔާސީ ހަމަނުޖެހުމުގެ ތެރެއަށް ވެއްޓިފަ އެވެ.\nއަދި ޕާލިމަންޓުގެ މެޖޯރިޓީ ރާޖަޕަކްސާއަށް ކަށަވަރު ނުވުމުން، މަޖީލިސް އުވާލައްވައި، އަލުން އިންތިހާބެއް ބޭވުމަށްވެސް ރައީސް މައިތިރިޕާލަ ސިރިސޭނާ ނިންމެވި އެވެ. އެ ނިންމެވުން އެ ގައުމުގެ އެންމެ މަތީ ކޯޓުން ބާތިލު ކުރުމާއެކު، ސްރީލަންކާގައި ބޮޑު ވަޒީރު ކަމުގެ ހުވާ ދާދި ފަހުން ކުރެއްވި ރާޖަޕަކްސަގެ އިތުބާރު ނެތް ކަމަށް ވަނީ ފާސްކޮށްފަ އެވެ.\nމަޖިލީހުގެ ތެރޭގައި އެ މައްސަލަ ހޫނުވެ، ހަމަނުޖެހުން ހިންގާ، މެމްބަރުންގެ މެދުގައި މާރާމާރީ އާއި ތަޅާފޮޅުން ހިނގާފައިވާއިރު، އިއްޔެ ބޭއްވި ޖަލްސާއަށް ވެސް ސިރިސޭނާގެ ޕާޓީގެ މެމްބަރުން ވަޑައިނުގަންނަވަ އެވެ.\nމަޖިލީހުގައި ނެގި ވޯޓު ބަލައިނުގަންނަވާކަމަށް، ސިރިސޭނާގެ އިތުރުން ރާޖަޕަކްސާގެ ޕާޓީން ވެސް ދަނީ ތަކުރާރުކޮށް ބުނަމުންނެވެ. އަދި ވޯޓަށް ހުރަސްއެޅުމަށް މަޖިޅިހުގެ ތަޅުމުގައި ރާޖަޕަކްސާއަށް ސަޕޯޓުކުރާ މެމްބަރުން ހަމަނުޖެހުން ހިންގަމުންދާކަމަށް ރަނިލްގެ ސަޕޯޓަރުން ދަނީ ތުހުމަތު ކުރަަމުންނެވެ.\nއަދި މަޖިލީހުގެ ރައީސް ވަކި ފަރާތަކަށް ޖެހިވަޑައިނުގެން، ޖަލްސާތައް ކުރިއަށް ނުގެންދަވަނީނަމަ، މަޖޅިހަށް ހާޒިރުނުވާނެކަމަށް ސަރުކާރުގެ މެމްބަރުން ދަނީ ބުނަމުންނެވެ.\nމިހާތަނަށް ކުރެވުނު މަޝްވަރާތަކަށް އެއްވެސް ކުރިއެރުމެއް ލިބިފައިނުވާއިރު، ސިރިސޭނާގެ ސަރުކާރަށް ދައުލަތުގެ ބަޖެޓުން އިތުރު އެއްވެސް ހަރަދެއް ނުކުރެވޭގޮތަށް ގަރާރެއް ފާސްކުރުމުގެ މަސައްކަތް ރަނިލްގެ ޕާޓީން ވަނީ ފަށައިފަ އެވެ.\nއަންނަ އަހަރުގެ ދައުލަތުގެ ބަޖެޓު ވެސް އަދި މިހާތަނަށް ފާސްކުރެވިފައިނުވާއިރު، އެ ފަދަ ގަރާރެއް ފާސްކޮށްފިނަމަ، މުޅި ދައުލަތް ހުއްޓުމަކަށް އަންނާނެކަމަށް މަސްރަހު ދިރާސާ ކުރާ ފަރާތްތަކުން ވަނީ ބުނެފަ އެވެ.\nސްރީލަންކާ މައިތްރިޕާލާ ސިރިސޭނާ މަހިންދަ ރާޖަޕަކްސާ\nގޮތަބަޔަ ރައީސްކަމަށް ވާދަ ކުރައްވަނީ\nރަނިލް އަލުން ލަންކާގެ ބޮޑު ވަޒީރުގެ މަގާމަށް އައްޔަނުކޮށްފި\nލަންކާގެ ބޮޑު ވަޒީރު ކަމުން ރާޖަޕަކްސާ އިސްތިއުފާ ދެއްވައިފި\nރާޖަޕަކްސާ ބޮޑު ވަޒީރުކަމުން އިސްތިއުފާ ދެއްވަނީ


BREAKING NEWS: Raajje TV2Million Rufiyaa In Joorimanaa Kohfi - Vaguthu\nރާއްޖެޓީވީ ދެ މިލިޔަން ރުފިޔާ އިން ޖޫރިމަނާކޮށްފި\n8 މަސް ކުރިން ( އޮގަސްޓް 8, 2018 )\nރާއްޖެޓީވީ ދެ މިލިޔަން ރުފިޔާ އިން ޖޫރިމަނާކުރަން މޯލްޑިވްސް ބްރޯޑްކާސްޓިން ކޮމިޝަނުން ނިންމައިފިއެވެ.\n"ވަގުތު" އަށް އެނގިފައިވާ ގޮތުން އެ ކޮމިޝަނުން އެގޮތަށް ނިންމީ ދާދި ދެންމެއަކު ބޭއްވި އެ ކޮމިޝަނުގެ ބައްދަލުވުމުގައެވެ.\nރާއްޖެޓީވީ ޖޫރިމަނާ ކުރަން ނިންމީ ރައީސް އަބްދުﷲ ޔާމީންގެ އަބުރުފުޅަށް ހުތުރުވާ ގޮތަށް ކޮންޓެންޓް ގެނެސްދީފައިވާތީ އާއި ގައުމީ ސަލާމަތަށް ނުރައްކާވާފަދަ ކޮންޓެންޓް ގެނެސްދީފައިވާތީއެވެ.\nމީގެ ކުރިން ވެސް ބްރޯޑްކާސްޓިން ކޮމިޝަނުން ވަނީ ރާއްޖެޓީވީ އެކި ފަހަރުމަތިން ޖޫރިމަނާކޮށްފައެވެ.\nއެގޮތުން ރާއްޖެޓީވީ އެންމެ ފުރަތަމަ ޖޫރިމަނާކޮށްފައިވަނީ 250،000 ރުފިޔާ އިންނެވެ. އަދި އޭގެފަހުން އެއް މިލިއަން ރުފިޔާ އިން ވެސް އެ ސްޓޭޝަން ޖޫރިމަނާކޮށްފައިވެއެވެ.\nޖޫރިމަނާ ކުރާ ކޮންމެ ފަހަރަކު ރާއްޖެ ޓީވީން ފަންޑު ފޮށްޓެއް ހުޅުވައި، އެއަށް ލިބޭ ފައިސާ އިން ޖޫރިމަނާ ދައްކައެވެ.\nއޮގަސްޓް 8, 2018 14:11\nތި ރާއްޖެ ޓޥ އަކީ އެއްވެސް ގޮތެއް ފޮތެއް ބަލައިގެން ހަބަރ ގެނެސްދޭ ބައެއްނޫން.\nަަް އަލީ ރިޒާ\nއޮގަސްޓް 8, 2018 23:16\nތީ ހުސް ދޮގު\nއޮގަސްޓް 9, 2018 08:24\nއެއީ ވަރަށްބޮޑު ތެދެއް\nއޮގަސްޓް 8, 2018 14:12\nބަރާބަރު. ފަންޑު ފޮށި ޓީވީ އަދިވެސް ބޮޑުތަކުން ޖޫރިމަނާ ކުރަންވީ.\nއޮގަސްޓް 8, 2018 14:13\nޢެމީހުންނަކީ އަބުރު ކަތިލަން ރާއްޖެގެ އެއްވަނަ. ޜައީސް ވާ ރަނގަޅު އެތަން އުވާނުލަ މީޑިއާ އައް ބެޭނުން އެއްޗެއް ކިޔަން ދީފަ އޮންނަކަން. ޢެކަމްވެސް ވަރައް ހަޔާތް ކުޑް ބައެއް ތީ. މަގެ ނަމަ ތިތަން އިންނާނީ އުވާލަފަ\nއޮގަސްޓް 8, 2018 14:17\nއޮގަސްޓް 8, 2018 14:20\nތިވަރު އަދިމާކުޑަ އަބަދުވެސް ކޮންމެވެސް މީހެއްގެ އަބުރު ކަތިލާތޭވޭޔެއް\nކެމްޕެއިނަށް ފައިސާ ހޯދަނީ އުތަ. މީހުން ފެލައިގެން ؟؟؟\nއޮގަސްޓް 8, 2018 15:04\nފެލަންވީ ހަމަ! ހިތުހުރިގޮތަކަށް މިތާކު ނޫޅެވޭނެ!\nއޮގަސްޓް 8, 2018 14:35\nރައީސް ޖޫރިމަނާ ކޮއްލާނެ ދުވަސް ދުރަކު ނޫން އޮތީ\nއޮގަސްޓް 8, 2018 14:39\nރަގަނޅު!! އަޅުގަނޑަށް ވެގެންވާނަމަ ތިތަން އުވާލާނީ!! ތިތަނަށް ދީފައިވާ ލައިސަންސް ބާޠިލް ކުރާނީ!! އެމީހުން ފަތުރާ މަޢުލޫމާތުގެ 75% ހަގީގަތާ ޚިލާފް ވާނެ!! މުޅިންވެސް ދޭތެރެ ޖެއްސުމާ ފިތުނަ ފަސާދަ އުފެދޭގޮތަށް ޚަބަރުތައް ގެނައުމާ ފާޑުފާޑުގެ ރިޕޯޓްތައް ހަދައިގެން ފޮނުވަމުންދާ ބައެއްތީ!! ތިމީހުން ކުރާ ކަންތައްތަކުގެ ސަބަބުން ހަމަނުޖެހުން އުފެދިފައި އެބަހުރި!! ގައުމީ ސަލާމަތަށް ނުރައްކާވާފަދަ ޚަބަރުތައް ނުސީދާކޮށް ގެނަސްދީފައި އެބަހުރި!! މިހިރީ ހަތްތާވެސް ތިތަނާ ބެހޭގޮތުން ގިނަ ބަޔަކު ފާޅުކުރަމުންދާ ވާހަކަތައް!!\nއޮގަސްޓް 8, 2018 14:43\nމިއީ ގައުމަށް ގެއްލުންދޭ ޓީވީ އެއް ވީމާ އުވާލާ\nއޮގަސްޓް 8, 2018 14:55\nޜާއްޖެޓީވީ އަކީ ރައްޔިތުންނަށް ތެދު މަޢުލޫމާތު އާއި ޚަބަރު ފެތުރުމުގެ ބަދަލުގައި، ޙަޤީޤަތާއި ޚިލާފު ޚަބަރު ފެތުރުމާ، ޤައުމުގައި ހަމަނުޖެހުން އުފެދޭ ވާހަކަ ފަތުރާ ޗެނެލެއްކަން ރައްޔިތުން މިއަދުވަރަށް ބޮޑަށް ފާހަގަ ކުރޭ! މިއީ ވަރަށް ދެރަ ހިތާމަވެރިކަމެއް!\nއޮގަސްޓް 8, 2018 15:02\nތިޔަ ޓީވީ އާއި ހެދި މިތިބެނީ ދެމަފިރިން ރިމޯޓް އާއި ހިފިހިފަ\nމަށަށް ސްޓާރ ޕުލަސް ބަލާލެވޭ ވަރެއްނޫން\nފިރިބެ ތިޔަ ޗެނަލް އާއި ހެދި ހޭކެޑޭ ވަރުން\nމިއީ ނިމުންއަންނާނެކަމެއްކަން ކަށަވަރު ސުވާލަކީ ޗެނެލް13 ސަންޓީވީ އަށްދެންވާނީ ކިހިނެތްތޯ އަމިއްލޔަށް ބަންދުކުރާނީތޯ ނޫނީ ބިލިއަނުން ޖުރުމަނާ ދައްކާީތޯ އުފެދޭސުވާލު އަދި ތިކޮމިޝަން 2018 ގެފަހުން އޮންނާނެތޯ އަދި ޖަލަށްވަންނަން ނުޖެހޭނެތޯވެސް ސުވާލުއުފެދޭ ވަރަށްބޮޑަށް މިކަމާވިސްނަންވީ ވަގުތުވަރަށްކައިރި ވެއްޖެ\nއޮގަސްޓް 8, 2018 15:17\nވަގުތު ނޫހާއި ޗެނަލް 13 ވެސް ތި ލިސްޓްގެ ތެރެއަށް ލާންޖެހޭ. ރައީސްގެ އަބުރާ އެއްވަރަށް އެހެން ދިވެހި ރައްޔިތުންގެވެސް އަބުރެއް އޮންނާނެ. އެކަމަކު ވަގުތުނޫހާއި ޗެނަލް 13 އިން ރައީސްގެ ދިފާޢުގައި އެހެން ދިވެހި ރައްޔިތުންގެ އަބުރަށް ހުތުރުވާ ގޮތަށް ކިތައްމެ ވަރަކަށްވެސް ކޮންޓެންޓް ގެނެސްދޭ. އެހެންވިޔަސް އިންސާފެއް ނެތް ގައުމެއްގައި ކަންހިނގާނެ ގޮތް އެއީ އެއްވެސް މީހަކަށް އޮޅޭނެކަމެއް ނޫން.\nއޮގަސްޓް 8, 2018 17:37\nވަރަށް ބޮޑު ހަޤީގަތެއް މީ. އެކަމަކު ދެން ވިސްނާ މީހަކަށް އިބުރަތެއް ލިބެން ވެއްޖެ އެއްނު ތި ރައީސް އަކާއި ނުކުޅެވޭނެކަން. ކިރިޔާ އިދިކޮޅަށް ބަހެއް ބުނެފިއްޔާ “ޓިޝުން”. ގަޓު ހުރި ރައީސްކަން ދައްކަނީ\nއޮގަސްޓް 8, 2018 15:26\nތިޔައީ އުވާލަންވީ ޓީވީ ސްޓޭޝަނެއް. ޅަކުދިންތަށްހަލާކުވުމުގެ އެއްމެބޮޑު އެއްސަބަބު. މުޅިންދޮގުޚަބަރު ފަތުރާ ސަތޭޝަނެއްތިޔައީ...\nއޮގަސްޓް 8, 2018 16:20\nމީހުންގެ އަބުރު ކަތިލަމުން ރޯބުހުތާން ދޮގު ފަތުރަމުން ހިންގާ ރ ޓީވީއަކީ މިހާރުން މިހާރައް އުވާލަންޖޭ ތަނެއް ދުވަހަކުވެސް ތެދުވާހަކައެއް ނުދައްކާނެ -/100 ގެ ނިންމުމެއް\nއޮގަސްޓް 8, 2018 16:45\nބްރޯޑްކާސްޓިންގ ކޮމިޝަނޭ ކިޔައިގެން ވަކި ބަޔަކަށް ފައިދާކޮށް ދޭން އުޅެނީ. ރާއްޖެޓީވީއިން ފަތިފުއް ދެއްކީމަ ކަމުނުދަނީ! ކޮބާ ނޫސްވެރިކަމުގެ މިނިވަންކަން!\nއޮގަސްޓް 8, 2018 16:46\nތިޔައީ ހަމަ ބަރާބަރު ކައް\nއޮގަސްޓް 8, 2018 17:46\nއޮގަސްޓް 8, 2018 18:03\nމި ސަަރުކާރައް ހަޖަމް ނުވަނީ ހަމަ.ލާރި ކޮޅެއް ކާލާނެ ގޮތެއް ނޭގިގެން އެެއުޅެނީ. 2018 #އިބޫ ސޯލިހް\nއޮގަސްޓް 8, 2018 18:43\nކުދިން ހާދަ ހެވިފަ. މިހާރު މިޔަކު މަމެން ލިޔާއެތިފަހަރު ޖަހާނެ ހުއްދައެއްނެތް. ބޮލަށް ފިތުނު ދިވެހި ބައިކުޅަނދުންގެ މިސާލަކީ ކާމީހާ ކައި ހުސްކޮށްފަ ފޮޑިއެއް ޖެހީމަ އެންމެންތައް އަތްޖަހާފަ " ވައި ސަރީ ވެރިމީހާގެ ފޮޑި ހާދަ ލޯތްބޭ، ވަރަށް އަޑުވެސްބާރުދޯ" މިހިން ކިޔާމާޖާހޭވުން. ޢެކަކުވެސް އޮޅިގެންވެސް އަހާކަށް ބޭނުމެއް ނުވާނެ އެ ކެއީ ކާކުގެ މުދަލެއް ކޮންގޮތަކަށް ކީއްވެގެންކަމެއް. މިއަށް ކިޔަނީ ބޮލުރޮދި ކެނޑުމޭ.\nއޮގަސްޓް 8, 2018 19:45\nމިސަރުކާރަކީ އެމީހުން ނުރުހޭބަޔަކު އިދަޖައްސަން ވެރިކަމަށް ސަވާރުވެގެން އުޅޭ ބައިގަޑެއް ! އަދިވެސް ގޮވާ ނުފޫޒުގެ ބޭނުމެއްނުކުރަމޭ !\nއޮގަސްޓް 8, 2018 21:25\nތިވަރުކުޑަ، ތަންވެސް އުވާލާ ތަނުގައި އުޅޭ މުވައްަޒަފުންވެސް މިދާއިރާގައި ޚިދުމަތް ނުކުރެވޭގޮތް ހަދަންވީ، މުޅި ރާއްޖެ ހަލާކުކޮށްލައިފި، ތި ރ ޓީވީއެއް ފާވިފަހުން.\nއޮގަސްޓް 8, 2018 22:37\nތި ނިންމުން ނިންންމަން މާލަސް\nވެއްޖެ ތިއީ މިގައުމުން އުވާލަން\nއޮގަސްޓް 8, 2018 23:11\nއަބުރެއް އޮތީރައީސްގެޢެކަނިތޯ؟އެިެން ދިވެހި ރައްޔިތުންގެ އަބުރު ކަތިލާ ޓީވީޗެނަޅް ތަކާއި ނޫސްތައް ބަންދުކުރަން ނުކެރެނީ ކީއްވެބާ؟\nއޮގަސްޓް 9, 2018 08:35\nކޮބާތަ ކަލޭތިބުނާ ޗެނެލަކީ، އެހެން އެއްވެސް ޗެނަލަކުން ރ ޓީވީ މީހުން ދައްކާކަލަ ދޮގުވާހަކައެއް ނުދައްކާ\nއޮގަސްޓް 9, 2018 08:26\nރ ޓީވީ އަކީ މީހުންގެ އަބުރުކަތިލާ، ދޮގުޚަބަރު ފަތުރާ ތަނެއް\nއޮގަސްޓް 9, 2018 12:21\nޓޭޝަން އެކަންނެއްނޫން ޖޫރިމަނާކުރްންވީކީ އެކަމެއް ގެނެސްދިން ރިޕޯޓަރުވެސް ޖޫރިމަނާކުރްންވީ


vnews - Amihlla Furaana ah Vure isskan dhinee ehen meehunge Furaana Salaamai kurumah\nއަމިއްލަ ފުރާނައަށްވުރެ، އިސްކަންދިނީ އެހެން މީހުންގެ ފުރާނަ ސަލާމަތްކުރުމަށް\nއިންސްޓަރގްރާމްގައި ދައުރުވަމުންދާ އަގަންގެ ފޮޓޯއެއް --\nއިންޑޮނީޝިއާއަށް ހުކުރުދުވަހު އެރި ސުނާމީ އާއި ބާރުގަދަ ބިންހެލުމުގައި މަރުވި މީހުންގެ އަދަދު 832 އަށްވުރެ މައްޗަށް ގޮސްފައިވާއިރު އޭގެ ތެރޭގައި ހިމެނޭ އެކަކީ އުމުރުން 21 އަހަރުގެ އެންޓޯނިއަސް ގުވަން އަގަން އެވެ.\nއޭނާ އަމިއްލަ ފުރާނައަށްވުރެ އިސްކުރީ ވަޒީފާގެ ވާޖިބެވެ. އަމިއްލަ މީހާ މަރުވިނަމަވެސް ބޭނުންވީ ދަތުރަކަށް ތައްޔާރުވެގެން ސަތޭކައަށްވުރެ ގިނަ މީހުން ތިބި މަތިންދާބޯޓެއް ރައްކާތެރިކަމާއެކު ފުރުވާލެވޭތޯ އެވެ.\nސުލަވެސީ އައިލެންޑަށް 7.5 މެގްނިޓިއުޑްގައި އައި ބާރުގަދަ ބިންހެލުމާއި ގުޅިގެން ސުނާމީ އެރި އިރު އަގަން ހުރީ ޕަލޫގެ މަޓިއަރާ އެސްއައިއެސް އަލް ޖަފްރީ އެއާޕޯޓްގެ އެއާޓްރެފިކް ޓަވަރުގެ ކޮންޓްރޯލް ރޫމުގައެވެ.\nބިންހެލުމުގެ ލޮޅުންތައް އިހްސާސް ކުރެވުނު ނަމަވެސް އަމިއްލަ ސަލާމަތް ހޯދުމުގެ ކުރިން އަގަން އަވަދިނެތި އުޅުނީ ރަންވޭގައި ފުރަން ތައްޔާރުވެގެން އޮތް ބޯޓުގައި ތިބި މީހުންގެ ފުރާނަ ސަލާމަތް ކުރެވޭތޯއެވެ.\nއިންޑޮނީޝިއާގެ އެއާލައިނެއް ކަމުގައިވާ ބަޓިކް އެއާގެ އެ ބޯޓު ނައްޓާލިފަހުންވެސް ކޮންޓްރޯލް ރޫމުން ނުނިކުމެ އަގަން މަޑުކޮށްގެން ހުރީ އެ ބޯޓަށް ރައްކާތެރިކަމާއެކު ވައިގެ ތެރެއަށް ދެވެންދެންނެވެ.\nއެ ފްލައިޓްގައި ތިބި 100 އަށްވުރެގިނަ މީހުން ސަލާމަތްކޮށްދިނުމަށްފަހު އަގަންއަށް ލިބުނު އަނިޔާއަށް އެކަށީގެންވާ ފަރުވާލިބޭނެ ހިސާބަކަށް ނުދެވެނީސް އޭނާ މަރުވުމުން އިންޑޮނީޝިއާގެ މީޑިއާތަކުންނާއި ބައިނަލްއަގްވާމީ މީޑިއާއިން އޭނާ ސިފަކޮށްފައިވަނީ "ހީރޯ"އެއްގެ ގޮތުގައެވެ.\nއިންޑޮނީޝިއަން ފްލައިޓް ނެވިގޭޝަން ސާވިސް އިންސްޓިޓިއުޓް (އެއާނެވް އިންޑޮނީޝިއާ)ގެ ކޯޕަރޭޓް ސެކެއްޓްރީ ޑިޑިއެޓް ކޭއެސް ރެޑިތްޔޯ އާއި ހަވާލާ ޖަކާޓާ ޕޯސްޓްގައި ބުނެފައިވަނީ ބިންހެލުން އައި ވަގުތު އަގަން ހުރީ ހުކުރުދުވަހުގެ ރޭގަނޑު ޑިއުޓީއަށް ނިކުމެއެވެ. އިރުއޮއްސެން ދާދިގާތްވެފައިވަނިކޮށް ސުނާމީ އެރި އިރު އަގަން ހުރީ އެއާޓްރެފިކް ކޮންޓްރޯލް ޓަވަރުގެ ހަތަރުވަނަ ފަންގިފިލާގައެވެ.\nބިންހެލުމާއި އެކު ޓަވަރުގެ އެންމެމަތީގައިވާ ކޮންކްރީޓް ޝީޓްތައް ބައިބައިވެގެން ވެއްޓޭތަން ފެނުމާއި އެކު އަގަން ފުންމާލީ ފުރާނަ ސަލާމަތްކުރުމުގެ އުންމީދުގައެވެ. ނަމަވެސް އޭނާގެ ފުރާނަ ސަލާމަތް ނުވީ އަތާ ފަޔާއި މޭކަޑިގަނޑު ބިނދިގެން ލިބުނު ޒަހަމްތަކާއި ގުޅިގެންނެވެ.\nޑިޑިއެޓް ވިދާޅުވީ އަގަންގެ ފުރާނަ ސަލާމަތް ކުރުމަށް އިތުރު ފަރުވާ ދިނުމަށް ބަލިކްޕަޕަން އަށް ގެންދިއުމަށް ހޮނިހިރު ދުވަހުގެ ހެނދުނު ހެލިކޮޕްޓަރެއްގެ ތައްޔާރަށް އޮތް ކަމަށެވެ. އެހެންނަމަވެސް ހެލިކޮޕްޓަރު އައިތާ 20 މިނިޓްފަހުން އަގަންގެ އެތެރެހައްޓަށް ލިބިފައިވާ ފުން ޒަހަމްތަކާއި ގުޅިގެން މަރުވީ އެވެ.


Kudhi adhi medhu fantheege viyafaarithakah 350 million rufiya kanda alhaifi\nފިނޭންސް މިނިސްޓަރު އިބްރާހީމް އަމީރު-- ފޮޓޯ: ސަން\nސަރުކާރުގެ ބަޖެޓަށް އިތުރުކުރި 1.7 ބިލިއަން ރުފިޔާގައި ކުދި އަދި މެދު ފަންތީގެ ވިޔަފާރިތަކަށް ކެޕިޓަލްގެ ގޮތުގައި 350 މިލިއަން ރުފިޔާ ކަނޑައަޅާފައިވާ ކަމަށް ފިނޭންސް މިނިސްޓަރު އިބްރާހިމް އަމީރު މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ބަޖެޓް ކޮމެޓީގައި މިނިސްޓަރު އަމީރު ވިދާޅުވީ ކުދި އަދި މެދު ފަންތީގެ ވިޔަފާރިތަކަށް ބަޖެޓުގައި ބޮޑު އަދަދެއް ކަނޑައަޅާފައި ވަނީ އެ ވިޔަފާރިތަށް ކުރިއެރުވުމަށް ކަމަށެވެ.\nއެ ބަޖެޓުގައި ސަބްސިޑީގެ ގޮތުގައި ސަރުކާރު ހިއްސާވާ ކުންފުނިތަކަށް 189.4 މިލިއަން ރުފިޔާ ކަނޑައަޅާވާކަން ފާހަގަކުރައްވާ އަމީރު ވިދާޅުވީ އޭގެ ތެރެއިން 130 މިލިއަން ރުފިޔާ ދިނުމަށް ނިންމާފައިވަނީ އެމްޑަބްލިއުއެސްސީ އަށް ކަމަށެވެ. އެ ނިންމުމަކީ ކުރީ ސަރުކާރުން އެ ކުންފުންޏާއެކު ވެފައިވާ އެއްބަސްވުމެއްގެ ދަށުން ނިންމާފައިވާ ނިންމުމެއް ކަމަށް ވެސް އޭނާ ވިދާޅުވި އެވެ.\nއޭގެ އިތުރުން ބަޖެޓުގައި އައިލެންޑް އޭވިއޭޝަނުގެ ހިދުމަތުގެ އަގުތައް 25 އިންސައްތަ ހެޔޮ ކުރުމަށް 35 މިލިއަން ރުފިޔާ ކަނޑައަޅާފައިވާއިރު ކަރަންޓުގެ އަގު ހެޔޮ ކުރުމަށް ވެސް ވަނީ 24.4 މިލިއަން ރުފިޔާ ހިމަނާފައެވެ.\nކޮމެޓީގައި އަމީރު ވިދާޅުވީ ބަޖެޓަށް އިތުރަށް ބޭނުންވާ ފައިސާ ހޯދަނީ ބޭރުގެ ގައުމުތަކުން ދިނުމަށް އެއްބަސްވެފައިވާ ހިލޭ އެހީގެ ދަށުން ކަމަށެވެ. އެގޮތުން ސައުދީ އަރަބިއްުޔާއިން ދޭން އެއްބަސްވެފައިވާ 716.8 މިލިއަން ރުފިޔާ އިންޑިއާއިން ދޭން ނިންމާފައިވާ 100 މިލިއަން ރުފިޔާ ހިމެނޭ ކަމަށް އޭނާ ވިދާޅުވި އެވެ.\nއަމީރު ވިދާޅުވި ގޮތުގައި އާމްދަނީގެ ގޮތުގައި ދައުލަތަށް ލިބޭނެ ކަމަށް ކަނޑައަޅާފައިވާ 700 މިލިއަން ރުފިޔާއާއެކު ހަރަދުތައް ބެލެހެއްޓޭނެ އެވެ.\nއެއާއެކު ބަޖެޓުގެ ޑެފިސިޓު ވެސް އިތުރުވާނެ އެވެ. އެގޮތުން ހަތަރު ބިލިއަން ރުފިޔާއިން 4.9 ބިލިއަން ރުފިޔާއަށް ޑެފިސިޓު އިތުރުވާނެ އެވެ. މިދިޔަ އަހަރު ބަޖެޓު ޑެފިސިޓް ހުރީ 4.5 ބިލިއަން ރުފިޔާގަ އެވެ.\nއެސްއެމްއީ ލޯނު ވިޔަފާރި ފިނޭންސް


ޖޭޕީ ގެ ޓިކެޓަށް އެދެން ފުރުޞަތު ހުޅުވާލައިފި — Ihavandhoo.com\nޖޭޕީ ގެ ޓިކެޓަށް އެދެން ފުރުޞަތު ހުޅުވާލައިފި\n28 ޖެނުއަރީ 20145ޢަބުދުﷲ ޙަމީދު\nޖުމުހުރީޕާޓީގެ ލީޑަރު އިހަވަންދުއަށް ކުރެއްވި ދަތުރުފުޅެއްގެ ތެރެއިން\nކުރިއަށް އޮތް މަޖިލިސް އިންތިހާބުގައި ޖުމުހޫރީ ޕާޓީގެ ފަރާތުން ވާދަކުރުމަށްޓަކައި އެޕާޓީގެ ޓިކެޓު ހޯދުމަށް އެދުމުގެ ފުރުޞަތު ހުޅުވާލައިފިއެވެ.\nރައްޔިތުންގެ މަޖިލީހުގެ އިންތިޚާބުގައި ޖުމްހޫރީޕާޓީން ވާދަކުރާ 28 ދާއިރާގެ ތެރެއިން ޖުމުހުރީ ޕާޓީގެ ޓިކެޓުގައި ވާދަކުރުމުގެ ފުރުޞަތު ހުޅުވާލާފައި ވަނީ 19 ދާއިރާ އަކުން ނެވެ. ފުރުޞަތު ހުޅުވާލާފައިވާ ދާއިރާ ތަކުގެ ތެރޭގައި އިހަވަންދޫ ދާއިރާވެސް ހިމެނެއެވެ.\nޖޭޕީގެ ޓިކެޓަށް އެދެން ފުރުޞަތު ހުޅުވާލާފައި ވާ ދާއިރާ ތަކަކީ:\n1. ހެންވޭރު އުތުރު ދާއިރާ\n2. މާފަންނު އުތުރު ދާއިރާ\n3. އިހަވަންދޫ ދާއިރާ\n4. ވައިކަރަދޫ ދާއިރާ\n5. ހަނިމާދު ދާއިރާ\n6. ނޮޅިވަރަމް ދާއިރާ\n7. ކުޅުދުއްފުށި އުތުރު ދާއިރާ\n8. މަކުނުދޫ ދާއިރާ\n9. މިލަންދޫ ދާއިރާ\n10. ކޮމަންޑޫ ދާއިރާ\n11. ކެންދޫ ދާއިރާ\n12. ކާށިދޫ ދާއިރާ\n13. މަހިބަދޫ ދާއިރާ\n14. ތޮއްޑޫ ދާއިރާ\n15. ކެޔޮދޫ ދާއިރާ\n16. ބިލެއްދޫ ދާއިރާ\n17. ކިނބިދޫ ދާއިރާ\n18. ތިނަދޫ ދެކުނު ދާއިރާ\n19. ސ. މީދޫ ދާއިރާ\nޖުމުހުރީޕާޓީން ރޭ ކޮށްފައިވާ އިޢުލާނުގައި ވާ ގޮތުން ޕާޓީގެ ޓިކެޓު ހޯދުމަށް ހުށައެޅުމުގެ ފުރުޞަތު ރެއިން ފެށިގެން މިމަހުގެ 30 ވާ ބުރާސްފަތި ދުވަހުގެ ހަވީރު 4:00 ގެ ނިޔަލަށް ވަނީ ހުޅުވާލައިފައެވެ. ޖުމުހޫރީ ޕާޓީން ހާމަކޮށްފައިވާ ގޮތުގައި ޕާޓީގެ ޓިކެޓަށް އެދި ހުށައަޅާ ފަރާތްތަކުގެ ނަންތައް އެކަމަށް ޚާޢްސަކޮށް އެކުލަވާލާފައިވާ ކޮމެޓީއަކުން ބަލާނެ ކަމަށާއި ކަނޑައަޅާފައިވާ އުސޫލްތަކަށް ފެތޭ ފަރާތްތަކަށް ޓިކެޓް ދޭނެ ކަމަށެވެ. އަދި ގިނަ ކެނޑިޑޭޓުންނަށް ފުރުސަތު އޮންނަކަމަށް ފެންނަނަމަ ޕްރައިމަރީއަކަށް ދާން ވެސް ކޮމެޓީން ނިންމާނެ ކަމަށެވެ.\n↵ މަޖިލިސް އިންތިޚާބު 2014, ޖޭޕީ އިހަވަންދޫ\nއިހަވަންދޫ ދާއިރާގެ މެމްބަރު ކޮށްދީފައިވާ ކަމަށްބުނާ ކަންކަމުގެ އިތުރަށްވެސް އެތައްކަމެއް ކޮށްދިފައިވޭ!\nފަނޑިޔާރުގެ އިސްލާހު ކުރުމަކީ ޤައުމުގެ ރައީސްގެ ވާޖިބެއް. ރައީސް ނަޝީދު\nއަހްމަދު ޢަބްދުﷲ ބެހި ލީފްލެޓްގައި ދޮގު މައުލޫމާތު ހުރިކަން ހާމަވެއްޖެ\nމަޖިލިސް ޕޯލް މަތީން ކާމިޔަބުކޮށްފި!\nއަޅުގަނޑަކީ ފައިސާވެރިއަކަށް ގޮނޑި ހަދިޔާ ކުރާނެ މީހެއް ނޫން. އަޙުމަދު ޢަބުދުﷲ\nއިހަވަންދިއްޕޮޅު ސިޓީ، ވޯޓްހޯދަން ރައްޔިތުންނަށްދެއްކި ދަޅައެއް!\nޕާޓީ ބަދަލުކުރި ޖޭޕީގެ މަޖިލިސް މެމްބަރުންނާއި ދެކޮޅަށް ދައުވާކުރަން ފާސްކޮށްފި\nމާތްﷲ ގަންދީ ހުވާކޮށް، ކުރި ހުވާ އުވައިލުމަށްފަހު ދައްކާ ވާހަކަ ރައްޔިތުން ޤަބޫލެއް ނުކުރާނެ: ޖޭޕީގެ ސެކެޓްރީ ޖެނެރަލް\nމުހައްމާ ޕާޓީ ބަދަލުކުރީ މާތްﷲ ގަންދީ ކޮށްގެން ހުރި ހުވާ އުވާލުމަށްފަހު: ޖޭޕީ\nއިހަވަންދޫ ދާއިރާޔަށް ވާދަކުރާ ކެންޑިޑޭޓުންގެ، ކެންޑިޑޭޓް ނަންބަރުތައް ގުރުނަގައިފި\nވަކިބަޔަކަށް ތަބަކަކަށްލާފަ ޓިކެޓްދީފަ! ދެންކީއްކުރަން ބާކީ ދާއިރާތަކުގެ ޕްރައިމަރީ ބާއްވަނީ؟ ޑިމޮކުރަސީއޯ! ލަދުން ބޯހަލާކު.. އަދި ކޮމެޓީއަކުން ނަންފާސްކޮށްގެންނޯ ޓިކެޓްލިބެނީ!\n– 28 ޖެނުއަރީ 2014 1 0\nކޮމެޓީއަކުން ނަންފާސް ނުކުރީމަ ފެންނާނީ މަޖިލީހުގަ އަވަގުރާނަ ގޮވާ، މަޖިލީހުގެ ތަކެއްޗަށް ގެއްލުންދީ ހަދާ މެމްބަރުންތަކެއް. ކޮމެޓީން ނަން ފާސްކުރަން އޮތުމުން އޭގެ މާނައަކީ ޖޭޕީން ޤަބޫލު ކުރާ ތަޢުލީމީ ފެންވަރުގެ ބައެކޭ ފާސްކުރާނީ. ވަރަށް ބަރާބަރު\n– 28 ޖެނުއަރީ 2014 1 1\nއިހަވަންދޫ ދާއިރާއަށް ޖޭޕީން ޓިކެޓު ބޭނުންވެފަ މީހުން ތިބިކަމަށް އިއްޔެ އޮތް މިސައިޓުގަ ލިޔެފަ. އެމީހުން އަވަހަށް ނަންހުށައެޅުމަށް ގޮވާލަން.\n– 28 ޖެނުއަރީ 201401\nމުހައްމަދު އަބުދުއްސަމަދު ދެން ބުނާނީ ކީކޭ؟\nޖޭޕީން ޓިކެޓު ބޭނުންވެފަތިބީ ވަރަށް ގިނަ ކޮން ޒުވާނުންނެއްކަމެއް އެނގިދާނެ.\n– 29 ޖެނުއަރީ 201400\nފުރަތަމަ ގައުމީ ދުވަސް ދެއްކެވީ ކޮންބޭފުޅެއް؟ 18 އޮކްޓޫބަރު 2020\nއިމްޔާން އުމުރަށް ޖަލަށްލުމަށް ކުރި ހުކުމަށް ސްޕްރީމް ކޯޓުން ތާއީދުކޮށްފި 16 އޮކްޓޫބަރު 2020\nފެނަކަ އިހަވަންދޫބުރާންޗުގެ އައު އޮފީސް އިމާރާތުގެ ބިންގާ އަޅައިފި 13 އޮކްޓޫބަރު 2020\nތަރައްޤީ ބޭނުން އެކަމަކު ނުރައްކަލެއް ނޭދެން 13 އޮކްޓޫބަރު 2020


Ibu ge lafaa kurevey cabinet, ummeedhu bodu!\nއިބޫގެ ލަފާ ކުރެވޭ ކެބިނެޓް، އުއްމީދު ބޮޑު!\nއިބޫގެ ކެބިނެޓަށް ވަޑައިގަންނަވާނެ ކަމަށް ލަފާ ކުރެވޭ ބައެއް ބޭފުޅުން --\nއިބްރާހިމް މުހައްމަދު ސޯލިހު، އިބޫ މިއަދު ރައިސުލްޖުމްހޫރިއްޔާގެ ތާރީހީ ހުވާ ކުރައްވާއިރު އެންމެ ބޮޑު ސަމާލު ކަމެއް މިހާރު ހުއްޓިފައި އޮތީ އެމަނިކުފާނުގެ ކެބިނެޓަށެވެ. ކެބިނެޓްގައި ތިއްބަވާނެ މިނިސްޓަރުންނާމެދު ތަފާތު ވާހަކަތަކެއް ދެކެވި، މަގާމުތަކަށް ވަޑައިގަންނަވާނެ ބޭފުޅުން މިހާރު ވަނީ ލަފާ ކުރެވެން ފަށާފަ އެވެ.\nއިބޫގެ ފަރާތްޕުޅުން ހާމަ ކުރައްވާފައިވާ ގޮތުގައި ކެބިނެޓްގައި ބަންޑާރަ ނައިބާ ނުލާ 19 މިނިސްޓަރުން ތިއްބަވާނެ އެވެ. އިބޫ އާއި ނައިބު ރައީސް ފައިސަލް ނަސީމް ހިމަނައިގެން ކެބިނެޓްގައި ތިއްބަވާނީ 22 ބޭފުޅުންނެވެ. މިހާރު ނެތް ހަތަރު މިނިސްޓްރީއެއް އަލަށް އުފައްދާނެ އެވެ.\nމިހާރު އިބޫ ވަނީ އެމަނިކުފާނުގެ ކެބިނެޓް ފައިނަލް ކުރައްވާފަ އެވެ. ފައިނަލް ކުރެއްވީ ހަތަރު ލީޑަރުންނާއެކު ބައްދަލުވުމަށްފަހު އެވެ. އެ ބައްދަލުވުމަށް ލީޑަރުން ވަޑައިގެންނެވީ ކެބިނެޓަށް އެ ބޭފުޅުން އައްޔަން ކުރައްވަން ބޭނުންފުޅާ ބޭފުޅުންގެ ނަންތައް ހިއްޕަވައިގެންނެެވެ. އެ ބައްދަލުވުމުގައި ބައެއް ލީޑަރުން ވަނީ ކެބިނެޓްގެ ބައެއް މަގާމުތައް ދޫކުރައްވައި އެންމެން އެއްބަސްވާ ނަންތަކަށް ތާއިދު ވެސް ކުރައްވާފަ އެވެ.\n"އަވަސް" އެކި ފަރާތްތަކުން ކަށަވަރުކޮށްދީފައިވާ ގޮތުން ބައެއް މިނިސްޓަރުންގެ ނަންތައް ވަނީ ޔަގީން ކުރެވިފަ އެވެ. އެގޮތުން ފިޝަރީޒް މިނިސްޓަރަކަށް އައްޔަންކުރަން ނިންމާފައިވަނީ ޒަހާ ވަހީދެވެ. ހައުސިން މިނިސްޓަރަކަށް އާތިފާ ޝުކޫރެވެ. އަދި އަލަށް އުފައްދާ ހެރިޓޭޖް މިނިސްޓަރު ކަމުގެ މަގާމަށް ވަޑައިގަންނަވަނީ ޔުމްނާ މައުމޫނެވެ. މި ތިން މަގާމަކީ ކުރީގެ ރައީސް މައުމޫން އަބްދުލްގައްޔޫމްގެ އެމްއާރްއެމްއަށް ދީފައިވާ ތިން މަގާމެވެ.\nޔުމްނާ މައުމޫން، އިބޫ ފައިސަލްއާއެކު: ޔުމްނާއަކީ ކެބިނެޓަށް ވަޑައިގަންނަވާނެކަން ޔަގީންވާ ބޭފުޅެއް - މުހައްމަދު އަފްރާހް | އަވަސް\nދެން ހުރި އެހެން މަގާމުތަކަށް ލަފާ ކުރެވޭ ބޭފުޅުންގެ ލިސްޓްތައް ވެސް މިހާރު ދައުރުވާން ވަނީ ފަށާފަ އެވެ. އެގޮތުން ލަފާ ކުރެވޭ މިނިސްޓަރުންނަށް ބަލާއިރު ޖެންޑާ މިނިސްޓްރީގެ މަގާމު އިބޫ ދެއްވާނެ ކަމަށް އެންމެ ބޮޑަށް ބެލެވެނީ އަދާލަތު ޕާޓީގެ ޝިދާތާ ޝަރީފަށެވެ. އިސްލާމިކް މިނިސްޓަރުކަން އެ ޕާޓީގެ ނައިބު ރައީސް އަލީ ޒާހިރަށް ދެއްވާނެ ކަމަށް ވަރަށް ބޮޑަށް ބެލެވެ އެވެ.\nބަންޑާރަ ނައިބުގެ މަގާމު ދެއްވާނެ ކަމަށް ބެލެވޭ ދެ ނަމެއްވެ އެވެ. އެއީ ކުރީގެ ބަންޑާރަ ނައިބު ދިޔާނާ ސައީދު ނޫނީ މަޖިލިސް މެންބަރު މާރިޔާ އަހުމަދު ދީދީ އެވެ. މާރިޔާ ބަންޑާރަ ނައިބަކަށްވުން އެކަށީގެންވާއިރު އޭނާއަށް ޑިފެންސް މިިނިސްޓަރުގެ މަގާމު ދެއްވާނެ ކަމަށް ވެސް ވަރަށް ބޮޑަށް އަޑު ފެތުރިފައިވެ އެވެ. ކޮންމެ މަގާމެއްގައި ނަމަވެސް މާރިޔާ ކެބިނެޓަށް ވަޑައިގަންނަވާކަން އެއީ ޔަގީންވާ ކަމެކެވެ.\nފޮރިން މިނިސްޓަރުގެ މަގާމަށް، ރައީސް މައުމޫންގެ ފޮރިން މިނިސްޓަރުކަން ކުރެއްވި އަބްދުﷲ ޝާހިދު ވަޑައިގަންނަވާނެ ކަމަށް ބެލެވެ އެވެ. އޭނާ ވަނީ ކެބިނެޓަކަށް ވަޑައިގެންނެވުމަށް މަޖިލީހުން އިސްތިއުފާ ދެއްވަން ވެސް ނިންމަވާފަ އެވެ. ޓޫރިޒަމް މިނިސްޓްރީ ދޭން ނިންމީ ޖުމްހޫރީ ޕާޓީއަށެވެ. އެ ޕާޓީގެ ނައިބު ރައީސް އަދި ކުރީގެ ޓޫރިޒަމް މިނިސްޓަރު ޑރ. އަބްދުﷲ މައުސޫމް އެ މަގާމާ ހަވާލުވާނެ ކަމަށް ލަފާ ކުރެވެ އެވެ.\nއިކޮނޮމިކް މިނިސްޓަރުގެ މަގާމާއި ހަޔާ އެޑިއުކޭޝަން މިނިސްޓަރުގެ މަގާމު ވެސް ވަރަށް ބޮޑަށް ވަނީ ޔަގީން ކުރެވިފަ އެވެ. އިކޮނިމިކް މިނިސްޓަރުގެ މަގާމު އޮތީ އެމްޑީޕީއަށެވެ. އެ މަގާމު ދެއްވަން ނިންމާފައިވަނީ ގަމު ދާއިރާގެ މެންބަރު\nފައްޔާޒު އިސްމާއިލަށެވެ. ހަޔާ އެޑިއުކޭޝަން މިނިސްޓަރުގެ މަގާމް އެމްއާރްއެމްއަށް ދީފައިވާއިރު އެ މަގާމަށް ވަޑައިގަންނަވަނީ ރައީސް މައުމޫންގެ ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަނެވެ.\nމަހުލޫފާއި ޝިފާޒު: ޔޫތް މިނިސްޓަރު ކަމަށް ވަޑައިގަންނަވަނީ މީގެ ތެރެއިން ބޭފުޅެއް - އަވަސް ފޮޓޯ\nޔޫތް އެންޑް ސްޕޯޓްސް މިނިސްޓަރުގެ މަގާމު ދެނީ އެމްޑީޕީއަށެވެ. އެ މަގާމަށް ދެ ބޭފުޅެއްގެ ނަން ލަފާ ކުރެވެ އެވެ. އެއީ އެމްޑީޕީގެ ނައިބު ރައީސް މުހައްމަދު ޝިފާޒާއި ގަލޮޅު ދެކުނު ދާއިރާގެ މެންބަރު އަހުމަދު މަހުލޫފެވެ.\nފިނޭންސް މިނިސްޓަރުގެ މަގާމު އެމްޑީޕީއަށް އޮތްއިރު އެ މަގާމަށް ވަޑައިގަންނަވާނެ ކަމަށް އެންމެ ބޮޑަށް ބެލެވެނީ ރައީސް ނަޝީދުގެ ވެސް ފިނޭންސް މިނިސްޓަރު އަލީ ހާޝިމެވެ. އަލަށް އުފައްދާ ނޭޝަނަލް ޕްލޭނިން އެންޑް އިންފްރާސްޓްރަކްޗާގެ މިނިސްޓަރުގެ މަގާމަށް ރައީސް ނަޝީދުގެ ހައުސިން މިނިސްޓަރު މުހައްމަދު އަސްލަމް ވަޑައިގަންނަވާނެ ކަމަށް ވަރަށް ބޮޑަށް ބެލެވެ އެވެ.\nރައީސް ޔާމީންގެ ސަރުކާރުގައި ވެސް ކުރިން އޮތް ޓްރާންސްޕޯޓް މިނިސްޓްރީ ޖުމްހޫރީ ޕާޓީއަށް އޮތްއިރު އިބޫގެ ވެރިކަމުގައި ވެސް އެ މިނިސްޓްރީ ދެނީ ޖުމްހޫރީ ޕާޓީއަށެވެ. ބެލެވޭ ގޮތުގައި އެ މަގާމަށް ގާސިމް އިބްރާހިމްގެ އަނބިކަނބަލުން އައިޝަތު ނަހުލާ ހަމަޖައްސާނެ އެވެ. ގާސިމް ވެސް ކުރިން ވަނީ އެފަދަ އިޝާރާތެއް ދެއްވާފަ އެވެ. ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓްރީ ވެސް އޮތީ ޖުމްހޫރީ ޕާޓީއަށް ކަމަށްވެ އެވެ.\nއެޑިއުކޭޝަން މިނިސްޓްރީ ދެނީ އެމްޑީޕީއަށެވެ. އެމްޑީޕީއިން އެ މަގާމަށް ވަޑައިގަންނަވާނީ ކުރީގެ އެޑިއުކޭޝަން މިނިސްޓަރު ޑރ. މުސްތަފާ ލުތުފީ ނޫނީ އިބްރާހިމް އިސްމާއިލް ކަމަށް ބެލެވެ އެވެ. ހެލްތް މިނިސްޓްރީ އޮތީ ޖުމްހޫރީ\nޕާޓީގެ ސްލޮޓެއްގަ ކަމަށްވެ އެވެ. އެންވާރަމެންޓް މިނިސްޓަރުގެ މަގާމު ޖުމްހޫރީ ޕާޓީގެ ޑރ. ހުސެއިން ރަޝީދަށް ދެއްވާނެ ކަމަށް ވެސް ބެލެވެ އެވެ.\nއިބްރާހިމް މުހައްމަދު ސޯލިހު ފައިސަލް ނަސީމް\nޒާހިރުގެ ތައުބީނުގެ ޖަލްސާ ބާއްވައިފި


4000 Flat elhumah Exim bank in 226 million dollar ge loan eh - vNews.mv\nމަރްޔަމް ލީން 23 September 2021, 18:21\nފަހި ދިރިއުޅުން ކޯޕަރޭޝަންއިން ތަރައްގީ ކުރުމަށް ހަމަޖެހިފައިވާ 4000 ހައުސިންގ ޔުނިޓް އިމާރާތްކުރުމަށްޓަކައި އެކުންފުނިން އިންޑިއާގެ އެގްޒިމް ބޭންކާއެކު ދެ ލޯނު އެއްބަސްވުމެއްގައި ސޮއިކޮށްފިއެވެ.\nލޯން އެއްބަސްވުމުގައި ސޮއިކުރުމުގެ ރަސްމިއްޔާތު ކުރިޔަށް ގެންގޮސްފައިވަނީ ވާރޗުއަލްކޮށް ބޭއްވި ޙާއްސަ ރަސްމިއްޔާތެއްގައެވެ.\nމި ރަސްމިއްޔާތުގައި އެފްޑީސީ އަދި އެގްޒިމް ބޭންކުގެ އިތުރުން މިނިސްޓަރ އޮފް އިކޮނޮމިކް ޑިވެލޮޕްމަންޓް ފައްޔާޒް އިސްމާއިލް، މިނިސްޓްރ އޮފް ފައިނޭންސް އިބްރާހިމް އަމީރ އަދި ރާއްޖެއަށް ކަނޑައަޅާފައި ހުންނަ އިންޑިޔާގެ ސަފީރު ސަންޖޭ ސުދީރާއި މިނިސްޓަރ އޮފް ސްޓޭޓް ފޯ ނޭޝަނަލް ޕްލޭނިންގ، ހައުސިންގ، އެންޑް އިންފްރާސްރަކްޗާރ އަކްރަމް ކަމާލުއްދީން، ރައީސް އޮފީހުގެ އިސްވެރިން، އިންޑިޔާ އެގްޒިމް ބޭންކްގެ އޮފިޝަލުންނާއި މިމަޝްރޫއުތަކުގެ ކޮންޓްރެކްޓަރުންކަމަށްވާ އެންބީސީސީ ލިމިޓެޑް އަދި ޖޭއެމްސީ ޕްރޮޖެކްޓްސް ލިމިޓެޑްގެ އިސްވެރިންގެ އިތުރުން އެފްޑީސީގެ ބޯޑް ޑިރެކްޓަރުން ބައިވެރިވެވަޑައިގެންނެވިއެވެ.\nމިއަދު ސޮއިކުރި2ލޯނު އެއްބަސްވުމަކީ އިންޑިއާގެ ދެ ކުންފުންޏެއް ކަމަށްވާ އެންބީސީސީ ލިމިޓެޑްއާއި ޖޭއެމްސީ ޕްރޮޖެކްޓްސް ލިމިޓެޑް އާއި އާއިއެކު އެފްޑީސީގެ ފަރާތުން ސޮއިކުރެވިފައިވާ އީޕީސީ ކޮންޓްރެކްގެ ދަށުން ހުޅުމާލެ ފޭސް2ގައި އިމާރާތް ކުރުމަށް ހަމަޖެހިފައިވާ 4000 ސޯޝަލް ހައުސުންގ ޔުނިޓްތައް ތަރައްގީ ކުރުމަށްޓަކައި ސަރުކާރުގެ ސަވަރިންގ ގެރެންޓީގެ ދަށުން ހަމަޖެހިފައިވާ ދެ ލޯނެކެވެ.\nމިއީ އެންބީސީސީ ލިމިޓެޑާއިކު ސޮއި ކޮށްފައިވާ އީޕީސީ އެއްބަސްވުމުގެ ދަށުން ތަރައްގީކުރެވޭ 2000 ސޯޝަލް ހައުސިންގ ޔުނިޓް އާއި ޖޭއެމްސީ ޕްރޮޖެކްޓްސް ލިމިޓެޑާއިކު ސޮއިކޮށްފައިވާ އީޕީސީ އެއްބަސްވުމުގެދަށުން ތަރައްގީކުރެވޭ 2000 ސޯޝަލް ހައުސިންގ ޔުނިޓުގެ މަސައްކަތްތަކެވެ. މިއީ 116.45 މިލިއަން ޔޫއެސް ޑޮލަރު ގެ ލޯނަކާއި އަދި 110.5 މިލިއަން ޔޫއެސް ޑޮލަރުގެ ލޯނެކެވެ.\nރަސްމިއްޔާތުގައި އިކޮނޮމިކް މިނިސްޓަރު ފައްޔާޒު ދެއްކެވި ވާހަކަފުޅުގައި، ބޯހިޔާވަހިކަމަކީ ސަރުކާރުން ހާއްސަ އިސްކަމެއް ދޭކަމެއްކަން ފާހަގަކުރެއްވިއެވެ. އަދި އިތުރު 4000 ޔުނިޓު ހެޔޮ އަގުގައި ލިބުމަކީ ރައްޔިތުންނަށް ލުއިތަކެއް ލިބި އިޤްތިޞާދަށް ހެޔޮ ބަދަލެއް ގެނެވޭނެކަމެއްކަމަށް ވިދާޅުވިއެވެ.\nފިނޭންސް މިނިސްޓަރު އަމީރު ވިދާޅުވީ، މިއީ މިފަދަ އެހެން މަޝްރޫޢުތަކާ އަޅާ ބަލާއިރު އަގު ހެޔޮ، ތަނަވަސް ޔުނިޓު ތަކެއް އިމާރާތް ކުރެވޭ މަޝްރޫޢުއެއްކަމަށެވެ.\nއެން.ބީ.ސީ.ސީ (އިންޑިއާ) ލިމިޓެޑް އާއި އެފް.ޑީ.ސީގެ ފަރާތުން އީ.ޕީ.ސީ އެއްބަސްވުމުގައި ސޮއިކޮށްފައިވަނީ2ފެބްރުއަރީ 2021 ވަނަ ދުވަހުއެވެ. އަދި ޖޭ.އެމް.ސީ ޕްރޮޖެކްޓްސް (އިންޑިއާ) ލިމިޓެޑް އާއި އެފް.ޑީ.ސީގެ ފަރާތުން އީ.ޕީ.ސީ އެއްބަސްވުމުގައި ސޮއިކޮށްފައިވަނީ 8 މާރިޗް 2021 ވަނަ ދުވަހުއެވެ.\nމި2މަޝްރޫޢުގެ ދަށުން އިމާރާތްކުރެވޭނީ2ކޮޓަރި އާއި3ކޮޓަރީގެ ހައުސިންގ ޔުނިޓްތަކެވެ. އޭގެތެރޭގައި2ކޮޓަރީގެ ޔުނިޓްތަކުގެ ބޮޑު މިނުގައި 650 އަކަފޫޓް ހުންނާއެވެ. އަދި3ކޮޓަރީގެ ޔުނިޓްތަކުގެ ބޮޑު މިނުގައި 900 އަކަފޫޓޫ ހުންނާނެއެވެ.\nމިމަޝްރޫޢުތަކުގެ އަމަލީ މަސައްކަތް މިއަހަރު ތެރޭގައި ފެށުމަށްޓަކައި ތައްޔާރުވަމުންދާކަމަށް ފަހި ދިރިއުޅުން ކޯޕަރޭޝަނުން ބުނެއެވެ.


Covid-19: India Ge Rail Thah Bali Meehunah Faruva Dhey Hospital Thakah - Vaguthu\nކޮވިޑް-19: އިންޑިއާގެ ރެއިލްތައް ބަލި މީހުންނަށް ފަރުވާދޭ ހޮސްޕިޓަލްތަކަށް ހަދައިފި\nހަލުވިކަމާއެކު އިންޑިއާގައި ކޮވިޑް-19 ފެތުރެމުންދާތީ އެ ބަލި ޖެހޭ މީހުންނަށް ފަރުވާ ދިނުމަށް އެ ގައުމުގެ ރެއިލް ސްޓޭޝަންތަކާއި ރެއިލްތަށް ބޭނުން ކުރަން ފަށައިފިއެވެ.\nއޭޝިއާގެ އެންމެ ދުވަސްވީ ރެއިލްވޭ ނެޓްވޯކުގެ ހިދުމަތް ކޮންމެ ދުވަހަކު 20،000 އަށް ވުރެ ގިނަ މީހުން ބޭނުން ކުރެއެވެ. އިންޑިއާގެ އެކި ސަރަހައްދުތަކުގައި 7,349 ރެއިލްވޭ ސްޓޭޝަންސްތައް ހުރިއިރު، އެ ގައުމުގައި މި ހިދުމަތްދޭތާ މިހާރު 167 އަހަރުވެއްޖެއެވެ.\nވައިރަސް ފެތުރޭ މިންވަރު ކޮންޓްރޯލް ކުރުމަށް އިންޑިއާގެ ބޮޑުވަޒީރު ނަރެންދުރާ މޯދީ ވަނީ ސަރުކާރުގެ މަޝްވަރާގެ މަތިން ނިމިދިޔަ މާޗު މަހުގެ 25 އިން ފެށިގެން މި މަހު އޭޕްރީލް މަހުގެ 14 އާ ހަމައަށް ގައުމު ލޮކްޑައުންކޮށް ސަލާމަތީ ކަންކަން ވަރުގަދަކޮށްފައެވެ.\nއިންޑިއާއިން މިހާތަނަށް ކޮވިޑް-19 ފެނިފައި ވަނީ 4,778 މީހެއްގެ ގައިންނެވެ. އެ ގައުމުން މި ބަލީގައި މަރުވެފައި ވަނީ 136 މީހުންނެވެ.\nއެ ގައުމުގެ ހޮސްޕިޓާތަކާއި ސިއްޙީ ޙިދުމަތް ދޭ ތަންތަން ފުރި ބާރުވުމުގެ ސަބަބުން ސަރުކާރުން ވަނީ މި ބަލި ޖެހޭ މީހުން، އަދި އައިސޮލޭޝަން އަށް ފޮނުވާ ފަރާތްތަކަށް ފަރުވާ ދިނުމަށް ރެއިލް ސްޓޭޝަންތަކާއި ރެއިލްތައް ތައްޔާރުކޮށްފައެވެ. އެގޮތުން ޖުމްލަ 20،000 އަށް ވުރެ ގިނަ މީހުންނަށް ތިބެވޭ ވަރުގެ ޖާގައެއް އެ ތަންތަނުގައި ވަނީ ހަދައިފައެވެ.\nއިންޑިއާގެ ރެއިލެއްގެ އެތެރެ މީހުން ބައިތިއްބަން ތައްޔާރުކޮށްފައި\nއިންޑިއާ އަކީ ދުނިޔޭގެ ފެންވަރުގައި ހަތަރު ވަނައަށް އެންމެ ބޮޑު ރެއިލް ސްޓެޝަންތަކާއި އަދި ވިޔަފާރި ކުރަމުން އަންނަ ގައުމަށް ވާއިރު މިއީ ދުނިޔޭގެ ފެންވަރުން އަދި މިހާތަނަކަށް ކޮވިޑް-19 އަށް މިފަދަ ގޮތަކަށް ފަރުވާ ދިނުމަށް ނުވަތަ އައިސޮލޭޝަން އަށް ގެންދާ މީހުންނަށް ރެއިލް އިންތިޒާމްކުރާ ފުރަތަމަ ފަހަރެވެ.\nއިންޑިއާއަކީ 1.3 މިލިއަން މީހުންގެ އާބާދީއެއް އޮންނަ ގައުމަކަށްވާ އިރު އެ ގައުމުން ދުވަހެއް ދުވަހަކަށް ބަލި ފެތުރެ ނިސްބަތް ދަނީ އިތުރުވަމުންނެވެ. އަދި އެ ގައުމުގެ ސިއްޙީ މާހިރުން ވިދާޅުވާ ގޮތުގައި އިންޑިއާއަކީ ކޮވިޑް-19 އަށް ޕޮސިޓިވް ވެފައިވާ މިންވަރު ވަރަށް މައްޗަށް ދާނެކަމަށް ލަފާކުރެވޭ ގައުމެކެވެ.\nއެ ގައުމުގެ ގާނޫނު ހަދާ މަޖިލީހުގެ މެންބަރު ޕިޔުޝްގޮޔަލް ކުރެއްވި ޓްވީޓެއްގައި ވިދާޅުވީ އައިސޮލޭޝަންއަށް ގެންދާ މީހުންނަށް ރެއިލް ވޭ ވަނީ ވަރަށް ސާފުތާހިރުކޮށް ސެނެޓައިޒާ، އާއި ހައިޖިން އަދި ބަލި މީހުން ބެހެއްޓުމަށް އެކަށޭނަ މިންވަރަކަށް ތައްޔާރުވެފައި ކަމަށެވެ.\nއިންޑިއާއިން އެ ގައުމުން ކޮވިޑް-19 ނައްތާލުމަށް ކުރާ މަސަތްކަތަށް ބަލާއިރު އެ ގައުމުން އައިސޮލޭޝަންއަށް މީހުން ގެންދިއުމަށް ފުރަތަމަ 5،000 މީހުންނަށް އައިސަލޭޝަން ވޯޑް ވަނީ ހަތަރު ދުވަހުން ތައްޔާރުކޮށްފައެވެ. އެގޮތުން އިތުރު 48 ގަޑިއުރުގެ ތެރޭގައި ވަނީ ގިނަ ބައެއް އައިސަލޭޝަން އަށް ތައްޔާރުކުރެވިފައެވެ.\nއިންޑިއާގެ ރެއިލެއް މީހުން ބައިތިއްބަން ތައްޔާރުކޮށްފައި.\nއެގޮތުން ކޮންމެ ރެއިލެއްގައި އައިސޮލޭޓް ކުރެވޭ 16 މީހުންނަށް ހާއްސަ ޑޮކްޓަރަކާއި ނަރުހެއްގެ އިތުރުން ބޭހާއި އަދި އިތުރު ފަރުވަ ދިނުމަށް ވެންޓިލޭޓަރު ފަދަ މެޝިންތަށް ބެހެއްޓިފައިވެއެވެ.\nއިންޑިއާ އިން އެ ގައުމުން ކޮވިޑް-19 އަށް ޓެސްޓު ކުރުމާއި އަދި ބަލި މީހުންނަށް ހާއްސަ އައިސޮލޭޝަން ރޫމަތަކެއް ތައްޔާރުކުރަމުންދާ އިރު ދުނިޔޭގެ އެކި ގައުމުތަކުގައިވެސް ދަނީ އެ ގައުމުތަކުގެ ފެންވަރުން ވައިރަސް ޖެހޭ ނިސްބަތް ކުޑަކޮށް ބައްޔަށް ފަރުވާ ދިނުމަށް މީހުނާއި އެކަހެރިކޮށް ފަރުވާދެވޭނެ އިންތިޒާމްތައް ހަމަޖައްސަމުންނެވެ.


އުމުރުން 17 އަހަރުގައި ސިނގިރޭޓް ބޯން ފެށި، މިހާރު އުމުރުން 24 އަހަރުގައި ހުރީ ކެންސަރު ޖެހިފަ\nމެލޭޝިއާ ގެ މުޙައްމަދު ފާއިދް، ދުންފަތުގެ އިސްތިއުމާލް ކުރަން ފެށީ އެނާގެ އުމުރުން 17 އަހަރުގައެވެ. ރައްޓެހިންނާއި އެކު ދުވާލަކު ފަސް ސިނގިރޭޓް ނުވަތަ ހަ ސިނގިރޭޓް ފާއިދް ބުއިއެވެ. ނަތީޖާއެއްގެ ގޮތުން، އުމުރުން އެންމެ 24 އަހަރުގައި ފާއިދް އަށް ވަނީ އަނގައިގެ ކެންސަރ ޖެހިފައެވެ. އަދި އޭނާއަކީ ކެންސަރ ބަލި ޖެހިފައިވާ މީހުންގެ ތެރެއިން މުޅި މެލޭޝިއާ ގައި ވެސް ހުރި އެންމެ ޒުވާން ބަލިމީހާއެވެ.\nފާއިދް އަށް މިހާރު ހޮސްޕިޓަލް ކުއާލަ ލަމްޕޫރް (އެޗްކޭއެލް) އިން ދަނީ ކީމޯތެރަޕީ ގެ ޚިދުމަތް ދެމުންނެވެ. ޔުނިވަރސިޓީ އެއްގައި ތަޢުލީމް ޙާސިލް ކުރަމުން ދިޔަ މުޙައްމަދު ފާއިދް ބުނިގޮތުގައި، އެންމެ ފުރަތަމަ އޭނާގެ ދުލުގެ ވާތް ފަރާތުގައި ފޮޅެއް ފާޑުގެ އެއްޗެއް ނެގިއެވެ. ނަމަވެސް އެފަހަރު އެކަމަށް ފަރުވާލެއް ނުބެހެއްޓީ ދުލުގައި އޭތި ނަގާފައި އިން ކަމުގައި ވިޔަސް އެއްވެސް ވަރަކަށް ތަދު ނުވާތީ ކަމަށް ވެސް ފާއިދް ބުންޏެވެ.\nނަމަވެސް ފަހުން އެފޮޅު ބޮޑުވެ، ތަދުވާން ފެށިއެވެ. އެއްވެސް ވަރަކަށް އެފޮޅު ރަނގަޅު ނުވުމުން، ޑޮކްޓަރަށް ދެއްކުމުން، އޭތި ކެންސަރަށް ވެފައިވާ ކަމަށް ޑޮކްޓަރުން ބުނި ކަމަށް ފާއިދް ގެ މަންމަ އަނީތާ ބުންޏެވެ.\nމިދިޔަ އަހަރުގެ ނޮވެމްބަރ މަހުން ފެށިގެން މިއަހަރު މެއި މަހާއި ހަމައަށް ފާއިދް ގެ އަނގައިން ލޭ އައި ކަމަށާއި ދުލުގެ އެއްފަޅި ފަނިކައިފާ ހުންނަ ގޮތަށް ހުރި ކަމަށް ވެސް އަނީތާ ބުންޏެވެ.\nފެބްރުއަރީ މަހާއި ހަމައަށް ކެންސަރު ލެވެލް ދޭއްގައި ހުރި ކަމުގައި ވިޔަސް، މެއި މަހުގައި ޗެކް ކުރުމުން ފާއިގް އަށް ޖެހިފައި ހުރި ކެންސަރ ހުރީ ލެވެލް ތިނެއްގައި ކަމަށް ޑޮކްޓަރުން ބުނި ކަމަށް ވެސް ފާއިދްގެ މަންމަ ބުނެފައިވެއެވެ. އަދި އެކަމުގެ ސަބަބުން ފާއިގް ގެ ދުލުގެ އެއްބައި އޮޕަރޭޝަން ކޮށްގެން ނަގާފައިވެއެވެ.\n"ޑޮކްޓަރުންނަށް ޖެހުނީ އޭނާގެ ފައިގެ ފަލަމަސްގަނޑުން މަސްކޮޅެއް ނަގައިގެން، އެބައި ފާއިގް ގެ ދުލާއި ގުޅުވަން. އޭގެ ފަހުން ފާއިފް އަށް މިހާރު ކުޑަކޮށް ވާހަކަ ދެއްކޭ، އެކަމަކު އަނގައިން ނުކެވޭ. އޭނާއަށް ކާންދެނީ ހޮޅި ގުޅައިގެން" ފާއިދް ގެ މަންމަ އަނީތާ މައުލޫމާތު ދިނެވެ.\n21 އޮގަސްޓް 2017


Zigzeg intar ofees futsal mubaaraai: groop of deige furathama mechu kastamsah\nޒިގްޒެގް އިންޓަރ އޮފީސް ފުޓްސަލް މުބާރާތް: ގްރޫޕް އޮފް ޑެތްގެ ފުރަތަމަ މެޗު ކަސްޓަމްސްއަށް\n– ޔޫޓިލިޓީސް ވަނީ ތައުލީމީ މަރުކަޒު ބަލިކޮށްފައި.\nމިހާރު ކުޅެވެމުންދާ ޒިގްޒެގް އިންޓަރ އޮފީސް ފުޓްސަލް މުބާރާތުގައި ގްރޫޕް އޮފް ޑެތް ކަމަށް ގިނަ ބަޔަކު ބުނަމުންދާ ގްރޫޕް ޑީ ގައި ކުޅުނު ފުރަތަމަ މެޗު ކަސްޓަމްސް ކާމިޔާބު ކޮށްފިއެވެ.\nމުބާރާތުގައި ވާދަކުރާ އެންމެ ގަދަ ޓީމުތަކުގެ ތެރެއިން އެއްޓީމު ކަމަށް ބެލެވޭ ކުޅުދުއްފުށީ ޕޯޓާއި ކަސްޓަމްސް މިރޭ ބައްދަލުކުރި މެޗު ކަސްޓަމްސް އިން ކާމިޔާބު ކޮށްފައި ވަނީ 1-4 ކުންނެވެ. މިގުރޫޕުގައި ދެން ހިމެނޭ އަނެއް ޓީމަކީ މިދިޔަ އަހަރުގެ ރަނަރަޕް ހޮސްޕިޓަލްއެވެ.\nމިރޭގެ މެޗު ފަށައިގެން ދެޓީމުންވެސް ދާދި ހަމަހަމަ ކުޅުމެއް ކުޅެމުން ގޮސް، މެޗުގެ ނުވަވަނަ މިނެޓްގައި ޕޯޓްގެ ގޯލު ހުޅުވާލީ ކަސްޓަމްސްގެ ނުވަ ނަންބަރު ފަތުހު ﷲ އާދަމްއެވެ. އަދި މެޗުގެ ފުރަތަމަ ހާފު ނިމެން ދެ މިނެޓަށް ވެފައި ވަނިކޮށް ފަތުހު ﷲ ވަނީ އިތުރު ގޯލެއް ޖަހައި ލީޑު ފުޅާކޮށްދީފައެވެ. ނަމަވެސް ފުރަތަމަ ހާފުގެ ފަހު މިނެޓްގައި ފޯޓުގެ އަޝްރަފް މުޙައްމަދު ވަނީ ޕޯޓަށް ގޯލެއް ޖަހައިދީ އުއްމީދު އާކޮށްދީފައެވެ. މެޗުގެ ދެވަނަ ހާފު ފެށުނު އިރު ޕޯޓުން ކުޅުން ރަނގަޅުކޮށް މެޗު އެއްވަރު ކުރުމަށް މަސައްކަތް ފެށި ކަމުގައި ވިޔަސް، ދެވަނަ ހާފުގެ ދެވަނަ މިނެޓްގައި ކަސްޓަމްސް އަށް ފަތުހު ﷲ އިތުރު ގޯލެއް ޖަހައި އޭނާގެ ހެޓްރިކް ފުރިހަމަ ކުރިއެވެ. އަދި ފަހު ހާފުގެ އަށްވަނަ މިނެޓްގައި ކަސްޓަމްސްގެ އަލީ އާދަމް ހަތަރު ވަނަ ގޯލް ޖަހާ ހިތްހަމަ ޖައްސާލިއެވެ. ފަހު ހާފުގައި ކަސްޓަމްސްގެ ކުޅުންތެރިޔަކަށް ޕެނަލްޓީ އޭރިޔާގެ ތެރެއިން ފައުލް ކުރުމުން ލިބުނު ޕެނަލްޓީ ވަނީ ޕޯޓްގެ ގޯލް ކީޕަރު އިމާދު ދިފާއުކޮށްފައެވެ. ފަހު ހާފުގައި ގިނަ ފައުލްތަކެއް ފެނިގެން ދިޔަކަމުގައި ވިޔަސް، ދެޓީމުގެވެސް އެއްވެސް ކުޅުންތެރިއަކަށް ކާޑެއް ދައްކާފައެއް ނުވެއެވެ.\nމެޗުގެ މޮޅު ކުޅުންތެރިޔަކަށް ހޮވުނީ ކަސްޓަމްސް އަށް ތިން ގޯލު ޖަހައިދިން އެޓީމުގެ ޖޯޒީ ނަންބަރު 9، ފަތުހު ﷲ އެވެ.\nމިރޭ ކުޅެވުނު ފުރަތަމަ މެޗުގައި ޔޫޓިލިޓީސްގެ ޓީމު ވަނީ 2-4 ކުން ތައުލީމީ މަރުކަޒުގެ ޓީމު ބަލިކޮށްފައެވެ. ޔޫޓިލިޓީސް އިން ޖެހި ހަތަރު ގޯލުވެސް މިމެޗުގައި ޖަހާފައި ވަނީ ފުރަތަމަ ހާފުގައެވެ. ޔޫޓިލިޓީސް އަށް ގޯލްތައް ޖަހައިދިނީ ޒަކަރިއްޔާ އަލީ އާއި ހަސަން ހާލިދާއި މޫސާ ފަތުހީ އެވެ. ޔޫޓިލިޓީސްގެ ތިންވަނަ ލަނޑަކީ ތައުލީމީ މަރުކަޒުގެ އިބްރާހިމް މުހައްމަދު އަތުން ބައިކޮށްޅަށް ވަން ލަނޑެކެވެ. މިމެޗުގައި ތައުލީމީ މަރުކަޒުގެ ދެ ގޯލުވެސް ޖަހައިދީފައި ވަނީ އަލީ ޝަރީފްއެވެ. އަލީ ޝަރީފް ވަނީ މިމެޗުގައި ރީދޫ ކާޑެއްވެސް ހޯދާފައެވެ.\nމެޗުގެ މޮޅު ކުޅުންތެރިޔަކަށް ހޮވުނީ ޔޫޓިލިޓީސްގެ ކީޕަރަކަށް ކުޅުނު އަހުމަދު ހަސަންއެވެ. އަހުމަދު ހަސަން ވަނީ ތައުލީމީ މަރުކަޒުގެ ގިނަ ހަމަލާތަކެއް ސަލާމަތްކޮށްދީފައެވެ.\nމިމުބާރާތުގައި މާދަމާ ރޭ ކުޅެވޭ ފުރަތަމަ މެޗުގައި ބައްދަލުކުރާނީ އެސްޓީއޯ އާއި ގައުމީ އިދާރާއެވެ. އަދި ދެވަނަ މެޗުގައި ބައްދަލުކުރާނީ ޕޮލިހާ ރަށު ކައުންސިލްއެވެ.


އަހަރެމެންގެ ދަރިން ނުކިޔަމަންތެރި ނުވުމަށްޓަކައި … (11) – DhiSalafiyyah\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (11)\n23/09/2020 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nއޭ މަންމައިންނޭވެ! އޯގާތެރިވުން، އޭގެ ޒާތުގައި ތިމާގެ ބަހުގައި ސާބިތުވުމާ ފުށު ނާރައެވެ. އޯގާތެރިކަމަކީ، ލޯތްބާއި، ބެލެހެއްޓުންތެރިކަމާއި، ދަރިފުޅުގެ ނަފްސު ޤަބޫލުކުރުމާއި، އަދި އޭނާގެ ބޭނުންތަކަށް އިސްކަން ދިނުމެވެ. ސާބިތުވުމަކީ، ކަނޑައެޅިފައިވާ އަމުރުތަކާއި، ނަހީތައް ތަންފީޒުކުރުމެވެ. އޭގެ ބޭނުމަކީ ހެޔޮ ކަންކަމަށާއި، ރަނގަޅު ކަންކަމަށް ދަރިފުޅަށް މަގުދައްކައިދިނުމެވެ. އަދި އޭނާއަށް ގެއްލުން ލިބޭނެ ކަންކަން (ހަށިގަނޑަށާއި، ދީނަށާއި، ޚުލުޤަށް) އޭނާއަށް މަނާކުރުމެވެ. އެހެންކަމުން، މިދެކަމުގައި ފުށު އެރުމެއް ކޮބައި ހެއްޔެވެ؟\nމައިންބަފައިންގެ އޯގާތެރިކަން މާމަތިވެގެން ދިއުމުގެ ސަބަބުން، ކުރިމަތިވީ ތިރީގައި މިބަޔާންކުރެވޭ ކަންކަމާއެވެ:\n1. ކަންކަމުގައި މާބޮޑަށް ދޫދިނުމާއި، މާ ބޮޑަށް އެކުދިން ބެލެހެއްޓުން: މީގެ މައިގަނޑު ސަބަބަކީ އަހަރެމެން ބޮޑުވިއިރު ކުރިމަތިވި ހަރުކަށިކަމެވެ. އެހެންވެ ދަރިންނާމެދު އެފަދައިން ކަންތައް ކޮށްފިނަ، އެކުދިންނަށް ލިބިދާނެ ގެއްލުމަކަށްޓަކައި އަހަރެމެން ބިރުގަންނަނީއެވެ. ޠަބީޢީ ގޮތުން ކުރިމަތިވާ ދަތި އުނދަގޫތައް އެކުދިން ތަޙައްމަލުކުރަންޖެހުމާމެދުވެސް އަހަރެމެން ބިރުގަނެއެވެ. މިސާލަކަށް؛ ބަނޑުހައިވުމާއި، ނިދި މަދުވުމެވެ. އެހެންވެ، އަހަރެމެން އެކުދިންނަށް ބޭނުންވާ ވަރަށް ވުރެވެސް އިތުރަށް ކާންދެނީއެވެ. ބަނޑުހައި ނުވާނެ ވަރަށް ގިނައިން ކާން ދެނީއެވެ. އަދި އެކުދިން ކަންނެތްކަމާއެކު، ނިދާނެ ވަރަކަށް ނިދަން ދޫކޮށްލަނީއެވެ. އަދި އެކުދިންނަށް ބުރަވެދާނެތީ އެކުދިން ލައްވާ އެއްވެސް ޒިންމާއެއް ނުނަގުވަމެވެ. އަދި އެކުދިން ކުރަންޖެހޭ ހުރިހާ ކަމެއްހެން އެކުދިންގެ ބަދަލުގައި ކުރަނީ އަހަރެމެންނެވެ. އެކުދިންނަށް ބޭނުންވާ ކޮންމެ އެއްޗެއް ގެނެސްދެމެވެ. އަދި އެއްވެސް ބުރައެއް އުފުލަން ނުޖައްސައި، އަރާމުކޮށް އުޅެވޭނެ މަގު ފަހިކޮށްދެމެވެ. އެކުދިންގެ ޚިދުމަތުގައި އަދި އެކުދިންނަށް ކަމެއް ނުކުރެވި ހިނގައި ދާނެތީ އެކަމުގެ ބިރަށް އަހަރެމެންގެ ނިދިން މަހުރޫމުވެ ތިބެމެއެވެ. (ކޮންމެ ކުއްޖަކުވެސް އެކުއްޖަކު ހޭލަން ބޭނުން ގަޑި އަމިއްލައަށް އިޚްތިޔާރުކުރެއެވެ. އަދި މަންމަ ހުންނަނީ ދަންވަރު ތިނެއްޖަހާއިރު ކިޔަވަން ބޭނުންވާ ކުއްޖާގެ ގަޑިއަށް ހޭލައްވަން ސަމާލުކަން ދީގެންނެވެ. އަދި ނަމާދަށް ތެދުވަން ބޭނުން ކުއްޖާއަށް ގޮވަން ތައްޔާރަށެވެ. އަދި ސްކޫލަށް ދާގަޑި ކައިރިވީމަ ތެދުވަން ބޭނުން ކުއްޖާއަށް ގޮވައި ހޭލައްވަންވެސް މެއެވެ.) މިއީ ކޮންކަހަލަ ތަރުބިއްޔަތެއް ހެއްޔެވެ؟ އެކުދިންގެ ޒިންމާތަކާއި އަދި އަހަރެމެންގެ އަމިއްލަ ޒިންމާތައް، އަހަރެމެންނަށް އުފުލަން މިޖެހެނީ އަހަރެމެންގެ ކޮން ކުށެއް އޮވެގެން ހެއްޔެވެ؟ އަހަރެމެންނަކީވެސް އިންސާނުން ނޫން ހެއްޔެވެ؟ އަހަރެމެންގެ ހިތްވަރާއި ބާރު ހުންނާނީވެސް ވަކި ވަރަކަށް ނޫން ހެއްޔެވެ؟\nއަހަރެމެން، އަހަރެމެންގެ ދަރިން ބޮޑެތި މިކުރަނީ، އެކުދިން އަހަރެމެންގެ މައްޗަށް ބަރޯސާވުމަށެވެ. އަދި އަމިއްލަ އެދުން ބޮޑު ކަމުގެ މައްޗަށެވެ. ކުދިން އަރާމުގައި ބައިތިއްބާފައި، ހުރިހާ ކުދިންގެ ހުރިހާ ކަމެއް މަންމަ ކުރުމަކީ ޢަދުލުވެރި ގޮތެއް ނޫނެވެ. ކޮންމެ ކުއްޖަކަށްވެސް ޒިންމާތަކެއް ވެއެވެ. މާތް ﷲ އަހަރެމެންނަށް ދަރިން ދެއްވައި، އަދި އަހަރެމެންނަށް އިޙުސާންތެރިވުމަށް އެކުދިންނަށް އަމުރުކުރެއްވިއެވެ. އެކަމަކު، މިއަދު މިފެންނަނީ އެއާޔަތުގައި އަންގަވާފައިވާ ގޮތާ އިދިކޮޅަށް ކަންތައް ވަމުން ދާތަނެވެ. ދަރިންނަށް ކިޔަމަންތެރިވެ ހެޔޮކޮށް ހިތާ ބަޔަކީ އަހަރެމެންނެވެ. އެއީ ދަރިންގެ ރުހުން ހޯދުމަށްޓަކައެވެ.\nއަހަރެމެންގެ އޯގާތެރިކަން ހައްދުން ބޭރުވެގެން ދިއުމުގެ ސަބަބުން އެކަން ބަދަލުވެފައި މިވަނީ އަހަރެމެންނާއި އިދިކޮޅަށެވެ. އަހަރެމެންގެ ދަރިންވެފައި މިވަނީ އަހަރެމެންނަށް ޝުކުރު ނުކުރާ އަދި އަހަރެމެންވާ ޤުރުބާނީތަކަށް ޝުކުރުވެރިނުވާ ބަޔަކަށެވެ. އަދި މިގޮތަށް ކަން އޮވެމެ، އެކުދިން އަހަރެމެންގެ ކިބައިން އިތުރު ކަންކަމަށް އެދެއެވެ! މިގޮތަށް އެކުދިން ތަރުބިއްޔަތު ކުރުމުގެ ސަބަބުން، އެކުދިންގެ ކިބައިގައި އަނެކާގެ އިޙުސާސްތަކަށް ރިއާޔަތްކުރުމުގެ ވިސްނުމެއް ނުހުރެއެވެ. (މީގެ ތެރޭގައި ތިޔަ މަންމަގެ އިހުސާސްތަކަށް އިހުތިރާމް ނުކުރުން ވެސް ހިމެނެއެވެ.) އެހެންކަމުން ތިބާއަށްޓަކައި، އެކުދިންގެ އަރާމު އުޅުން ދޫކޮށް ބުރައެއް/އުނދަގުލެއް އެކުދިން ނުއުފުލައެވެ. “އޭނާގެ އުފަލަށްޓަކައި ތިބާގެ ބުރައުފުލުން” ވެގެންދާނީ ބޭކާރު ކަމަކަށެވެ. އަދި އޭނާ ތިބާގެ ވަރުބަލިކަމަށް ކުޑަވެސް ފަރުވާލެއް ނުބަހައްޓާނެއެވެ. އަދި އޭނާގެ ކިބައިން ދެކޮޅުވެރިކަމާއި، ޒުވާބުކުރުމާއި، ތިބާއަށްޓަކައި ވަފާތެރިކަން ނެތުން ފެނިގެން ދިއުން އޮންނާނީ ވަރަށް ކައިރީގައެވެ.\nއެހެންކަމުން، މިކަމާއި މެދު ހުޝިޔާރުވާށެވެ! އަދި ތިބާއަށް ކަންތައްތައް ކުރެވޭ ގޮތާއި މެދު ވިސްނާށެވެ: ތިބާގެ ދަރިފުޅު ލައްވައި ކަންކަމުގެ ޒިންމާ ނެގުވުމުގައި މައްސަލައެއް ކޮބައިބާއެވެ؟ އޭނާ ކަމެއް ކުރަން މަސައްކަތްކޮށް އެކަން ކާމިޔާބުކޮށްފިނަމަ، އެކަމުގައި އޮތީ ކޮން މައްސަލައެއް ހެއްޔެވެ؟ އެއީ ތިބާއަށާއި އޭނާއަށް ލިބޭ ފަޚުރެއް ނޫން ހެއްޔެވެ؟ މިޝަރަފު ލިބިގަތުމުން، ތިބާގެ އަމިއްލަ ނަފްސު މަހުރޫމުކުރަނީ ކީއްވެ ހެއްޔެވެ؟ މިސާލަކަށް؛ އެދަރިފުޅު މަސައްކަތްކޮށް އެކަމުގެ ބުރަ އުފުލައި، ވޭން އިހުސާސްކުރީއެވެ. އެކަމުގައި ގެއްލުމެއް ކޮބައި ހެއްޔެވެ؟ ދުނިޔެއަކީ އެތާނގައި ހިތާމައާއި، ދަތި އުނދަގޫތަކާއި، ކަންކަން ކުރުމުގައި ގަދައަޅައި މަސައްކަތްކުރުން ހިމެނޭ ތަނެކެވެ. ކަންކަމުގައި ކާމިޔާބުވުމަށްޓަކައި އުނދަގުލާއި ކުރިމަތިލާންޖެހޭ ތަނެކެވެ.\n2- ކުދިންދެކެ ވާ ލޯތްބާއި، އެކުދިންނަށްޓަކައިވާ ރަޙުމަތުގެ ސަބަބުން، އަހަރެމެންނަށް ކުރިމަތިވާ ބޮޑެތި ހިތާމަތައް އެކުދިންނަށް ވަންހަނާކޮށް، އެކުދިންގެ އެހީއަށް ނޭދުން. މިގޮތަށް ކަންތައްކޮށް، ބޭކާރު ކުދިކުދި ކަންކަމުގައި އެކުދިން ބައިވެރިކުރުން ހިމެނެއެވެ. ދަރިފުޅަށް، އޭނާގެ ބައްޕަގެ ބައްޔާބެހޭ ގޮތުން އެނގުމުން، ނުވަތަ ބައްޕަގެ ކުންފުނި ބަނގުރޫޓުވެއްޖެކަން އެންގުމުން ކުރިމަތިވާނީ ކޮން ގެއްލުމެއް ހެއްޔެވެ؟ ތިޔަ މައިންބަފައިންނާއެކު، އެދަރިފުޅުވެސް އެކަންކަން ތަޙައްމަލުކުރުމުގައި ބައިވެރިކުރުވާށެވެ. އޭރުން އެކުއްޖާއަށް ވިސްނި ތަޞައްރަފު ފުދޭނެއެވެ. އޭރުން އޭނާއަކީވެސް އާއިލާގެ ފަރުދެއްގެ ގޮތުގައި ހިމެނޭނެއެވެ. އަދި އެކުދިން އާއިލާއަށް ކުރިމަތިވާ ކަންކަމަށް އަހައްމިއްޔަތު ދިޔަ ދޭށެވެ. އޭރުން އޭނާ އާއިލާއިން ވަކިވެ ނުގަންނާނެއެވެ. އަދި މައިންބަފައިންގެ ކިޔަމަންތެރިކަމުގެ ދަށުން ބީވެގެނެއްވެސް ނުދާނެއެވެ.\nތިބާ ޚަބަރުތައްވެސް އަޑުއަހާށެވެ. އަދި ދަރިފުޅުވެސް ތިބާއާއެކު ޚަބަރު އަޑުއަހަން ބަހައްޓާށެވެ. ގޭގެ އަހުލުންގެ މައްސަލަތަކާއި، އަވައްޓެރިންގެ ޙާލަތާއި، މުސްލިމުންނާއި އެންމެހައި މީހުންގެ ޙާލަތާބެހޭ ގޮތުން ވާހަކަ ދައްކާށެވެ. ތެދުވެރިންނަށް ރައްކާތެރިކަން ލިބޭ، އަދި ތަޤުވާވެރިންނަށް ސަލާމަތްކަން ލިބޭތަން ދައްކުވައިދޭ، ޙަޤީޤީ އަޞްލު ޙާދިޘާތަކުގެ ވާހަކަތައް ދަރިފުޅަށް ކިޔައިދޭށެވެ. އަދި ދަތި އުނދަގޫތަކަށްފަހު ލުއިފަސޭހަކަން ލިބޭތަން ދައްކުވައިދޭ ވާހަކަތައް ކިޔައިދޭށެވެ. އޭރުން އެދަރިފުޅުގެ ބުއްދިއާއި ފިކުރު ކުރިއަރައި، ފުރިހަމަވެ، ބޭކާރު ކަންކަން ދޫކުރާނެއެވެ. އަދި މީހުންގެ އިޙުސާސްތަކަށް އޭނާ ރިއާޔަތްކުރާނެއެވެ. އަދި ދުނިޔޭގެ އެކި ކަންކަމާއި ދޭތެރޭވެސް އޭނާ ފިކުރު ހިންގާނެއެވެ.


Netherlandas ge covid muzaahara control in nettenee | Mihaaru\nދުނިޔެ / ނެދަލެންޑްސް\nނެދަލޭންޑްސްގެ ކޮވިޑް މުޒާހަރާ ކޮންޓްރޯލުން ނެއްޓެނީ\n21 ނޮވެމްބަރ 2021 - 18:08\nކޮވިޑް-19 އިން ރައްކާތެރިވުމުގެ ގޮތުން ނެދަލޭންޑްސް ސަރުކާރުން އަޅާފައިވާ ފިޔަވަޅުތަކާ ދެކޮޅަށް، އެ ގައުމުގެ އާންމު ރައްޔިތުން މަގުތަކަށް އެއްވެ ކުރަން ފަށާފައިވާ މުޒާހަރާތައް، އިތުރަށް ވަރުގަދަވެ އޮބިނޯންނަ ހިސާބަށް ހިނގައްޖެ އެވެ.\nނެދަލޭންޑްސްގެ ވެރިރަށް ދަ ހޭގްގައި ފެށި މުޒާހަރާތައް ދެ ވަނަ ރެއަކަށް ދެމިގެން ދިޔަ އިރު، ފުރަތަމަ ރެޔަށް ވުރެ ދެ ވަނަ ރޭ ހިނގި ހަމަނުޖެހުންތައް ގިނަ އެވެ. ރޭ ކުރި މުޒާހަރާގެ ބައިވެރިންނާއި ފުލުހުންނާ ދެމެދު ކުރިމަތިލުންތައް ހިނގައި ބައެއް މީހުންނަށް އެކި ވަރުގެ އަނިޔާތައް ލިބުނު ކަމަށް މީޑިއާ ރިޕޯޓްތައް ބުނެ އެވެ.\nފުލުހުން ބުނި ގޮތުގައި ހޭގްގައި ރޭ ކުރި މުޒާހަރާގެ ބައިވެރިން ސުލްހަވެރިކަމާ އެކުގައި މުޒާހަރާ ފެށި ނަމަވެސް، ވަކި ހިސާބަކުން މުޒާހަރާގެ ތެރެއިން ހަމަނުޖެހުން އުފައްދަން ބަޔަކު މަސައްކަތް ފެށި އެވެ. އެއާ އެކު މުޒާހަރާގެ ބައިވެރިން ފުލުހުންނާ ދިމާއަށް އެއްޗެހި އުކަން ފެށުމުން، ފުލުހުން ވަނީ ބާރުގެ ބޭނުންކޮށް އެމީހުން މައިތިރި ކޮށްފަ އެވެ.\nމުޒާހަރާގެ ބައިވެރިން ފުލުހުންނަށް ހަމަލާ ދިނުމުގައި ފަޓާހާއި ހިލަ ބޭނުން ކުރި އެވެ. ފަޓާހުގައި ރޯކޮށްފައި ފުލުހުންގެ ތެރެއަށް އުކުމުންނާއި މުޒާހަރާގެ ބައިވެރިން އުކި ހިލަތަކުން ޖެހި ފުލުހުންގެ ފަސް މީހަކު ޒަހަމްވެގެން ފަރުވާ ދޭން ޖެހުނެވެ. ފުލުހުންނަށް ހަމަލާ ދިނުމުގެ ތުހުމަތުގައި މަދުވެގެން 28 މީހަކު ރޭ ހައްޔަރު ކުރި އެވެ.\nރޭ މުޒާހަރާ ކުރި މީހުން މައިތިރި ކުރުމަށް ފުލުހުން ނުކުމެ ތިބީ އަސްތަކަށް ސަވާރުވެގެންނެވެ. ރޭގެ މުޒާހަރާތައް ވެރިރަށް ހޭގްގެ އިތުރުން، ދެކުނުގެ ޕްރޮވިންސެއް ކަމަށްވާ ލިމްބާގް އާއި އުތުރުގެ ޕްރޮވިންސެއް ކަމަށްވާ ފްލެވޮލޭންޑްގައި ވެސް ކުރިއަށް ދިޔަ އެވެ. އަދި އާކް ސަހަރުގައި ވެސް މުޒާހަރާ ކުރި އެވެ.\nކޮވިޑުން ރައްކާތެރިވުމަށް އަޅާފައިވާ ފިޔަވަޅުތަކާ ދެކޮޅަށް ރޭ ކުރި މުޒާހަރާ ކުރިއަށް ދިޔަ ވަގުތު ކުޅެމުން ދިޔަ ދެ ފުޓްބޯޅަ މެޗަކަށް ވެސް، މުޒާހަރާގެ ބައިވެރިން ހުރަސް އެޅި އެވެ. އެ ދެ މެޗު ވެސް އޭރު ކުޅެމުން ދިޔައީ، ކޮވިޑުން ރައްކާތެރިވުމުގެ ގޮތުން، ބެލުންތެރިން ދަނޑަށް ނުވައްދަ އެވެ.\nމުޒާހަރާގެ ބައިވެރިން ދެ ދަނޑަށް ވަދެގަނެ ހަމަނުޖެހުން ހިންގަން ފެށުމުން، ދެ ދަނޑުގައި ކުޅެމުން ދިޔަ މެޗް، މިނިޓްތަކެއް ވަންދެން މެދުކަނޑައިލަން ޖެހުނެވެ. ނަމަވެސް ދެ މެޗަށް ހުރަސްއެޅި މައްސަލައިގައި އެއްވެސް މީހަކު ހައްޔަރެއް ނުކުރެ އެވެ.\nމިދިޔަ ހުކުރު ދުވަހު ފެށި މުޒާހަރާގައި އާންމުންގެ ބަޔަކު ފުލުހުންނަށް ހަމަލާ ދިނުމާ ގުޅިގެން، ފުލުހުން ވަނީ މުޒާހަރާގެ ބައިވެރިންގެ ތެރެއަށް ބަޑިޖަހައި ތިން މީހަކު ޒަހަމްކޮށްލައިފަ އެވެ. އަދި 51 މީހަކު ހައްޔަރުކުރި އެވެ.\nމުޒާހަރާ ރެލީ ނެދަލެންޑްސް\nނެދަރލެންޑްސްގެ ވެރިކަން ކުރަނީ އެމްސްޓަޑަމްގަ. ދަހޭގް ގައެއް ނޫން\nރައްޔިތުން ނުކުމެގެން ޑިމޮކުރަސީ ފައްކާވާނީ. ކޭ.ކޭ.ބީ.ކޭ\nކޮވިޑަކީ އިންސާނުން ކަރަންޓީން ކޮށް ގައި ދުރުކުރާވަރު ބައްޔެއް ނޫން. ނެދަލެންޑުގެ ރައްޔެތުން ނަށް ވިސްނޭ\nމިއީ އިންސާނީ ހައްގުތައް އަންމަ ކަމުގައިވާ ދަހޭގްގަ ކަންކުރާގޮތް. އެހެންވެ މަބުނަނީ މަގައުގަ ޑިމޮކްރަސީއާ އިންސާނީ ހައްގާ ކިޔައިވެން މިއަންނަމީހުން މިއަންނަނީ ފޮތް އެކޮޅުކޮޅުން ކިޔަވައިގެންނޭ.


Meedhoo ge fahuru dhama hattaa dheynan: Saaliha – adduLIVE\nމީދޫގެ ފަހުރު ދަމަހައްޓާދޭނަން: ސާލިހާ\nލާމަރުކަޒީ ގާނޫނުގެ ފޮނި މީރުކަން ރައްޔިތުންނަށް ލިބޭނީ އަންނަ ހޮނިހިރު ދުވަހު ބާއްވާ ލޯކަލް ކައުންސިލް އިންތިހާބުގައި ގާބިލް މީހުންނަށް ރައްޔިތުން ވޯޓުދީ އިންތިހާބުކޮށްގެންނެވެ.\nކައުންސިލް ތަކަކީ ރައްޔިތުންނަށް އެންމެ ގާތުން ހިދްމަތްދޭ އިދާރާތަކެވެ. އެހެންވެ އެތަންތަނަށް ކަން ކުރެވޭނެ ތަޖްރިބާ އާއި ހުނަރު ތިބި މީހުން އިންތިހާބުކުރުމަކީ މުހިއްމު ކަމެކެވެ. އެގޮތުން އައްޑޫ މީދޫ ދާއިރާއަށް ވާދަ ކުރައްވާ އާމިނަތު ސާލިހާ އަކީ ރަށުގެ ތަރައްޤީއަށް އިހްލާސްތެރި މަސައްކަތްތަކެއް ކޮށްދެއްވާފައިވާ އަދި މިހާރުވެސް ރައްޔިތުންނަށް ޚިދްމަތްކޮށްދެއްވުމުގައި ދެމި ހުރި ފަރާތެކެވެ.\nކައުންސިލް ތަކުގެ 33 ޕަސެންޓު އަންހެނުންނަށް ހާއްސަ ކުރުމާއި ގުޅިގެން މީދޫ ދާއިރާގެ ގޮޑިއަށް އަންހެން ކެންޑިޑޭޓަކު އިންތިހާބު ކުރުމަށް ނިންމުމާއި ގުޅިގެން ސާލިހާ ނިކުތީ ސާބިތު ކަމާއި އެކު މި ފުރިހަމަ ޒިއްމާ އަދާ ކުރުމަށެވެ. މީދޫގައި ހުނިޖެހިފައި ހުރި ތަފާތު އެތައް މައްސަލަތަކެއް އެނގި އެކަން ކަމަށް ހައްލު ހޯދައި ދިނުމަށެވެ.\nސަރުކާރާއި އިދިކޮޅު ޕީޕީއެމް ކެންޑިޑޭޓަކަށްވި ނަމަވެސް ސާލިހާގެ ނަޒަރުގައި ކައުންސިލަކީ ޕާޓީ ރޫހު ދިރުވައި، ޕާޓީއަށް ހިދްމަތް ކުރުމަށް ނިކުންނަ ފުރުސަތެއް ނޫނެވެ. އޭގެ ބަދަލުގައި މިއީ ރައްޔިތުން ބޭނުންވާ ތަރައްޤީ ރަށްތަކަށް ގެނައުމުގެ ތަންފީޒީ މަސައްކަތް ކުރާ ތަނެކެވެ.\nނަމަވެސް މިއަދުވެސް މީދޫ ދާއިރާގެ ބައެއް ރައްޔިތުންގެ ސުވާލަކީ ސަރުކާރު ހިންގާ ޕާޓީ ނޫން އެހެން ޕާޓީއެއްގެ ކެންޑިޑޭޓަކު މީދޫ ދާއިރާއިން ހޮވައިފިނަމަ ދެންވާނީ ކިހިނެއް ހެއްޔެވެ؟ މި ސުވާލަށް ސާލިހާ ދެއްވީ ކުރު ޖަވާބެކެވެ.\n"އަޅުގަނޑު ވެސް އިންތިޚާބު ކުރަނީ ޤާނޫނުގެ ދަށުން. އަޅުގަނޑަށްވެސް ވޯޓު ދެއްވާނީ ދިވެހި ރައްޔިތުން، މީދޫ ދާއިރާގެ ރައްޔިތުން. ވަކި ޕާޓީއެއްގެ ވަކި ކުލައެއްގެ މީހަކަށްވީތީ އެއްވެސް ކަމަމުން މީދޫވެސް އަދި މި އައްޑޫގެ އެއްވެސް އަވަށެއް އެކަހެރިކޮށް ބާކީ ނުކުރެވޭނެ"\nސާލިހާ ވިދާޅުވީ ކައުންސިލްގެ މީދޫ ގޮޑިއަށް ރައްޔިތުން އޭނާ އިންތިހާބުކޮށްދެއްވައިފި ނަމަ އެފުރުސަތަކީ ރައްޔިތުން ހިތް ހަމަޖެހޭ އަދި ރައްޔުތުން ބޭނުންވާ ތަރައްޤީ ގެނެސްދޭނެ ފުރުސަތަކަށް ހަދާނެކަމަށެވެ. އަދި މީދޫގެ ފަހްރާއި ތާރީހާއި ސަގާފަތް ހިމާޔަތްކޮށް ރައްކާތެރިކޮށް ދިނުމަށް ކައުންސިލް މެދުވެރިކޮށް މަސައްކަތް ކުރާނެ ކަމަށެވެ.\n"އަޅުގަނޑަކީ ހުރިހާ ފިކުރަކާއި އެކު މަސައްކަތް ކުރާނެ މީހެއް، އެއްވެސް ޕާޓީއެއްގެ މެންބަރަކު އަޅުގަނޑަށް ވޯޓް ދެއްވަން ފަސްޖެހި ވަޑައިގަންނަވާނެކަމެއް ކަމެއް ނެތް، އަޅުގަނޑު އިސްކުރާނީ މީދޫ ދާއިރާގެ ތަރައްޤީ، ރައްޔިތުންގެ ފުދުންތެރިކަން އިތުރު ކުރުމަށް މަސައްކަތް ކުރުމަށް" ސާލިހާ ވިދާޅުވިއެވެ.\nސާލިހާ ވިދާޅުވީ ކައުންސިލް ގޮޑިއަށް އިންތިހާބުވާ އެއްވެސް ފަރާތަކީ ސަރުކާރަށް ޖެއްސުންކޮށް ސަރުކާރުން ނިންމާ ނިންމުންތަކާއި ދެކޮޅަށް މަސައްކަތް ކުރަންޖެހޭނެ މީހެއް ނޫނެވެ. އޭގެ ބަދަލުގައި ކައުންސިލަރަކީ ރައްޔިތުންނާއި އެކު ރައްޔިތުން އެދޭ ތަރައްޤީ ރަށާއި، އަތޮޅަށް ނުވަތަ ސިޓީއަށް ގެނެސްދިނުމަށް މަސައްކަތް ކުރަން ޖެހޭ މީހެކެވެ.\nމީދޫ ދާއިރާގެ ގޮޑިއަށް ޕީޕީއެމްގެ ޓިކެޓުގައި ސާލިހާ ނިކުތް ނަމަވެސް އޭނާއަށް ރަށުގެ ތަފާތު ފިކުރުތަކުގެ މީހުން ތާއިދު ކުރަނީ މި ސަބަބުތަކާއި ހެދިއެވެ. މީދޫގެ ވެށި ސާފުކޮށް ހިތްގައިމުތަނެއްގެ ގޮތުގައި ހެދުމަށް ޖަމިއްޔާ ޖަމާއަތްތަކާއި އެކު ސާލިހާ ވަނީ ހިތްވަރު ގަދަ ނަމޫނާ ދައްކާފައެވެ.\nމީދޫ ނަލަފެހި ޖަމިއްޔާގެ ނައިބް ރައީސްގެ މަގާމު މިހާރުވެސް އަދާކުރަމުން އަންނަ ސާލިހާގެ ހިއްސާ އާއި އެކު ރަށުގައި ތަފާތު ހިތްފަސޭހަ މައިދާންތައް ހެދިފައިވާ އިރު މިފަދަ ތަންތަން ދެމެހެއްޓެނިވިގޮތެއްގައި ބެލެހެއްޓޭނީ ކައުންސިލުން މިކަންކަމަށް ހާއްސަ އިސްކަމެއް ދެވިގެންނެވެ. އަދި އެފަދަ ކަންކަން މުޅި ސިޓީގައި ކުރިއަށް ގެންދެވޭނީ މިފަދަ ކަންކަމުގެ އަމަލީ ތަޖްރިބާ ލިބިފައިވާ ފަރާތްތައް ކައުންސިލަށް އިންތިހާބު ކުރެވިގެންނެވެ.\nމީދޫގެ މަސްވެރި އާއިލާއަކަށް ނިސްބަތްވާ ސާލިހާގެ ތައުލީމާއި ތަޖްރިބާ އަދި ރަށުގެ އެކި ފަންތީގެ މީހުންނާއި އެކު ފާއިތުވި ދުވަސްތަކުގައި ކުރެވުނު މަސައްކަތުން މީދޫއަށް ދިމާވެފައިވާ މައްސަލަތައް ހައްލު ކުރުމުގެ ހުނަރާއި، ހިތްވަރު ވަނީ ލިބިފައެވެ.\nއައްޑޫ ސިޓީ ކައުންސިލްގައި މީދޫ ތަމްސީލްކޮށް މީދޫ ރައްޔިތުން އެދޭ ތަރައްޤީ ހޯދައި ދިނުމަށް ސާލިހާ އެންމެ ސިކުންތެއްވެސް ފަސް ޖެހުމެއް ނެތި ހުންނާނެ ކަމުގެ ޔަގީންކަން ރައްޔިތުންނަށް ދެއެވެ. އަދި ރައްޔިތުން ސާލިހާއަށް ދޭ ވޯޓަކީ މީދޫ ތަރައްޤީއަށް ދޭ ވޯޓެއް ކަމަށް ހަދާނެކަމުގެ ޔަގީންކަން ރައްޔިތުންނަށް ދެއެވެ. ވުމާއި އެކު އެޕްރީލް 10 ވަނަ ދުވަހު ބާއްވާ ލޯކަލް ކައުންސިލް އިންތިހާބުގައި އާމިނަތު ސާލިހާގެ ނަމާއި ދިމާލުގައި ހެޔޮ ފާހަގަ ޖަހައި، މީދޫގެ ކުރިމަގު ހެޔޮ ކުރުމަށް ރައްޔިތުންގެ ކިބައިން އިހްލާސްތެރިކަމާއި އެކު އެދެއެވެ.


MTCC ah havaalu kuri nama gulhifalhu 37 millonah hikkeyne\nގުޅިފަޅު އެމްޓީސީސީއަށް ދިން ނަމަ 37 މިލިއަނަށް ހިއްކޭނެ: މުއިއްޒު\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު: ގުޅިފަޅު ބިން ހިއްކަން ބިޑަކާ ނުލައި 53 މިލިއަން ޑޮލަރު ބޮސްކާލިސް ކުންފުންޏަށް ދީފައިވާތީ ފާޑު ވިދާޅުވި\nގުޅިފަޅު ބަނދަރަށް ބިން ހިއްކަން ބިޑަކާ ނުލައި 53 މިލިއަން ޑޮލަރު (817 މިލިއަން ރުފިޔާ) އަށް ހޮލެންޑުގެ ބޮސްކާލިސް ކުންފުންޏަށް ދިނުމާއި ގުޅިގެން ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު އެކަމާ ކަންބޮޑުވުން ފާޅު ކުރައްވައިފި އެވެ.\nގުޅިފަޅު ހިއްކަން ބޮސްކާލިސް ކުންފުންޏަށް ހަވާލު ކުރުމުގެ އެއްބަސްވުމުގައިވާ ގޮތުން 180 ދުވަހުގެ ތެރޭގައި ގުޅީފަޅުން ހަ މިލިއަން ކިއުބިކް މީޓަރުގެ ސަރަހައްދެއް ހިއްކައި، ހަަތަރު ކިލޯ މީޓަރުގެ ތޮއްޓެއް ލާން ޖެހެއެވެ.\nކުރީގެ ހައުސިން މިނިސްޓަރު މުހައްމަދު މުއިއްޒު ވިދާޅުވީ ސަރުކާރުގެ ވިޔަފާރި ކުންފުނި އެމްޓީސީސީއާ މި މަޝްރޫއު ހަވާލުކުރި ނަމަ "މަހާ ޖައްރާފް" ބޭނުން ކޮށްގެން އެންމެ ގިނަ ވެގެންވެސް 37 މިލިއަން ޑޮލަރަށް ބިން ހިއްކާ ނިންމާލެވޭނެ ކަމަށެވެ. އަދި ހަތް މިލިއަން ޑޮލަރަށް ތޮށިލައި ނިމޭނެ ކަމަށެވެ. އެހެން ކަމުން މި މަޝްރޫއަށް އެންމެ ގިނަ ވެގެންވެސް ހޭދަވާނީ 44 މިލިއަން ޑޮޮލަރު ކަމަށެވެ.\n"އެންމެ ގިނަ ވެގެން ޖުމްލަ 44 މިލިއަން ޑޮލަރަށް މި މަޝްރޫއު ނިމޭނެ. އަދި ފައިސާ ލިބޭނީ ދިވެހި ރައްޔިތުންގެ ކުންފުންޏަށް." މުއިއްޒު ވިދާޅުވިއެވެ.\nގުޅިފަޅު ބަނދަރު މަސައްކަތަށް، ފަށަން، ބިން ހިއްކަން ބިޑަކާ ނުލައި 53 މިލިއަން ޑޮލަރު ބޮސްކާލިސް ކުންފުންޏަށް ދިނުމާއި ގުޅިގެން ގިނަ ބަޔަކު ދަނީ އެކަމަށް ފާޑު ކިޔަމުންނެވެ.\nސަރުކާރުން މީގެ ކުރިން ވަނީ ގުޅިފަޅުގައި ބައިނަލް އަގުވާމީ ވިޔަފާރި ބަނދަރެއް ހަދަން ކޮންސެލްޓެންސީ ދޭން ޑެންމާކާއި ހޮލެންޑުގެ ދެ ކުންފުނި ގުޅިގެން އުފައްދާފައިވާ ކޮންސޯޓިއަމަކަށް، 1.6 މިލިއަން ޑޮލަރަށް ހަވާލުކޮށްފަ އެވެ.\nމި މައްސަކަތް ބޮސްކާލިސްއަށް ދިން އިރު ރާއްޖޭގައި ބިން ހިއްކުމުގެ 36 މިލިއަން ޑޮލަރު ހަރަދުކޮށްގެން އެމްޓީސީސީއަށް އަށް ހޯދާފައިވާ މަހާޖައްފާރުގެ ޑްރެޖަރެއް އޮވެއެވެ. ނަމަވެސް މި މަޝްރޫއާ ގުޅިގެން އެމްޓީސީސީއާ މަޝްވަރާކޮށްފައެއް ނުވެއެވެ.\nބޮސްކާލިސް އިން މީގެ ކުރިން ވެސް ރާއްޖޭގައި ބިން ހިއްކުމުގެ މަޝްރޫއުތައް ހިންގާފައިވެ އެވެ. އޭގެ ތެރޭގައި 2007 ވަނަ އަހަރުން ފެށިގެން 2015 ވަނަ އަހަރާ ދެމެދު މީހުން ދިރިއުޅޭ 10 ރަށެއްގައި 198 ހެކްޓަރުގެ ބިން ހިއްކުން ހިމެނެ އެވެ.\nއެމްޓީސީސީ ޑރ. މުހައްމަދު މުއިއްޒު އިދިކޮޅު ފަރާތްތައް + މިނިސްޓްރީ އޮފް ނެޝަނަލް ޕްލޭނިން އެންޑް އިންފްރާސްޓްރަކްޗާ ގުޅިފަޅު\nގުޅިފަޅުގައި އެޅޭނީ އަވަހަށް ފުރޭނެ ވަގުތީ ޕޯޓެއް: މުއިއްޒު\nގުޅިފަޅުގައި ޕޯޓަށްވުރެ ފައިދާ ވާނީ ފްލެޓު އެޅުން: މުއިއްޒު


Thinadhoo In Ibu Ah Marhabaa Kiyan Nukui Fenakaige Muvahzafun Uthuruge Rahrashah\nކެމްޕެއިނަށް އިބޫ ވަޑައިގަތުމުން އެމަނިކުފާނަށް މަރުހަބާއި ކިޔަން ބަޔަކު ނުކުމެފައި---\n3 ސެޕްޓެމްބަރ 20184ކޮމެންޓް\nތިނަދޫ އިން އިބޫއަށް މަރުހަބާ ކިޔަން ނުކުތް ފެނަކައިގެ މުވައްޒަފުން އުތުރުގެ ރަށްރަށަށް\nއިދިކޮޅު ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) މިހާރު ގއ. އާއި ގދ. ގެ އަތޮޅު ރަށްރަށަށް ކުރައްވަމުން ގެންދަވާ ކެމްޕޭން ދަތުރުގައި އެމަނިކުފާނަށް މަރުހަބާ ދަންނަވަން ގދ. ތިނަދޫ އިން ނުކުތް ފެނަކައިގެ ބައެއް މުވައްޒަފުން ސަސްޕެންޑުކޮށް އަނެއް ބަޔަކު އުތުރު ރަށްރަށަށް ބަދަލުކޮށްފިއެވެ.\nވީއެފްޕީއަށް އެނގިފައިވާ ގޮތުގައި މިދިޔަ މަހުގެ 31 ގައި އިބޫ، ތިނަދޫއަށް ވަޑައިގަތުމުން އެމަނިކުފާނަށް މަރުހަބާ ދެންނެވުމަށް ފެނަކަ ކޯޕަރޭޝަންގެ ފަސް މުވައްޒަފަކު ނުކުމެފައިވެއެވެ. އެގޮތުން 2009 ވަނަ އަހަރުން ފެށިގެން ތިނަދޫ އިންޖީނުގޭގައި އިންޖީނިއަރެއްގެ މަގާމުގައި ހުރި މުހައްމަދު ޝާހު ވެސް އިބޫއަށް މަރުހަބާ ދެންނެވުމަށް ނުކުމެފައިވާއިރު އޭނާ މިހާރު ވަނީ ހދ. ކުޅުދުއްފުށީ ފެނަކަ ބްރާންޗަށް ބަދަލުކޮށްފައެވެ. އަދި ތިނަދޫ ފެނަކަ ބްރާންޗުގެ އެކައުންޓްސް، އިންވެންޓްރީ އެންޑް ސްޓެޓިސްޓިކްސް ޑިޕާޓުމަންޓުގައި އޮފިސަރެއްގެ މަގާމުގައި ހުރި ޝިހާމާ އިބްރާހިމަށް ވެސް ވަނީ އޭނާގެ ވަޒީފާ ބަދަލުވިކަން އަންގާފައެވެ. އެގޮތުން އޭނާ ބަދަލުކޮށްފައިވަނީ ރ. އަތޮޅުގެ ފެނަކައިގެ ރީޖަނަލް އޮފީހަށެވެ. ފެނަކަ ހިންގުމާއި ހަވާލުވެ ހުންނެވި މުހައްމަދު ލަމްއާން ސޮއިކޮށް އެދެމީހުންނަށް އެކަން އަންގާފައިވާއިރު މިހަފުތާގެ ބުދަ ދުވަހުން ފެށިގެން ވަޒީފާއަށް ނިކުންނަށް ޖެހޭނީ އެތަންތަނަށް ކަމަށް ބުނެފައިވެއެވެ.\nމީގެއިތުރުން ފެނަކައިގެ ތިނަދޫ ބްރާންޗުގައި މަސައްކަތް ކުރަމުން އަންނަ، މުހައްމަދު އަބްދުއްރަޝީދާއި، ހަސަން ސިއްދީގު ވަނީ ސަސްޕެންޑުކޮށްފައެވެ. އެނގިފައިވާ ގޮތުގައި އެދެމީހުން ވެސް ވަނީ އިބޫއަށް މަރުހަބާ ކިޔުމަށް ނުކުމެފައެވެ. އިބޫއަށް މަރުހަބާ ކިއުމަށް އެތަނުގައި މަސައްކަތް ކުރާ އިތުރު ދެ މުވައްޒަފަކު ވެސް ނުކުމެފައިވާއިރު އެދެމީހުންނާ މެދު ވަކި ގޮތަކަށް އަމަލު ކުރި ކަމެއް އަދި އެނގިފައެއް ނުވެއެވެ.\nފެނަކަ ގައްދޫ ބްރާންޗުގެ ސްޕަވައިޒަރެއްގެ މަޒާމުގައި ހުރި މުހައްމަދު ޝަރީފް މިހާރު ވަނީ ހދ. ހަނިމާދޫ ބްރާންޗަށް ބަދަލުކޮށްފައެވެ. އޭނާއަކީ ވެސް އިބޫއަށް މަރުހަބާ ކިޔުމަށް ނިކުތް މީހެއް ކަމަށް ވެއެވެ. އެބަދަލާއެކު މިހަފުތާގެ ބުރާސްފަތި ދުވަހުން ފެށިގެން ޝަރީފް ވަޒީފާ އަދާކުރަން ޖެހޭނީ ހަނިމާދޫ ބްރާންޗުގައެވެ.\nމީގެކުރިން ވެސް ސިޔާސީ ހެކި ހަރަކާތްތަކުގައި ބައިވެރިވި ބައެއް މީހުން ވަޒީފާއިން ވަކިކުރުމުގެ އިތުރުން ދުރު ހިސާބުތަކުގެ ރަށްރަށަށް ވަޒީފާ ބަދަލުކޮށްފައިވެއެވެ. އެހެންނަމަވެސް ނާއިންސާފުން ވަޒީފާއިން ވަކިކުރާ ފަރާތްތަކަށް އިދިކޮޅު ވެރިކަމެއްގައި ވަޒީފާ އަލުން ލިބޭނެކަމަށް އެފަރާތްތަކުން އަންނަނީ ބުނަމުންނެވެ.\nއިބްރާހިމް މުހައްމަދު ޞާލިޚް ވަޒީފާއިން ވަކިކުރުން ފެނަކަ ގދ. ތިނަދޫ ގދ. ގައްދޫ\nބަދަލުތަކަށް ހޭނެން ދަސްކޮށްބަލަ.\nފެނަކަ އެމްޑީ ލަމްއާން އެއީ އިންޑިއާ ކަހަލަ ގައުމުތަކުގަ މީހުން ޑޯގް ގެންގުޅޭ އުސޫލުން ޔާމީނު ގެންގުޅޭ ސޮރެއް.\nފެނަކަވެސް އަދި އެހެންކުންފުނިތަކުން އެތަންތަނަށް ބޭނުންވާ\nގޮތްގޮތައް މީހުންގެ ވަޒީފާތައް ބަދަލުކުރުމަކީ އަބަދުވެސް ކުރަމުން އަނަނަކަމެކެވެ އެއީ އިބޫއަށް މަރުޙަބާ ކިޔާތީ ވާކަމެއް\nކެކެކެކެެ ރާކަނިމަސް ކެވިފަ ހުންނާނީ އަދިވެސް ސަރުކާރު ކުންފުނިތަކުގެ ހިންގުމާ ހިލާފެވެވޭ ތޯބަލާ


Rangalhee namaadhu ge safu hadhaairu dhurudhurugai thibun: Maumoon\nކުރީގެ ރައީސް މައުމޫން އަބްދުލް ގައްޔޫމް: ދުރުދުރުގައި ނަމާދު ކުރުމަށް ތާއީދު ކުރައްވާ -- ފޮޓޯ: އަވަސް އާކައިވް\nމިދުވަސްވަރު ޖަމާއަތުގައި ނަމާދު ކުރާއިރު ރަނގަޅު ގޮތަކީ ދުރުދުރުގައި ތިބުން ކަމަށް ކުރީގެ ރައީސް މައުމޫން އަބްދުލް ގައްޔޫމް ވިދާޅުވެއްޖެ އެވެ.\nރައީސް މައުމޫން މިއަދު ކުރެއްވި ޓުވީޓެއްގައި ވިދާޅުވީ ޖަމާއަތުގައި ނަމާދު ކުރާއިރު ސަފު ހެދުމުގައި އެންމެ ރަނގަޅު ގޮތަކީ ކައިރި ކައިރީގައި ތިބުން ކަމަށާއި އެހެން ނަމަވެސް އެކަށީގެންވާ ސަބަބަކަށްޓަކާ ދުރު ދުރުގައި ތިއްބަސް ނަމާދު ސައްހަ ވާނެ ކަމަށެވެ. މިހާރު ދިމާވެގެން މިއުޅެނީ އެފަދަ ސަބަބެއް ކަމަށާއި ދުނިޔޭގެ އެހެން ގައުމު ތަކުގައިވެސް މިދުވަސް ވަރު ޖަމާއަތުގައި ސަފު ހަދަނީ ގައި ދުރުކުރުމުގެ އުސޫލާ އެއްގޮތްވާ ގޮތުމުގެ މަތިން ކަމަށް ރައީސް މައުމޫން ވިދާޅުވި އެވެ.\nމައުމޫން މިހެން ވިދާޅުވީ ކޮވިޑް-19 އާ ގުޅިގެން ޖަމާއަތުގައި ނަމާދު ކުރާއިރު ސަފު ހަދުމުގައި އަމަލު ކުރަން ޖެހޭ ގޮތާ މެދު އިލްމުވެރިންގެ ހިޔާލު ތަފާތުވެފައި ވަނިކޮށެވެ. އެގޮތުން އިލްމުވެރިޔާ ޑރ. މުހައްމަދު އިޔާޒް ވިދާޅުވެފައި ވަނީ ނަމާދުގެ ސަފު ހެދުމުގައި ސޯޝަލް ޑިސްޓެންސިންއެއް ބަހައްޓަން ޖެހޭ ސަބަބެއް ރާއްޖެއަކު ނެތް ކަމަށާއި ސަފު ހަދަން ޖެހޭ ގޮތް ސުންނަތުގައި ވަރަށް ސާފުކޮށް އޮންނަ ކަމަށެވެ.\nމިކަމާ ގުޅިގެން އިލްމުވެރިޔާ ޑރ. މުހައްމަދު ޝަހީމް އަލީ ސައީދު ވެސް ވަނީ ރައީސް މައުމޫން ވިދާޅުވި ގޮތައް ދުރުދުރުގައި ސަފު ހެދުމަށް ތާއީދުކޮށް ވާހަކަ ދައްކަވައިފަ އެވެ.\nތިން މަހަށް ފަހު ރާއްޖޭގައި އިއްޔެ ކުރި ފުރަތަމަ ހުކުރު ނަމާދުގައި އިސްލާމީ މަރުކަޒުގެ އިމާމަކަށް ހުރީ އިޔާޒް އެވެ. އަދި ނަމާދު ފެށުމުގެ ކުރިން ރަސޫލާ އެންގެވި ގޮތައް ސަފުތައް ހެދުމަށް އިއާޒް ވިދާޅުވި އެވެ. އެހެން ނަމަވެސް ނަމާދު ކުރިއިރު ބައެއް މީހުން ދުރުދުރުގައި ތިބި އިރު އަނެއްބައި މީހުން ތިބީ ކައިރިކައިރީ ސަފު ހަދާފަ އެވެ.\nއިސްލާމިކް މިނިސްޓްރީން މީގެ ކުރިން ވަނީ ދުރުދުރުގައި ތިބެގެން ޖަމާއަތެއް ނުހެދޭނެ ކަމަށް ބުނެފަ އެވެ. ނަމަވެސް ފަހުން އެ މިނިސްޓްރީން ނެރުނު އުސޫލުގައިވާ ގޮތުން ކޮންމެ މީހަކު ނަމާދު ކުރަން ވަކި މުސައްލައެއް ގެންދަން ޖެހެ އެވެ. އަދި ވަކި އެހެން މީހުންގެ މުސައްލަތައް ބޭނުން ނުކުރުމަށް އެ މިނިސްޓްރީން ވަނީ އަންގައިފަ އެވެ.\nރައީސް މައުމޫން އަބްދުލްގައްޔޫމް ޑރ. މުހައްމަދު ޝަހީމް އަލީ ސައީދު ކޮރޯނާ ވައިރަސް + ކޮވިޑް-19


Lanka masverin Raajje in mudhaa gendhiya massala eh\nލަންކާ މަސްވެރިން ރާއްޖޭން މުދާ ގެންދިޔަ މައްސަލައެއް\nރާއްޖެއިން އަތުލައިގެން ލަންކާގެ ބޯޓުތައް -- ފޮޓޯ: އެމްއެންޑީއެފް\nރާއްޖެ ސަރަހައްދުން އަތުލައިގަތް ލަންކާގެ މަސްބޯޓެއް އެނބުރި ގައުމަށް ދިޔައިރު ރާއްޖޭން މުދާ ގެންގޮސް ގާނޫނާ ހިލާފަށް އެތެރެކުރަން އުޅުނު މައްސަލައެއްގައި ލަންކާގެ މަސްވެރިންތަކެއް ހައްޔަރުކޮށްފި އެވެ.\nއެ މަސް ދޯނި ގަވައިދާ ހިލާފަތް ރާއްޖޭގެ ކަނޑުން މަސް ބާނަނިކޮށް އަތުލައިގަތީ މިދިޔަ މެއި މަހު އެވެ. ލަންކާގެ ސަންޑޭ ޓައިމްސް ނޫހުން ބުނި ގޮތުގައި ލަންކާގެ ބެރުވަލާ އަވަށުގެ ބަނދަރު ބަލަހައްޓާ ކޯސްޓް ގާޑުން ވަނީ އެ ގައުމުގެ ކަސްޓަމްސްގެ ގާނޫނުތަކާ ހިލާފަށް ލަންކާ އަށް މުދާ އެތެރެކުރި މަސްވެރިންގެ ހަ މީހަކު ހައްޔަރުކޮށްފަ އެވެ. ހައްޔަރުކުރި މީހުންނަކީ ބެރުވަލާގެ މަސްވެރިންނެވެ.\nއެ މީހުން އަތުލައިގަތީ މިދިޔަ ހުކުރު ދުވަހު އެވެ. އެ މީހުން އަތުން ވަނީ އިލެކްޓްރޯނިކްސް ސާމާނު ވެސް ހިމެނޭހެން ރާއްޖެއިން ގެންދިޔަ އެކި ބާވަތުގެ މުދާ ފެނިފަ އެވެ. އެމީހުންގެ އަތުން ފެނުނު ތަކެތީގެ ތެރޭގައި އިލެކްޓްރޯނިކްސް ސާމާނާއި އަންނައުނާއި ސެންޓާއި ކާނާ ހިމެނެ އެވެ. ކާބޯތަކެތީގެ ތެރޭގައި ދަޅުގައި ބަންދުކުރި މަސް ހިމެނެ އެވެ.\n"މަސްވެރިކަމަށް ނުކުމެ އުޅެނިކޮށް މިދިޔަ މަހު ރާއްޖޭ ސަރަހައްދަށް އޮޅިގެން ވަދެވުމުން ރާއްޖޭން ބޯޓުތައް ހިފެހެއްޓި. ހައްޔަރުކުރި މީހުން ބުނެފައި ވަނީ އޭގެ ފަހުން އެހީވީ ރާއްޖޭން ރައީސް އޮފީހުގެ މީހެއް ކަމަށް. ބޯޓުގައި ލަންކާ އަށް ގެންދިޔަ ތަކެތި ހޯދަން އެހީވީ ވެސް ރައީސް އޮފީހުން ކަމަށް" ލަންކާ ކޯސްޓް ގާޑުން ބުނެ އެވެ.\nރާއްޖެއިން ލައްކާ އަށް ވަގަށް ގެންދިޔަ މުދާ\nރާއްޖޭން ލަންކާ އަށް ވަގަށް މުދާ އެތެރެކުރި މައްސަލާގައި ލަންކާ އިން ހައްޔަރުކުރި ހަ މީހުން ފުލުހުންނާ ނުވަތަ ކަސްޓްމަސްއާ ހަވާލުކުރަން ވަނީ ނިންމާފަ އެވެ.\nރާއްޖޭގެ ކޯސްޓް ގާޑުން ވަނީ މ. އަތޮޅާއި ވ. އަތޮޅާ ދެމެދުގެ ސަރަހައްދުން ލަންކާގެ ތިން މަސް ބޯޓެއް މޭ މަހުގެ ތެރޭގައި އަތުލައިގެންފަ އެވެ. އެ ބޯޓުތައް ފެނުނީ އެ ދެ އަތޮޅުގެ އިރުމަތިން ރާއްޖޭގެ އިގްތިސާދީ ސަރަހައްދުގެ 30 މޭލުގެ އެތެރެއިން ކަމަށް އެމްއެންޑީއެފް އިން އޭރު މައުލޫމާތު ދީފައިވެ އެވެ. ކޯސްޓް ގާޑު ހުރަވީން އަތުލައިގަތް މިއިން ކޮންމެ ބޯޓެއްގައި ވެސް ހަ މީހުން ތިއްބެވެ.\nމޯލްޑިވްސް ޕޮލިސް ސާވިސް ސްރީލަންކާ ރައީސް އޮފީސް + މޯލްޑިވްސް ކަސްޓަމްސް ސާވިސް ކޯސްޓް ގާޑް\nރާއްޖެއިން ބޭރު ކުރަން އުޅުނު ޑްރަގްސް އަތުލައިގެންފި\nމަސްތުވާތަކެއްޗާއެކު ލަންކާއިން އައި ދިވެއްސަކު ހައްޔަރުކޮށްފި\nނާހިދާގެ ހަށިގަނޑު މާލެއަށް، ދަރިފުުޅު ނުފެނޭ


Teacher ge boot vagah negumun dharivarun booteh ganedheefi\nޓީޗަރުގެ ބޫޓު ވަގަށް ނެގުމުން ދަރިވަރުން ބޫޓެއް ދީފި\nޓީޗަރު މިސްޓަ ޕޭން\nއެމެރިކާގެ ސްކޫލެއްގެ ޓީޗަރެއްގެ ވަރަށް ހިތަށް އަސަރުކުރުވާ ވީޑީއޯއެއް މިހާރު ސޯޝަލް މީޑިއާގައި ވަނީ ވައިރަލް ވެފަ އެވެ. އޭނާ ކިޔަވައިދޭ ކުދިންގެ ތެރެއިން ބައެއް ކުދިން ފައިސާ އެއްކޮށްގެން ޓީޗަރަށް ބޫޓެއް ގަނެ ހަދިޔާކުރާ މަންޒަރު މި ވީޑިއޯގައި ފެނެ އެވެ. އަދި ޓީޗަރަށް ކުރި އަސަރުން ރޮވޭ މަންޒަރު ވެސް ފެނެ އެވެ.\nލޯގަން މިޑްލް ސްކޫލްގައި ކިޔަވައިދޭ ޓީޗަރެއް ކަމަށްވާ ޓްރޭ ޕޭން ބާސްކެޓް ކުޅެން އަރާ ބޫޓު ކްލާހުގައި ބަހައްޓާފައި ހުއްޓާ ވަނީ މީގެ ދެ ހަފުތާ ކުރިން ކޮންމެވެސް މީހަކު ނުވަތަ ބަޔަކު ވަގަށް ނަގާފަ އެވެ. އެކަމާ އޭނާ ވަރަށް ދެރަވެފައި ހުރިކަން އޭނާ ކިޔަވައިދޭ ދަރިވަރުންނަށް އެނގިގެން އޭނާ އުފާކޮށް ހިތްހަމަޖައްސާލުމުގެ ގޮތުން އޭނާއަށް އާ ބޫޓެއް ހަދިޔާ ކުރަން ގަސްތުކުރި އެވެ. އަދި މިކަން ކުރަން ބޭނުންވި ކުދިން ފައިސާ އެއްކޮށްގެން މުޅިން އާ ބޫޓެއް ޓީޗަރެއް ގަނެދިނެވެ.\nމި ބޫޓު ހަދިޔާކުރި ވަގުތާއި ބޫޓު ފެނިފައި ޓީޗަރަށް ލިބުނު ހައިރާން ކަމާއި ކުރި އަސަރުން ރޮވުނު މަންޒަރު މި ކުދިން ވަނީ ވިޑިއޯކޮށްފަ އެވެ. އިންޓަނެޓުގައި ދައުރުވަނީ މި ވީޑިއޯ އެވެ. ކުދިންގެ ހިތުގައި އޭނާއަށް ލޯބި ފެނުމުން ޓީޗަރަށް ބޭ އިޚްތިޔާރުގައި ރޮވުނެވެ.\nމި ވީޑިއޯ އިންޓަނެޓުގައި ޝެއާކުރީ އެ ކުލާހުގެ ދަރިވަރެއް ކަމަށްވާ އެމާ މިޗަލް އެވެ. ވީޑިއޯއާއެކު އެމާ ލިޔެފައިވާ މެސެޖުގައި ވެއެވެ. "އަހަރެންގެ އެންމެ މަގްބޫލު ޓީޗަރު މިސްޓަ ޕޭންގެ ބޫޓު ވަގަށް ނެގީމަ އަހަންނާއި ކްލާހު ކުދިންކޮޅެއް ފައިސާ އެއްކޮށްގެން ޓީޗަރަށް އާ ބޫޓެއް ގަނެ ހަދިޔާ ކުރީއެވެ."\nސްކޫލްގެ ފޭސްބުކް ޕޭޖްގައި ވެސް މިކަން ހިނގި ގޮތް ވަރަށް ތަފްސީލުކޮށް ކިޔައިދީފައި ވެއެވެ. އަދި މިއީ ހަމައެކަނި ބޫޓެއް ގެއްލިގެން އާ ބޫޓެއް ހަދިޔާކުރުން ނޫން ކަމަށާއި މިކަމުން ހުރިހާ ކުދިންނަށް ލިބޭ އިބްރަތްތެރި ފިލާވަޅު މާ މުހިއްމުކަމަށެވެ. އަދި މި ޕޯސްޓް ލިޔުނު ޓީޗަރު ބުނެފައިވާ ގޮތުގައި އޭނާގެ އަމިއްލަ ދަރިންނަށް ވެސް މި ވީޑިއޯ ދައްކާ އޭގެން ފިލާވަޅެއް ލިބޭތޯ އޭނާ ވަނީ މަސައްކަތް ކޮށްފަ އެވެ.\nމި ވީޑިއޯ މިހާތަނަށް 4.5 މިލިއަން ފަހަރު ބަލާފައިވާއިރު ގިނަ އަދަދެއްގެ މީހުން ތަފާތު ކޮމެންޓްތައް ވެސް ކޮށްފައި ވެއެވެ. އަދި އެ ސްކޫލްގެ ބައެއް ބެލެނިވެރިން ކޮށްފައިވާ ކޮމެންޓްތަކުގައި ޓީޗާ ޕޭން އަކީ ކުދިން ވަރަށް ލޯބިވާ މަގްބޫލު ޓީޗަރެއް ކަން ފާހަގަ ކޮށްފައި ވެއެވެ.